കൃത്രിമ ബുദ്ധി അഥവ ആർട്ടിഫിഷൽ ഇൻറലിജൻസ് സംബന്ധിച്ച് ഏറെ ചർച്ചകൾ നടക്കുകയാണ് . മനുഷ്യൻറെ വിനാശമാണ് ഇത്തരം ഒരു ആശയം എന്നാണ് സ്റ്റീഫർ ഹോക്കിംഗ്സിനെപ്പോലുള്ള ശാസ്ത്രകാരന്മാരുടെ അഭിപ്രായം . എന്നാൽ എഐയ്ക്ക് വേണ്ടി മന്ത്രിമാരെ വരെ നിയമിക്കുന്ന തരത്തിലേക്ക് ചില രാജ്യങ്ങൾ ഈ സാങ്കേതികതയെ ഉപയോഗിക്കുന്നു . ഇതിനിടയിൽ കൃത്രിമ ബുദ്ധി ദൈവവും , അതിന് വേണ്ടി ഒരു മതവും രൂപീകരിക്കപ്പെട്ടാലോ . ടെക്നോളജിയുടെ ലോകത്തിലെ തന്നെ ഏറ്റവും വലിയ ഉറവിടം സിലിക്കൺ വാലിയിലാണ് സംഭവം . വേ ഓഫ് ദ ഫ്യൂച്ചർ ( ഡബ്യൂഒടിഎഫ് ) എന്നാണ് ഈ കൂട്ടായ്മയുടെ പേര് . ദൈവത്തിൻറെ ശക്തിയിലേക്ക് ആർട്ടിഫിഷൽ ഇൻറലിജൻസിനെ വികസിപ്പിക്കുക എന്നതാണ് ഈ സംഘത്തിൻറെ ലക്ഷ്യം . അതിനായി ലാഭേച്ഛയില്ലാതെ ഒരു സംഘടന തന്നെ ഉണ്ടാക്കിയിട്ടുണ്ട് . ഇനി ഇതിന് പിന്നിൽ ആരാണെന്ന് നോക്കാം . ടെക് ലോകത്തിന് അപരിചിത്വം ഒന്നുമില്ലാത്ത ഒരു വ്യക്തിയാണ് ഈ സംഘത്തിൻറെ ' പ്രവാചകൻ ' ആൻറോണിയോ ലെവൻറോവസ്കി . ഗൂഗിളിൻറെ മാതൃകമ്പനി ആൽഫബെറ്റിൻറെ ഡ്രൈവറില്ല കാർ പദ്ധതിയിലെ പ്രമുഖ വിദഗ്ധനായിരുന്നു ആൻറോണിയോ . അവിടെ നിന്ന് പിന്നീട് യൂബറിലേക്ക് കൂടുമാറി . എന്നാൽ കമ്പനി രഹസ്യങ്ങൾ ചോർത്തിയത് അടക്കം വലിയ ആരോപണങ്ങളാണ് ഇദ്ദേഹത്തിന് എതിരെ ഗൂഗിൾ ഉയർത്തിയത് . അതിനാൽ തന്നെ വിവാദങ്ങളുടെ കളിത്തോഴനാണ് ഈ ടെക്കി എന്ന് പറയാം . കൃത്രിമബുദ്ധി ലോകത്തിൻറെ മാറ്റത്തിന് വേണ്ടിയുള്ളതാണ് , ഒരു ദൈവത്തെപ്പോലെ അതിനെ കാണുവാനും . അത്തരത്തിൽ മനുഷ്യ ജീവിതം നിയന്ത്രിക്കാൻ സാധിക്കുന്ന തരത്തിൽ വികസിപ്പിക്കാനുമാണ് ലക്ഷ്യം . ദൈവം എന്ന് പറയുമ്പോൾ മഴയും , ഇടിയും , കൊടുങ്കാറ്റും ഉണ്ടാക്കുന്ന ദൈവം എന്ന് വിചാരിക്കേണ്ട . അതിനും അപ്പുറമാണ് ലക്ഷ്യം , അത് സാധ്യമാകുമ്പോൾ പുതിയ പേര് കണ്ടെത്തേണ്ടി വരുമെന്ന് ആൻറോണിയോ ലെവൻറോവസ്കി വയേർഡ് . കോമിനോട് പറഞ്ഞു . തൻറെ പുതിയ പദ്ധതി ഒരു കമ്പനിയായി കണക്കിലെടുക്കരുത് , അത് ഒരു ചർച്ചായി കണ്ടാൽ മതിയെന്നാണ് ആൻറോണിയോ പറയുന്നത് . ആദ്യഘട്ടത്തിൽ കൃത്രിമ ബുദ്ധിയിൽ താൽപ്പര്യമുള്ള പ്രമുഖരെയാണ് ആൻറോണിയോ ക്ഷണിക്കുന്നുണ്ടെങ്കിൽ , ഇത് പൂർണ്ണമാകുവാൻ എല്ലാവരുടെയും സാന്നിധ്യം ആവശ്യമാണെന്നും അതിൽ നിങ്ങൾ സോഫ്റ്റ്വെയർ എഞ്ചിനീയർ അല്ലല്ലോ എന്ന ചോദ്യം പ്രസക്തമല്ലല്ലോ എന്ന് ആൻറോണിയോ പറയുന്നു .


ഈഡനിൽ ബംഗാളിനെതിരെ ടോസ് നേടിയ കേരളം ബൌളിംഗ് തെരഞ്ഞെടുക്കുകയായിരുന്നു . ഓപ്പണർ കൌശിക് ഘോഷിനെ ( 0 ) അരുൺ കാർത്തിക്കിന്റെ കൈകളിലെത്തിച്ച് ബേസിൽ തമ്പിയാണ് ബംഗാളിന്റെ തകർച്ചക്ക് തുടക്കമിട്ടത് . സുദീപ് ചാറ്റർജിയെ സഞ്ജു സാംസണിന്റെ കൈകളിലെത്തിച്ച് സന്ദീപ് വാര്യരും ആഞ്ഞടിച്ചതോടെ ബംഗാളിന്റെ തുടക്കം പാളി . അനുസ്തൂപ് മജൂംദാറും ( 53 ) ഓപ്പണർ അഭിഷേക് കുമാർ രാമനും ( 40 ) ക്യാപ്റ്റൻ മനോജ് തിവാരിയും ( 22 ) ചേർന്ന് നടത്തിയ ചെറുത്തുനിൽപ്പാണ് ബംഗാളിനെ 100 കടത്തിയത് . വിവേക് സിംഗാണ് ( 13 ) ബംഗാൾ നിരയിൽ രണ്ടക്കം കടന്ന മറ്റൊരു ബാറ്റ്സ്മാൻമാർ . കഴിഞ്ഞ മത്സരത്തിൽ ഡബിൾ സെഞ്ചുറി നേടിയ ബംഗാൾ ക്യാപ്റ്റൻ മനോജ് തിവാരിയെയും അർധസെഞ്ചുറിയുമായി ചെറുത്തുനിന്ന മജൂംദാറിനെയും എംഡി നിതീഷ് പുറത്താക്കി . കേരളത്തിനായി ബേസിൽ തമ്പി നാലും നിതീഷ് മൂന്നും വിക്കറ്റെടുത്തപ്പോൾ സന്ദീപ് വാര്യർ രണ്ട് വിക്കറ്റെടുത്തു . ജലജ് സക്സേന ഒരു വിക്കറ്റ് നേടി .


ഹോളിവുഡിനെ പിടിച്ചുലച്ച ലൈംഗിക ചൂഷണ പരാതികളെ തുടർന്ന് പ്രമുഖ നിർമ്മാതാവ് ഹാർവി വെയ്ൻസ്റ്റീനെ പൊലീസ് അറസ്റ്റ് ചെയ്തു . വെയ്ൻസ്റ്റീൻ പീഡിപ്പിച്ചെന്ന രണ്ട് നടികളുടെ പരാതിയിലാണ് അറസ്റ്റ് . പീഢനം , ഭീഷണിപ്പെടുത്തൽ , തെളിവ് നശിപ്പിക്കൽ , പ്രകൃതി വിരുദ്ധ പീഢനം തുടങ്ങിയ കുറ്റങ്ങളാണ് ഹാർവി വെയ്ൻസ്റ്റീനെതിരെ ചുമത്തിയിരിക്കുന്നത് . രണ്ട് നടിമാർ നൽകിയ മൊഴികളും തെളിവുകളും അന്വേഷണ സംഘം ശേഖരിച്ച ശേഷമായിരുന്നു അറസ്റ്റ് . 2004 ലും 2013ലുമാണ് കേസുകൾക്ക് ആസ്പദമായ സംഭവങ്ങൾ ഉണ്ടായത് . വെയ്ൻസ്റ്റീനെതിരെ 4 നടിമാർ കൂടി ഉടൻ മൊഴി നൽകുമെന്നും റിപ്പോർട്ടുകളുണ്ട് . ലണ്ടനിലും ലോസ് ആഞ്ചലസിലുമായി ഒരു ഡസണിലേറെ പീഢന പരാതികളിൽ ഹാർവി വെയ്ൻസ്റ്റീനെതിരെ അന്വേഷണം പുരോഗമിക്കുകയാണ് . അറസ്റ്റിൽ സന്തോഷമുണ്ടെന്ന് വെയ്ൻസ്റ്റീനെതിരെ പരാതികൾ ഉന്നയിച്ച ചില നടിമാർ പ്രതികരിച്ചു . എന്നാൽ ആരോപണങ്ങൾ കള്ളമാണെന്ന് കോടതിയിൽ തെളിയിക്കുമെന്ന് ഹാർവി വെയ്ൻസ്റ്റീൻറെ അഭിഭാഷകർ പറഞ്ഞു . വെയ്ൻസ്റ്റീനെതിരെ പരാതികളുയർന്നതിന് പിന്നാലെ ലൈംഗിക അതിക്രമങ്ങൾക്കും ചൂഷണങ്ങൾക്കുമെതിരെ നടിമാരും വിവിധ മേഖലകളിലെ സ്ത്രീകളും മീ ടൂ എന്ന പേരിലുള്ള ക്യാമ്പെയ്നിലൂടെ അതിക്രമങ്ങളെക്കുറിച്ച് തുറന്നുപറഞ്ഞിരുന്നു . പുരുഷ കേന്ദ്രീകൃത സംവിധാനങ്ങൾക്കെതിരെയുള്ള പോരാട്ടമായിപ്പോലും ആ ക്യാമ്പെയ്ൻ മാറി . ഹോളിവുഡ് നടനും ഓസ്കാർ ജേതാവുമായ മോർഗൻ ഫ്രീമാനെതിരെ 8 വനിതകൾ ലൈംഗികചൂഷണ ആരോപണവുമായി രംഗത്തെത്തിയതും വലിയ ചർച്ചയായി . ആരോപണങ്ങൾ മോർഗൻ ഫ്രീമാൻ നിഷേധിച്ചിട്ടുണ്ട് . പെരുമാറ്റം ആർക്കെങ്കിലും ബുദ്ധിമുട്ട് ഉണ്ടാക്കിയിട്ടുണ്ടെങ്കിൽ മാപ്പ് ചോദിക്കുന്നതായും മോർഗൻ പറഞ്ഞു .


സഞ്ജയ് ലീല ബെൻസാലിയുടെ വിവാദ ചിത്രം " പദ്മാവത് ' വെള്ളിത്തിരയിൽ വിജയഗാഥ തുടരവെ വീണ്ടും വിമർശനങ്ങളും പരിഹാസവുമായി രജപുത്ര കർണിസേന . ചിത്രം കണ്ട ചരിത്രകാരന്മാർ പോലും " പദ്മാവതി ' നെക്കുറിച്ച് മികച്ച അഭിപ്രായം പറഞ്ഞതിനു പിന്നാലെയാണ് കർണിസേന വിമർശനവുമായി രംഗത്തെത്തിയത് . " പദ്മാവതി ' ൽ , ചരിത്രത്തിന് കോട്ടം തട്ടുന്ന തരത്തിലോ , ചരിത്രത്തെ വളച്ചൊടിക്കുന്ന തരത്തിലോ ഒന്നുമില്ലെന്നായിരുന്നു ചിത്രം കണ്ട ചരിത്രകാരന്മാരും മറ്റ് ചരിത്ര അധ്യാപകരും വിലയിരുത്തിയത് . എന്നാൽ , സണ്ണി ലിയോണിനെ പോലും ആരാധിക്കുന്ന നാട്ടിൽ ചിത്രം വിജയിച്ചതിൽ അത്ഭുതം ഇല്ലെന്നായിരുന്നു കർണിസേന നേതാക്കളുടെ പ്രതികരണം . ചിത്രം ചരിത്രത്തെ വളച്ചൊടിക്കുന്നില്ലെന്ന് എങ്ങനെയാണ് അവർക്ക് പറയാൻ കഴിയുകയെന്ന് കർണിസേനാ വക്താവ് വിജേന്ദ്ര സിംഗ് ചോദിച്ചു . ഗർഭിണിയായ സ്ത്രീകൾ സതി ആചരിക്കാറില്ലായിരുന്നു . എന്നാൽ ചിത്രം മറിച്ചാണ് പറയുന്നത് . 55 കാരനായ അലാവുദ്ദീൻ ഖിൽജിക്കു പകരം 25കാരനായ ഖിൽജിയെയാണ് ചിത്രീകരിച്ചിരിക്കുന്നത് . ചിത്തോർഗഡ് കോട്ടയുടെ വാതിലുകൾ ഖിൽജി ഒരിക്കലും തകർത്തിട്ടില്ല . പക്ഷേ , ചിത്രത്തിൽ അതാണ് പറയുന്നത് . ഇങ്ങനെ നിരവധിയിടങ്ങളിൽ ചരിത്രത്തെ തെറ്റായി രേഖപ്പെടുത്തിയെന്നാണ് കർണിസേന ചൂണ്ടിക്കാട്ടിയതെന്നും വിജേന്ദ്ര സിംഗ് പറഞ്ഞു . നീലച്ചിത്ര നടിയായിരുന്ന സണ്ണി ലിയോണിനെപ്പോലും ആരാധിക്കുന്ന നാട്ടിൽ " പദ്മാവത് ' വിജയിച്ചതിൽ അത്ഭുതപ്പെടാനില്ലെന്നും വിജേന്ദ്ര സിംഗ് പരിഹസിച്ചു . ജനുവരി 25ന് പ്രദർശനത്തിനെത്തിയ ചിത്രം ആറു ദിവസം കൊണ്ട് തന്നെ 110 കോടി കളക്ഷൻ നേടിക്കഴിഞ്ഞു . ചിത്രം രാജ്യത്തെ ഒരു സംസ്ഥാനത്തും പ്രദർശിപ്പിക്കാൻ അനുവദിക്കില്ലെന്നും അഥവാ ചിത്രം പ്രദർശിപ്പിച്ചാൽ ആയിരക്കണക്കിന് സ്ത്രീകൾ ജീവനൊടുക്കുമെന്നും മറ്റ് അനിഷ്ട സംഭവങ്ങൾ ഉണ്ടാകുമെന്നും കർണിസേന ഭീഷണി മുഴക്കിയിരുന്നു .


നടിയെ ആക്രമിച്ച കേസിൽ രണ്ടാംഘട്ട ചോദ്യം ചെയ്യൽ ഉടൻ നടക്കും . നിർണ്ണായക ഫോൺ വിളികൾ കേന്ദ്രീകരിച്ചാണ് അന്വേഷണം . നാദിർഷായുടെ മൊഴിയിൽ അവ്യക്തതയുണ്ടെന്നാണ് പോലീസ് പറയുന്നത് . അതേസമയം നടിയെ അക്രമിക്കുന്നതിന് പ്രതിഫലം വാങ്ങുന്നതുമായി ബന്ധപ്പെട്ട വിലപേശലിന് ദൃക്സാക്ഷിയുണ്ടെന്നും പോലീസ് കണ്ടെത്തി . പൾസർ സുനി ജയിലിൽ നിന്ന് ആദ്യം വിളിച്ചത് നാദിർഷയെ ആണെന്നാണ് പോലീസ് കണ്ടെത്തിയിരിക്കുന്നത് . മൂന്ന് തവണ നാദിർഷയെ വിളിച്ചു . അതിൽ ഒരു കോൾ എട്ട് മിനിറ്റ് നീണ്ടു . സംഭാഷണത്തിൽ പ്രതിഫലതുക സംബന്ധിച്ച് നാദിർഷയുമായി വിലപേശൽ നടന്നെന്നാണ് സുനിൽകുമാറിന്റെ സഹതടവുകാരൻ ജിൻസൺ നൽകിയ രഹസ്യമൊഴി . ചോദ്യം ചെയ്യലിൽ ഈ കാര്യങ്ങളടക്കം പോലീസ് അന്വേഷിക്കും . നടൻ ദീലീപ് , നാദിർ ഷാ , കാവ്യയുടെ അമ്മ എന്നിവരെയാണ് പോലീസ് ചോദ്യം ചെയ്യുക . ചില ശാസ്ത്രീയ തെളിവുകൾ കിട്ടിയ സാഹചര്യത്തിലാണ് ചോദ്യം ചെയ്യൽ . മൂവരിൽ നിന്നും കൂടുതൽ വിവരങ്ങൾ കിട്ടേണ്ടതുണ്ടെന്ന് പൊലീസ് പറയുന്നു .


പെട്രോൾ , ഡീസൽ വില ദിവസവും മാറ്റം വന്ന് തുടങ്ങിയതോടെ ആരോരുമറിയാതെ വൻ വർദ്ധവനാണ് ഇന്ധന വിലയിൽ ഉണ്ടാകുന്നത് . കഴിഞ്ഞ ഒരു മാസത്തിനിടെ പെട്രോളിന് ഏകദേശം നാല് രൂപയും ഡീസലിന് മൂന്നര രൂപയുമാണ് വർദ്ധിച്ചത് . ദിവസവും ഏതാനും പൈസയുടെ വർദ്ധനവുണ്ടാകുന്നതിനാൽ ഇത് ഉപഭോക്താക്കൾ ശ്രദ്ധിക്കുന്നുമില്ല . കഴിഞ്ഞ ജൂൺ 16 മുതലാണ് പെട്രോൾ , ഡീസൽ വില ഓരോ ദിവസവും പുനഃക്രമീകരിക്കുന്ന രീതി നടപ്പാക്കിയത് . തുടർന്ന് പ്രതിഷേധങ്ങളെ മറികടക്കാൻ ആദ്യ ദിവസങ്ങളിൽ വില കാര്യമായി കുറച്ചിരുന്നു . തുടർന്നാണ് പതുക്കെ വില കൂട്ടാൻ തുടങ്ങിയത് . അന്താരാഷ്ട്ര വിപണിയിൽ ക്രൂഡ് ഓയിലിന് വില കുറഞ്ഞിരിക്കുന്ന അവസരത്തിലാണ് എണ്ണക്കമ്പനികൾ നിശബ്ദമായി ഉപഭോക്താക്കളെ കൊള്ളയടിക്കുന്നത് . 2017 ജൂൺ 16ന് ദില്ലിയിൽ 65.48 രൂപയായിരുന്നു പെട്രോൾ വില . 54 . 49 രൂപയായിരുന്നു ഡീസലിന് . വിലയിൽ ദിവസവും മാറ്റം വന്നതോടെ ഉപഭോക്താക്കൾക്കാണ് ഗുണമെന്ന് തെറ്റിദ്ധരിപ്പിക്കാൻ ആദ്യം വില കുറച്ചു . ജൂലായ് നാലിന് പെട്രോളിന് 63.08 രൂപയും ഡീസലിന് 53.44 രൂപയുമായി മാറി . തുടർന്ന് അഞ്ചും പത്തും പൈസ വീതം ദിവസവും വില കൂട്ടുകയായിരുന്നു . ദില്ലിയിലെ ഇന്നലക്കെ കണക്ക് പ്രകാരം ഒരു ലിറ്റർ പെട്രോളിന് 66.96 രൂപയും ഡീസലിന് 56.81 രൂപയുമാണ് വില . അതായത് കേവലം ഒരു മാസം കൊണ്ട് പെട്രോളിന് 3.88 രൂപയും ഡീസലിന് 3.37 രൂപയും നിശബ്ദമായി വർദ്ധിപ്പിച്ചു . 2013 - 14 കാലത്ത് അസംസ്കൃത എണ്ണവില ബാരലിന് 110 ഡോളറായിരുന്ന കാലത്ത് ഇന്ത്യയിൽ പെട്രോളിന് ശരാശരി 70 രൂപയും ഡീസലിന് 60 രൂപയുമായിരുന്നു നിരക്ക് . ക്രൂഡ് ഓയിൽ വില ഇപ്പോൾ ഇതിന്റെ പകുതിയിലും താഴെയാണ് . 51 . 6 ഡോളറാണ് 2017ലെ ശരാശരി വില . അപ്പോഴും ഇന്ത്യയിലെ പെട്രോൾ വില 66.96 രൂപയും 56.81 രൂപയുമായി തന്നെ വലിയ മാറ്റമില്ലാതെ നിലനിൽക്കുന്നു . സർക്കാർ വില നിയന്ത്രണം എടുത്തുകളഞ്ഞതോടെ ഇരട്ടി ലാഭമെടുത്ത് ഉപഭോക്താക്കളെ കൊള്ളയടിക്കുകയാണ് എണ്ണക്കമ്പനികൾ . പ്രതിഷേധങ്ങൾ ഒഴിവാക്കാൻ ഏതാനും പൈസയുടെ വ്യത്യാസം എല്ലാ ദിവസവും വരുത്താനുള്ള തന്ത്രവും നടപ്പാക്കിക്കൊണ്ടിരിക്കുന്നു .


ശരിയായി മനസിലാക്കാതെ ക്രെഡിറ്റ് കാർഡ് ഉപയോഗിച്ചാൽ , പിന്നീട് വലിയ ബാധ്യതയായി മാറും . നിങ്ങളുടെ സമ്പത്ത് കൃത്യമായി കൈകാര്യം ചെയ്യാൻ സാധിക്കുന്നില്ലെങ്കിൽ , ഒരിക്കലും ക്രെഡിറ്റ് കാർഡ് എടുക്കരുതെന്നാണ് ഈ രംഗത്തെ വിദഗ്ദ്ധർ നിർദ്ദേശിക്കുന്നത് . ക്രെഡിറ്റ് കാർഡിന്റെ പേമെന്റ് കൃത്യസമയത്ത് നടത്താനായില്ലെങ്കിൽ , വൻ തുക പിഴ ഒടുക്കേണ്ടിവരും . എന്നാൽ നന്നായി ഉപയോഗിക്കാൻ സാധിക്കുന്നവർക്ക് ഒരു അനുഗ്രഹം തന്നെയാണ് ക്രെഡിറ്റ് കാർഡ് . ഇവിടെയിതാ , ആദ്യമായി ക്രെഡിറ്റ് കാർഡ് ഉപയോഗിക്കുമ്പോൾ ലഭിക്കുന്ന ചില ഗുണങ്ങൾ എന്തൊക്കെയാണെന്ന് നോക്കാം . . . 1 , സുരക്ഷ . . . ഡെബിറ്റ് കാർഡിനേക്കാൾ സുരക്ഷിതമാണ് ക്രെഡിറ്റ് കാർഡ് . ഏതെങ്കിലും തരത്തിലുള്ള തട്ടിപ്പിന് ഇരയാകാനുള്ള സാധ്യത ക്രെഡിറ്റ് കാർഡ് ഉപയോഗിക്കുമ്പോൾ വളരെ കുറവായിരിക്കും . തികവേറിയതും അതീവ സുരക്ഷിതവുമായ പാസ്വേഡ് സംവിധാനമാണ് ക്രെഡിറ്റ് കാർഡിനെ , ഡെബിറ്റ് കാർഡിനേക്കാൾ സുരക്ഷിതമാക്കുന്നത് . 2 , ഇഎംഐ സൌകര്യം . . . വൻകിട ഗൃഹോപകരണങ്ങളായ ടിവി , ഫ്രിഡ്ജ് , വാഷിങ് മെഷീൻ എന്നിവ ഇഎംഐയിലൂടെ വാങ്ങാനാകുമെന്നതാണ് ക്രെഡിറ്റ് കാർഡിന്റെ മറ്റൊരു സൌകര്യം . മാസ തവണകളായി ക്രെഡിറ്റ് കാർഡിലൂടെ തന്നെ ഈ പേമെന്റ് ഒടുക്കാം . ബാങ്ക് വഴി ഇഎംഐ എടുക്കുമ്പോൾ വ്യക്തിഗത വായ്പയായാണ് അത് ലഭിക്കുക . എന്നാൽ ക്രെഡിറ്റ് കാർഡ് കൈവശമുള്ളവർക്ക് ഇഎംഐ വ്യവസ്ഥയിൽ സാധനം വാങ്ങാൻ , വ്യക്തിഗത ബാങ്ക് വായ്പയുടെ ആവശ്യമില്ല . 3 , കാഷ് ബാക്ക് . . . ക്രെഡിറ്റ് കാർഡ് ഉപയോഗിച്ച് സാധനങ്ങൾ വാങ്ങുകയോ ബില്ല് അടയ്ക്കുകയോ ചെയ്യുമ്പോൾ ചില ബാങ്കുകൾ കാഷ്ബാക്ക് ഓഫറുകൾ നൽകാറുണ്ട് . ചില അവസരങ്ങളിൽ ഓൺലൈൻ ഷോപ്പിങ് പോർട്ടലുകളും ക്രെഡിറ്റ് കാർഡ് ഉപയോക്താക്കൾക്ക് കാഷ്ബാക്ക് ഓഫർ നൽകാറുണ്ട് . 4 , ഗ്രേസ് പീരീഡ് . . . ക്രെഡിറ്റ് കാർഡ് ഉപയോഗിച്ച പണം ഒടുക്കുന്നതിന് 50 ദിവസമോ മറ്റോ ഉള്ള ഒരു ഗ്രേസ് പീരീഡ് നൽകാറുണ്ട് . ഇതനുസരിച്ച് പണം കരുതിവെച്ച് , ഒടുക്കാനാകുന്നത് ഉപയോക്താക്കൾക്ക് ഏറെ സൌകര്യപ്രദമായിരിക്കും . 5 , റിവാഡ് പോയിൻറ് . . . ക്രെഡിറ്റ് കാർഡ് ഉപയോഗിച്ച് നിശ്ചിത തുക ചെലവഴിക്കുമ്പോൾ ബാങ്കുകൾ ഉപയോക്താവിന് റിവാഡ് പോയിന്റ് നൽകാറുണ്ട് . ഈ റിവാഡ് പോയിന്റ് നിശ്ചിത പരിധിയിൽ എത്തുമ്പോൾ , ബാങ്കുകൾ ഗിഫ്റ്റ് സമ്മാനിക്കുകയോ , അതുപയോഗിച്ച് ഷോപ്പിങ് നടത്താനോ സാധിക്കും . 6 , ഇൻഷുറൻസ് . . . ക്രെഡിറ്റ് കാർഡ് ഉപയോക്താക്കൾക്ക് പലതരം ഇൻഷുറൻസ് പരിരക്ഷ ലഭ്യമാണ് . ട്രാവൽ ഇൻഷുറൻസ് , റെന്റൽ കാർ ഇൻഷുറൻസ് , സാധനങ്ങൾ വാങ്ങുമ്പോൾ അധിക വാറന്റി എന്നിവയൊക്കെ കാർഡ് ഉപയോക്താക്കൾക്ക് ലഭിക്കും . 7 , ആഗോള ഉപയോഗം . . . ക്രെഡിറ്റ് കാർഡ് രാജ്യത്തിന് പുറത്തേക്ക് യാത്ര ചെയ്യുമ്പോഴും ഉപയോഗിക്കാനാകും . വിദേശത്തേക്ക് പോകുമ്പോൾ , കാർ വാടകയ്ക്ക് എടുക്കുന്നതിനോ , ഹോട്ടൽ മുറി ബുക്ക് ചെയ്യുന്നതിനോ ക്രെഡിറ്റ് കാർഡ് ഉപയോഗിക്കാം . എന്നാൽ ഈ സൌകര്യം എല്ലാ ഡെബിറ്റ് കാർഡുകൾക്കും വിദേശത്ത് ലഭ്യമാകില്ല . 8 , വിമാന ടിക്കറ്റ് ബുക്കിങ് . . . ഇടയ്ക്കിടെ വിമാന യാത്ര നടത്തുന്നവർക്ക് ഏറെ ഉപകാരപ്രദമാണ് ക്രെഡിറ്റ് കാർഡ് . ക്രെഡിറ്റ് കാർഡ് ഉപയോഗിച്ച് വിമാന ടിക്കറ്റ് ബുക്ക് ചെയ്യുമ്പോൾ , ഒരു നിശ്ചിത റിവാഡ് പോയിന്റ് ലഭിക്കും . ഇത് നിഷ്കർഷിച്ചിട്ടുള്ള പരിധിയിൽ എത്തുമ്പോൾ , അത് ഡിജിറ്റൽ മണിയായി , ടിക്കറ്റ് ബുക്കിങിന് ഉപയോഗിക്കാനാകും . പേമെന്റിന്റെ കാര്യത്തിൽ ഡെബിറ്റ് കാർഡ് ഉൾപ്പടെയുള്ള മറ്റെല്ലാ സംവിധാനത്തേക്കാൾ മെച്ചം ക്രെഡിറ്റ് കാർഡ് ആണ് . ഉത്തരവാദിത്വത്തോടെയും , ശരിയായ രീതിയിലും ഉപയോഗിച്ചാൽ ക്രെഡിറ്റ് കാർഡ് ആണ് ഡെബിറ്റ് കാർഡിനേക്കാൾ ഗുണപ്രദവും സുരക്ഷിതവും . എന്നാൽ ബാങ്ക് നിർദ്ദേശിക്കുന്ന തീയതിക്കുള്ളിൽ പേമെന്റ് ഒടുക്കാൻ മറന്നുപോകരുതെന്ന് മാത്രം . . .


ജൂലൈ ഒന്നുമുതൽ ആദായ നികുതി റിട്ടേൺ സമർപ്പിക്കണമെങ്കിൽ ആധാർ നമ്പർ നിർബന്ധമാണ് . പാൻ കാർഡും ആധാർ കാർഡുമുള്ളവർ റിട്ടേൺ സമർപ്പിക്കുന്നതിന് മുമ്പ് ഇവ രണ്ടും ബന്ധിപ്പിക്കുകയും വേണം . ഇല്ലെങ്കിൽ ഭാവിയിൽ പാൻ കാർഡ് എവിടെയും ഉപയോഗിക്കാൻ കഴിയില്ല . ആധാർ കാർഡും പാൻ കാർഡും ബന്ധിപ്പിക്കാൻ ആദായ നികുതി വകുപ്പിന്റെ വെബ്സൈറ്റിൽ സൌകര്യമൊരുിക്കിയിട്ടുണ്ടെങ്കിലും ഒട്ടനവധി പ്രശ്നങ്ങളാണ് ഇത് സംബന്ധിച്ച് നികുതി ദായകർ ഇപ്പോൾ നേരിടുന്നത് . ആദായ നികുതി വകുപ്പിന്റെ ഇ - ഫയലിങ് വെബ്സൈറ്റായ incometaxindiaefiling . gov . in വഴിയാണ് ആധാറും പാൻകാർഡും ബന്ധിപ്പിക്കാൻ അവസരമുള്ളത് . സൈറ്റ് തുറക്കുമ്പോൾ തന്നെ ഇത് സംബന്ധിച്ച ഒരു വിൻഡോ താനേ തുറന്നുവരും . ഇതിൽ ആധാർ നമ്പറും പാൻ വിവരങ്ങളും നൽകിയ ശേഷം Link now എന്ന ബട്ടണിൽ ക്ലിക്ക് ചെയ്യുകയേ ആവശ്യമുള്ളൂ . സൈറ്റ് തുറക്കുമ്പോൾ തന്നെ ഇത് സംബന്ധിച്ച വിൻഡോ ലഭിക്കാത്തവർക്ക് പ്രൊഫൈൽ സെറ്റിങ്സിൽ ലിങ്ക് ആധാർ എന്ന ലിങ്ക് വഴി ഇത് ചെയ്യാനാവും . നടപടികൾ ഇത്രയും എളുപ്പമാണെന്ന് പറയാമെങ്കിലും വിചാരിക്കുന്നത്ര എളുപ്പത്തിലല്ല കാര്യങ്ങളെന്നാണ് അനുഭവസ്ഥർ പറയുന്നത് . രണ്ട് രേഖകളിലുമുള്ള വ്യത്യാസങ്ങളാണ് വില്ലന്മാരാവുന്നത് .


സംസ്ഥാന സ്കൂൾ കലോത്സവത്തിൽ ദീപാ നിശാന്ത് ഉൾപ്പടെയുള്ളവർ നടത്തിയ ഹൈസ്കൂൾ വിഭാഗം ഉപന്യാസരചനാ മത്സരത്തിന്റെ മൂല്യനിർണയം റദ്ദാക്കിയതിന് പിന്നാലെ ദീപ നിശാന്തിനെതിരെ വിമർശനവുമായി സംവിധായകൻ മിഥുൻ മാനുവൽ തോമസ് . ധാർമികത എന്നൊന്ന് ഉണ്ടെന്ന കാര്യം വിസ്മരിക്കരുതെന്ന് മിഥുൻ പറയുന്നു . വിധികർത്താവാകുന്നതിൽ നിന്ന് സ്വയം മാറി നിൽക്കാമായിരുന്നെന്ന് മിഥുൻ ഫേസ്ബുക്ക് കുറിപ്പിൽ പറയുന്നു . ഒരിക്കൽ എങ്കിലും സംസ്ഥാന കലോത്സവത്തിൽ അല്ലെങ്കിൽ സർവകലാശാലാ സോണൽ മത്സരങ്ങളിൽ പങ്കെടുത്തിട്ടുള്ള ആളാണ് എങ്കിൽ ഈ അവസരത്തിൽ വിധി കർത്താവിന്റെ വേഷം എടുത്തണിയില്ലായിരുന്നുവെന്നും മിഥുൻ കൂട്ടിച്ചേർത്തു . മിഥുൻ മാനുവൽ തോമസിന്റെ ഫേസ്ബുക്ക് കുറിപ്പിന്റെ പൂർണരൂപം ധാർമികത എന്നൊന്ന് ഉണ്ട് ദീപ നിശാന്ത് . . ! ! വിധി കർത്താവാകുന്നതിൽ നിന്നും സ്വയം മാറി നിൽക്കാമായിരുന്നു . . ! ! നിങ്ങൾ ഒരിക്കൽ എങ്കിലും സംസ്ഥാന കലോത്സവത്തിൽ / സർവകലാശാലാ സോണൽ മത്സരങ്ങളിൽ പങ്കെടുത്തിട്ടുള്ള ആളാണ് എങ്കിൽ ഈ അവസരത്തിൽ വിധി കർത്താവിന്റെ വേഷം എടുത്തണിയില്ലായിരുന്നു . . ! ! Just stating a fact . . , that’s all . . ! ! മലയാളം ഉപന്യാസ മത്സരത്തിന് വിധികർത്താവായി കവിതാമോഷണ വിവാദത്തിലകപ്പെട്ട ദീപാ നിശാന്ത് എത്തിയതിനെതിരെ പ്രതിപക്ഷ , യുവജന , വിദ്യാർത്ഥി സംഘടനകൾ പ്രതിഷേധിച്ചിരുന്നു . ആദ്യം എബിവിപി പ്രവർത്തകരാണ് ദീപയ്ക്കെതിരെ പ്രതിഷേധവുമായി എത്തിയത് . തുടർന്ന് യൂത്ത് കോൺഗ്രസ് , കെഎസ്യു വനിതാ പ്രവർത്തകരും ദീപയ്ക്കെതിരെ പ്രതിഷേധവുമായി കലോത്സവ വേദിയിലേക്ക് എത്തുകയായിരുന്നു . ദീപാ നിശാന്തിനെ വിധി കർത്താവാക്കിയതിനെതിരെ പ്രതിപക്ഷ നേതാവ് രമേശ് ചെന്നിത്തലയും പ്രതികരിച്ചു .


ഹിറ്റ് കൂട്ടുക്കെട്ടായ പ്രിയദർശനും മോഹൻലാലും ഒന്നിക്കുന്ന കുഞ്ഞാലിമരയ്ക്കാറിൽ അണിനിരക്കുക വൻ താരനിര . ചിത്രത്തിലെ പ്രധാനപ്പെട്ട താരങ്ങളെ കണ്ടെത്താനുള്ള ശ്രമം തുടരുകയാണ് പ്രിയൻ . ആൻറണി പെരുന്പാവൂരും കോൺഫിഡൻറ് ഗ്രൂപ്പും മൂൺഷോട്ട് എൻറർടെയ്ൻമെൻറും ചേർന്ന് നിർമിക്കുന്ന ചിത്രത്തിൻറെ പേര് മരക്കാർ - അറബിക്കടലിൻറെ സിംഹം എന്നാണ് . ഇതുവരെ പുറത്ത് വന്ന പേരുകൾ മാത്രമെടുത്താൽ ചിത്രം ബ്രാഹ്മാണ്ഡമായിരിക്കുമെന്ന് ഉറപ്പായിരിക്കുകയാണ് . ഏറ്റവും പുതിയ റിപ്പോർട്ടിൽ ബോളിവുഡ് താരം സുനിൽ ഷെട്ടിയും അർജുനുമാണ് മോഹൻലാലിന് ഒപ്പം ചിത്രത്തിൽ എത്തുക . നവംബർ ഒന്നിനാണ് സിനിമയുടെ ചിത്രീകരണം ആരംഭിക്കുന്നത് . പ്രണവ് മോഹൻലാലാണ് ചിത്രത്തിൽ കുഞ്ഞാലിമരയ്ക്കാറിൻറെ ചെറുപ്പകാലം അവതരിപ്പിക്കുന്നത് . മറ്റുള്ള അഭിനേതാക്കളെപ്പറ്റി അടുത്ത ദിവസങ്ങളിൽ തന്നെ വ്യക്തത വരും . നേരത്തെ , മോഹൻലാൽ - മുകേഷ് എന്നിവർ കേന്ദ്ര കഥാപാത്രങ്ങളെ അവതരിപ്പിച്ച പ്രിയൻറെ കാക്കകുയിലിലും സുനിൽ ഷെട്ടി അഭിനയിച്ചിട്ടുണ്ട് . ചിത്രത്തിലെ സുപ്രധാന റോളുകളാണ് പ്രിയൻ ഇരുവർക്കുമായി ഒരുക്കിയിരിക്കുന്നതെന്നാണ് സൂചന . കാലാപാനിക്ക് ശേഷം മോഹൻലാലും പ്രഭുവും വീണ്ടും ഒന്നിക്കുന്നുവെന്ന പ്രത്യേകതയും കുഞ്ഞാലിമരയ്ക്കാറിനുണ്ട് . വാഗമൺ , ഹെെദരാബാദ് , ബാദ്മി , രാമേശ്വരം എന്നിവടങ്ങളാണ് പ്രധാന ലൊക്കേഷൻ . മധു , നെടുമുടി വേണു , സിദ്ദിഖ് , രഞ്ജി പണിക്കർ എന്നിവരും ചിത്രത്തിലുണ്ടാകുമെന്ന് ഉറപ്പായിട്ടുണ്ട് .


ടി20 പരമ്പരയിലെ ആദ്യ മൽസരത്തിന് ഇറങ്ങുമ്പോൾ ഇന്ത്യയ്ക്കെതിരെ കളിച്ച അഞ്ചു മൽസരങ്ങളും ജയിച്ചിട്ടുണ്ടെന്ന ആ റെക്കോർഡായിരുന്നു ന്യൂസിലാൻഡിന്റെ ആത്മവിശ്വാസം . ഇതുവരെ തോൽപ്പിക്കാനാകാത്ത ടീം എന്ന വെല്ലുവിളി ഇന്ത്യയുടെ മുന്നിലും ഉണ്ടായിരുന്നു . എന്നാൽ തകർപ്പൻ ഫോമിലുള്ള കോലിയും കൂട്ടരും കീവികളെ പറപ്പിച്ചു . മൂന്നു മൽസരങ്ങളുടെ ടി20 പരമ്പരയിലെ ആദ്യ മൽസരത്തിൽ ഇന്ത്യ 53 റൺസിന് വിജയിച്ചു . പരമ്പരയിൽ ഇന്ത്യ 1 - 0ന് മുന്നിലെത്തി . ഇന്ത്യ ഉയർത്തിയ 203 റൺസിന്റെ വിജയലക്ഷ്യം തേടി ബാറ്റുചെയ്ത ന്യൂസിലാൻഡിന് 20 ഓവറിൽ എട്ടിന് 149 റൺസെടുക്കാനെ സാധിച്ചുള്ളു . ഇന്ത്യയ്ക്ക് വേണ്ടി യുസ്വേന്ദ്ര ചഹൽ , അക്ഷർ പട്ടേൽ എന്നിവർ രണ്ടു വിക്കറ്റ് വീതം വീഴ്ത്തി . വിടവാങ്ങൽ മൽസരം കളിച്ച വെറ്ററൻ താരം ആശിഷ് നെഹ്റയ്ക്ക് വിക്കറ്റൊന്നും ലഭിച്ചില്ല . നേരത്തെ ടോസ് നഷ്ടപ്പെട്ട് ആദ്യം ബാറ്റുചെയ്യേണ്ടിവന്ന ഇന്ത്യ നിശ്ചിത 20 ഓവറിൽ 202 റൺസ് അടിച്ചുകൂട്ടുകയായിരുന്നു . ഓപ്പണർമാരായ രോഹിത് ശർമ്മ ( 80 ) , ശിഖർ ധവാൻ ( 80 ) എന്നിവരുടെ വെടിക്കെട്ട് ബാറ്റിങാണ് ഇന്ത്യയ്ക്ക് മികച്ച സ്കോർ സമ്മാനിച്ചത് . പുറത്താകാതെ 11 പന്തിൽ മൂന്നു സിക്സർ ഉൾപ്പടെ 26 റൺസെടുത്ത നായകൻ വിരാട് കോലിയും അവസാന ഓവറുകളിൽ റൺ നിരക്ക് ഉയർത്തുന്നതിൽ നിർണായക പങ്ക് വഹിച്ചു . നേരത്തെ ധവാനും രോഹിതും ചേർന്ന് ഒന്നാം വിക്കറ്റിൽ 16.2 ഓവറിൽ 158 റൺസ് കൂട്ടിച്ചേർത്തു . 52 പന്തിൽ 10 ബൌണ്ടറികളും റണ്ടു സിക്സറുകളും ഉൾപ്പടെയാണ് ധവാൻ 80 റൺസെടുത്തത് . 55 പന്തിൽ ആറു ബൌണ്ടറികളും രണ്ടു സിക്സറുകളും ഉൾപ്പടെയാണ് രോഹിത് ശർമ്മ 80 റൺസെടുത്തത് . ഹർദ്ദിക് പാണ്ഡ്യ റൺസൊന്നുമെടുക്കാതെ പുറത്തായി . ന്യൂസിലാൻഡിന് വേണ്ടി പഞ്ചാബ് വംശജൻ ഇഷ് സോധി രണ്ടു വിക്കറ്റെടുത്തു . പരമ്പരയിലെ രണ്ടാമത്തെ മൽസരം നവംബർ നാല് ശനിയാഴ്ച രാജ്കോട്ടിൽ നടക്കും . അന്താരാഷ്ട്ര ക്രിക്കറ്റിൽനിന്ന് വിടവാങ്ങുന്ന ആശിഷ് നെഹ്റയ്ക്ക് മൽസരത്തിന് മുമ്പ് ഇന്ത്യൻ ടീമിന്റെ ഉപഹാരം നായകൻ വിരാട് കോലിയും മുൻ നായകൻ എം എസ് ധോണിയും ചേർന്ന് സമ്മാനിച്ചിരുന്നു .


ഷൂട്ടിങിനിടെ ബോളിവുഡ് താരം കങ്കണ റണാവതിന് പരിക്ക് . പുറത്തിറങ്ങാനിരിക്കുന്ന ' മണികർണിക - ദ ക്യൂൻ ഒാഫ് ജാൻസി’ എന്ന ചിത്രത്തി ൻറെ ചിത്രീകരണത്തിനിടെയാണ് കങ്കണയുടെ കണങ്കാലിന് പരിക്കേറ്റത് . ജോധപൂർ മെഹറങ്ക കോട്ടയിൽ ചി ത്രീകരണത്തിനിടെ 40 അടി ഉയരമുള്ള ചുമരിൽ നിന്ന് ചാടുന്നതിനിടെയായിരുന്നു അപകടം . ചിത്രത്തിൽ ദത്തെടുത്ത കുഞ്ഞിനെ രക്ഷിക്കാനുള്ള ശ്രമം എന്ന രീതിയിലായിരുന്നു കങ്കണയുടെ ചാട്ടം . ശരിയായ രീതിയിൽ നിലത്തിറങ്ങാൻ കഴിയാതെ വന്ന താരത്തി ൻറെ കാൽ മടക്കിൽ പരിക്കേൽക്കുകയായിരുന്നു . ഉടൻ തന്നെ കങ്കണയെ ആശുപത്രിയിൽ എത്തിച്ചു . കണങ്കാലിൽ ഉളുക്ക് സംഭവിച്ചതായി താരത്തെ പരിശോധിച്ച ഡോക് ടർമാർ പറഞ്ഞു . ഒരാഴ് ചത്തെ വി ശ്രമത്തിന് നിർദേശവും നൽകിയിട്ടുണ്ട് . കങ്കണ ചിത്രത്തിൽ റാണി ലക്ഷ് മിഭായി എന്ന കേ ന്ദ്രകഥാപാത്രത്തെയാണ് അവതരിപ്പിക്കുന്നത് . ചിത്രത്തി ൻറെ ഭൂരിഭാഗം ഷൂട്ടിങും ഇതിനകം പുർത്തിയാക്കിയിട്ടുണ്ട് . അപകടം നിറഞ്ഞ അവസാന സംഘട്ടന രംഗത്തി ൻറെ ചിതീകരണത്തിനിടെയായിരുന്നു അപകടം . കഴിഞ്ഞ ജൂലൈയിൽ കങ്കണക്ക് വാൾപയറ്റ് രംഗം ചിത്രീകരിക്കുന്നതിനിടെയും പരിക്കേറ്റിരുന്നു . ചിത്രം അടുത്ത ഏപ്രിലിൽ റിലീസ് ചെയ്യാനാണ് ലക്ഷ്യം .


ദക്ഷിണാഫ്രിക്കയ്ക്കെതിരെ രണ്ടാം ടെസ്റ്റിലും പാക്കിസ്ഥാന് ബാറ്റിങ് തകർച്ച . കേപ്ടൌണിൽ നടക്കുന്ന രണ്ടാം ടെസ്റ്റിന്റെ ആദ്യ ഇന്നിങ്സിൽ പാക്കിസ്ഥാൻ 177ന് എല്ലാവരും പുറത്തായി . ടോസ് നേടിയ ആതിഥേയർ പാക്കിസ്ഥാനെ ബാറ്റിങ്ങിന് അയക്കുകയായിരുന്നു . ഡുവാന്നെ ഒലിവറിന്റെ നാല് വിക്കറ്റും ഡേൽ സ്റ്റെയ്നിന്റെ മൂന്ന് വിക്കറ്റ് പ്രകടനവുമാണ് പാക്കിസ്ഥാനെ തകർത്തത് . 56 റൺസ് നേടിയ പാക് ക്യാപ്റ്റൻ സർഫറാസ് അഹമ്മദാണ് പാക്കിസ്ഥാന്റെ ടോപ് സ്കോറർ . 54 റൺസ് എടുക്കുന്നതിനിടെ പാക്കിസ്ഥാന് അഞ്ച് വിക്കറ്റുകൾ നഷ്ടമായി . ഇമാം ഉൾ ഹഖ് ( 8 ) , ഫഖർ സമാൻ ( 1 ) , അസർ അലി ( 2 ) , അസാദ് ഷഫീഖ് ( 20 ) , ബാബർ അസം ( 2 ) എന്നിവരുടെ വിക്കറ്റുകളാണ് പാക്കിസ്ഥാന് നഷ്ടമായത് . പിന്നീട് ഷാൻ മസൂദ് ( 44 ) - സർഫറാസ് എന്നിവരുടെ കൂട്ടുക്കെട്ടാണ് പാക്കിസ്ഥാനെ 150 കടത്തിയത് . 60 റൺസാണ് ഇരുവവരും കൂട്ടിച്ചേർത്തത് . എന്നാൽ മസൂദ് വീണതോടെ പാക് വാലറ്റം ചീട്ട് കൊട്ടാരം പോലെ തകർന്നു . സർഫറാസ് , യാസിർ ഷാ ( 5 ) , മുഹമ്മദ് അബ്ബാസ് ( 0 ) , ഷഹീൻ ഷാ അഫ്രീദി ( 3 ) എന്നിവരാണ് മടങ്ങിയത് . മുഹമ്മദ് ആമിർ ( 22 ) പുറത്താവാതെ നിന്നു . മറുപടി ബാറ്റിങ് ആരംഭിച്ച ദക്ഷിണാഫ്രിക്ക ഒടുവിൽ വിവരം ലഭിക്കുമ്പോൾ വിക്കറ്റ് നഷ്ടില്ലാതെ 16 റൺസെടുത്തിട്ടുണ്ട് . എയ്ഡൻ മാർക്രം ( 10 ) , ഡീൽ എൽഗാർ ( 6 ) എന്നിവരാണ് ക്രീസിൽ . തുടർച്ചയായ മൂന്ന് ഇന്നിങ്സ് പാക്കിസ്ഥാന് 200ന് അപ്പുറമുള്ള സ്കോർ നേടാൻ സാധിച്ചിട്ടില്ല .


ഇന്ത്യൻ സാമ്പത്തിക മേഖലയുടെ വളർച്ച വളരെ ആകർഷകമാണെന്ന് ആർ . ബി . ഐ . മുൻ ഗവർണർ രഘുറാം രാജൻ . ഇത്തരത്തിലൊരു സാമ്പത്തിക രംഗത്തെ ചൈനയോട് താരതമ്യം ചെയ്ത് അതിൻറെ വിലകുറയ്ക്കരുതെന്നും അദ്ദേഹം അഭിപ്രായപ്പെട്ടു . കേംബ്രിഡ്ജിലെ ഹാർവാർഡ് കെന്നഡി സ്കൂളിലെ ക്ലാസിനിടയിലാണ് അദ്ദേഹം ഇക്കാര്യം ചൂണ്ടിക്കാട്ടിയത് . ഇന്ത്യയും ചൈനയും വളരെയധികം വ്യത്യസ്തതയുളള രണ്ട് രാഷ്ട്രങ്ങളാണ് . ഇന്ത്യ ഒരു ജനാധിപത്യരാജ്യമാണെന്ന് മാത്രമല്ല സ്വത്തവകാശം , സാമ്പത്തിക നയങ്ങൾ എന്നിവയിൽ ഇന്ത്യയും ചൈനയും വ്യത്യസ്ത ധ്രുവങ്ങളിലാണ് . വായ്പാത്തട്ടിപ്പുകൾ മാത്രമല്ല ബാങ്കുകളുടെ നിഷ്ക്രിയ ആസ്തിപ്രശ്നം വഷളാക്കുന്നത് . യുക്തി രഹിതമായ വളർച്ചയും ഇതിന് കാരണമാവുന്നുണ്ടെന്നും അദ്ദേഹം പറഞ്ഞു . രാജ്യത്തെ ബാങ്കിംഗ് മേഖല എത്രയും വേഗത്തിൽ ശുദ്ധീകരിക്കേണ്ടതുണ്ട് . ഇന്ത്യയിൽ നടപ്പാക്കിയ നോട്ട് നിരോധനം നല്ല ആശയമായിരുന്നില്ലെന്നും രഘുറാം രാജൻ വ്യക്തമാക്കി .


വിജയ് ഹസാരെ ട്രോഫിയിലും കുഞ്ഞ് പൃഥ്വി ഷാ ബാറ്റുകൊണ്ട് വിസ്മയിപ്പിക്കുകയാണ് . സെമി ഫൈനലിൽ ഹൈദരാബാദ് പേസർ മുഹമ്മദ് സിറാജിനെതിരെ ഷാ താണ്ഡവമാടി . മൂന്ന് പന്തിൽ അതിർത്തികടന്നത് 16 റൺസ് . രണ്ട് ക്യാച്ചുകൾ ഹൈദരാബാദ് ഫീൽഡർമാർ വിട്ടുകളഞ്ഞ ശേഷമായിരുന്നു ഷാ ഷോ . മുംബൈ സ്കോർ 55ൽ നിൽക്കെയാണ് ഷാ ആദ്യ പന്ത് അപ്പർ കട്ടിലൂടെ ബൌണ്ടറിക്ക് പുറത്തേക്ക് പറത്തിയത് . തൊട്ടടുത്ത പന്തിൽ സിക്സും മൂന്നാം പന്തിൽ ബൌണ്ടറിയും അടിച്ചു . ഈ ബൌണ്ടറിയോടെ ഷാ അർദ്ധ സെഞ്ചുറി തികയ്ക്കുകയും ചെയ്തു . ഉടൻ രോഹിത് ശർമ്മയെത്തി ഷായെ ആലിംഗനം ചെയ്ത് അഭിനന്ദിക്കുകയായിരുന്നു . 34 പന്തിൽ നിന്നായിരുന്നു അർദ്ധ സെഞ്ചുറി .


ഐപിഎല്ലിൽ സഞ്ജു സാംസൺ വെടിക്കെട്ടിൽ രാജസ്ഥാൻ റോയൽസിന് 19 റൺസിൻറെ തകർപ്പൻ ജയം . സീസണിൽ രാജസ്ഥാൻ റോയൽസിൻറെ രണ്ടാം വിജയമാണിത് . രാജസ്ഥാൻ ഉയർത്തിയ 218 റൺസ് വിജയലക്ഷ്യം പിന്തുടർന്ന റോയൽ ചലഞ്ചേഴ്സ് ബാംഗ്ലൂരിന് 20 ഓവറിൽ ആറ് വിക്കറ്റ് നഷ്ടത്തിൽ 198 റൺസെടുക്കാനേ കഴിഞ്ഞുള്ളൂ . ബാംഗ്ലൂരിനായി നായകൻ വിരാട് കോലി അർദ്ധ സെഞ്ചുറി നേടിയെങ്കിലും കളി ജയിപ്പിക്കാനായില്ല . രാജസ്ഥാൻറെ വെടിക്കെട്ടിന് അതേ നാണയത്തിൽ തിരിച്ചടിച്ചാണ് റോയൽ ചലഞ്ചേഴ്സ് തുടങ്ങിയത് . ആദ്യ പന്തിൽ ബൌണ്ടറി നേടിത്തുടങ്ങിയ മക്കുല്ലത്തെ നാലാം പന്തിൽ നഷ്ടമായെങ്കിലും ഡികോക്ക് - കോലി സഖ്യം പ്രഹരം തുടർന്നു . ഇതോടെ പവർപ്ലേയിൽ റോയൽ ചലഞ്ചേഴ്സ് ബാംഗ്ലൂർ അടിച്ചുകൂട്ടിയത് 64 റൺസ് . 19 പന്തിൽ 26 റൺസെടുത്ത ഡികോക്ക് ഷോർട്ടിൻറെ പന്തിൽ രണ്ടാമനായി പുറത്തായി . എന്നാൽ വെടിക്കെട്ട് തുടർന്ന കോലി 31 - ാം അർദ്ധ സെഞ്ചുറി പൂർത്തിയാക്കി . കോലിക്കൊപ്പം ചേർന്ന ഡിവിലിയേഴ്സ് കഴിഞ്ഞ മത്സരത്തിലെ പ്രകടനം ആവർത്തിക്കുമെന്ന് കരുതി . എന്നാൽ 11 - ാം ഓവറിൽ കോലിയും ( 30പന്തിൽ 57 ) പതിമൂന്നാം ഓവറിൽ എബിഡിയും ( 18 പന്തിൽ 20 ) പുറത്തായത് ബാംഗളൂരിനെ തളർത്തി . സ്കോർ 114 - 4 . സർഫ്രാസ് ഖാന് പകരമെത്തിയ നേഗി ( 3 ) പരാജയപ്പെട്ടതും തിരിച്ചടിയായി . എന്നാൽ വാഷിംഗ്ടൺ സുന്ദറും മൻദീപ് സിംഗും ചെറുത്തുനിന്നതോടെ റോയൽ ചലഞ്ചേഴ്സ് പ്രതീക്ഷ തിരിച്ചുപിടിച്ചു . 19 പന്തിൽ 35 റൺസെടുത്ത് സുന്ദർ പുറത്തായപ്പോൾ 25 പന്തിൽ 47 റൺസുമായി മൻദീപ് പുറത്താകാതെ നിന്നു . നേരത്തെ ടോസ് നഷ്ടപ്പെട്ട് ആദ്യം ബാറ്റ് ചെയ്ത രാജസ്ഥാൻ റോയൽസ് 20 ഓവറിൽ നാല് വിക്കറ്റ് നഷ്ടത്തിൽ 217 റൺസെടുത്തു . 45 പന്തിൽ 92 റൺസെടുത്ത മലയാളി താരം സഞ്ജു വി സാംസണാണ് രാജസ്ഥാനെ കൂറ്റൻ സ്കോറിലെത്തിച്ചത് . രഹാനെ ( 36 ) , സ്റ്റോക്സ് ( 27 ) , ബട്ട്ലർ ( 23 ) എന്നിങ്ങനെയായിരുന്നു മറ്റ് താരങ്ങളുടെ സ്കോർ . റോയൽ ചലഞ്ചേഴ്സ് ബാംഗ്ലൂരിനായി വോക്സും ചഹലും രണ്ട് വീതം വിക്കറ്റ് വീഴ്ത്തി .


ജയറാമിന് ഷൂട്ടിംഗിനിടെ അപകടം പറ്റിയതുമായി ബന്ധപ്പെട്ട് വാർത്ത പ്രചരിച്ചിരുന്നു . ജയറാം ഓടിച്ച വാഹനം അപകടത്തിൽ പെട്ടതായിട്ടായിരുന്നു വാർത്ത . അപകടത്തിന്റെ വീഡിയോയും വൈറലായിരുന്നു . എന്നാൽ അത് ജയറാമല്ല എന്നാണ് അദ്ദേഹത്തോട് അടുത്ത വൃത്തങ്ങൾ പറയുന്നത് . ടൊയോട്ടാ ലാൻഡ് ക്രൂയിസർ ജീപ്പാണ് വീഡിയോയിലുള്ളത് . കയറ്റം കയറിയെത്തിയ ജീപ്പ് പെട്ടെന്ന് നിയന്ത്രണം വിട്ട് പിന്നോട്ട് വരുകയായിരുന്നു . ജയറാമാണ് ജീപ്പ് ഓടിച്ചതെന്നു വാർത്തയും വന്നു . എന്നാൽ ജയറാം അല്ല ആ ജീപ്പ് ഓടിച്ചതെന്നാണ് അടുത്തവൃത്തങ്ങൾ പറയുന്നത് .


കലാഭവൻ മണിയുടെ സഹോദരൻ ആർഎൽവി രാമകൃഷ്ണനെ ഫേസ്ബുക്കിൽ തെറിവിളിച്ച് നടൻ സാബുമോൻ . സാബുവിനെ ഉൾപ്പെടെയുള്ളവരെ മൂന്നാം മുറയിൽ പോലീസ് ചോദ്യം ചെയ്യണമെന്ന രാമകൃഷ്ണൻറെ പ്രസ്താവനയ്ക്കെതിരെയാണ് സാബു തെറി വാക്കുകളുമായി രംഗത്തെത്തിയത് . കലാഭവൻ മണിയുടേത് ആസൂത്രിത കൊലപാതകമെന്ന് ഒപ്പം ഉണ്ടായിരുന്ന ഡോക്ടറുടേയും മാനേജർ ജോബിയുടേയും ഒത്താശയോടെയാണ് കൊലപാകം നടന്നതെന്നും രാമകൃഷ്ണൻ പറഞ്ഞിരുന്നു . സംഭവ സമയത്ത് പാഡിയിൽ ഉണ്ടായിരുന്ന ജാഫർ ഇടുക്കിയേയും സാബുവിനേയും പൊലീസ് മുറയിൽ ചോദ്യം ചെയ്യണമെന്നും രാസപരിശോധന വീണ്ടും നടത്തണമെന്നും അദ്ദേഹം ആവശ്യപ്പെടുകയും ചെയ്തിരുന്നു . കേട്ടാലറയ്ക്കുന്ന വാക്കുകൾ ഉപയോഗിച്ചാണ് സാബുമോൻ ആർഎൽരാമകൃഷ്ണനെ ആക്രമിച്ചിരിക്കുന്നത് . കൂട്ടത്തിൽ കലാഭവൻ മണിയുടെ ഭാര്യയേയും പരാമർശിക്കുന്നുണ്ട് . കലാഭവൻ മണി ജീവിച്ചിരുന്ന സമയത്ത് വീട്ടിൽ കയറ്റാത്ത വ്യക്തിയാണ് അദ്ദേഹത്തിൻറെ മരണശേഷം ഇപ്പോൾ തനിക്കെതിരെ തിരിയുന്നതെന്നും സാബുമോൻ ഫേസ്ബുക്ക് കമൻറിൽ സൂചിപ്പിക്കുന്നു . കുറച്ചു നാൾ ആയി എന്നെ ഈ കേസിലേക്ക് വലിച്ചിഴക്കാൻ ശ്രമിക്കുന്നുവെന്നും ആദ്യമൊക്കെ ഞാൻ പ്രതികരിക്കാതിരുന്നത് ഒരു സഹോദരൻ മരിച്ച ആളിൻറെ മാനസിക അവസ്ഥ പരിഗണിച്ചാണെന്നും സാബു പറയുന്നു . ഇനി അതു എന്റെ കയ്യിൽ നിന്നു പ്രതീക്ഷിക്കണ്ടെന്ന മുന്നറിയിപ്പും സാബു കമൻറിൽ നൽകുന്നുണ്ട് .


വായനക്കാരുടെ ഹൃദയം കവർന്ന എഴുത്തുകാരി മാധവിക്കുട്ടിയുടെ ജീവിത കഥയെ ആസ്പദമാക്കി കമൽ സംവിധാനം ചെയ്ത ചിത്രം ആമി മികച്ച പ്രതികരണത്തോടെ തിയേറ്ററുകളിൽ മുന്നേറുകയാണ് . അതേസമയം ചിത്രത്തെ വിമർശിച്ചും ഒട്ടേറെ പേർ രംഗത്ത് എത്തിയിരുന്നു . ഈ സാഹചര്യത്തിൽ ഫേസ്ബുക്കിലൂടെ പ്രതികരിച്ച് മഞ്ജുവാര്യർ രംഗത്ത് എത്തി . ആമിക്ക് ലഭിക്കുന്ന ഓരോ വാക്കിനും ഒരുപാട് നന്ദിയുണ്ടെന്നും ആരോഗ്യകരമായ വിമർശനങ്ങളെ ബഹുമാനിക്കുന്നുവെന്നും മഞ്ജുവാര്യർ ഫേസ്ബുക്കിലൂടെ പറഞ്ഞു . മഞ്ജുവാര്യരുടെ ഫേസ്ബുക്ക് പോസ്റ്റിന്റെ പൂർണ രൂപം ആമിയ്ക്ക് ലഭിക്കുന്ന ഓരോ നല്ല വാക്കിനും ഒരുപാട് നന്ദി . ആരോഗ്യകരമായ വിമർശനങ്ങളെ ബഹുമാനിക്കുന്നു . സ്നേഹത്തോടെ നന്ദിയോടെ ഓർക്കുന്നു , ആമിയെ എന്നിൽ വിശ്വസിച്ചേല്പിച്ച കമൽ സർ , റാഫേൽ സർ , മധു നീലകണ്ഠൻ , ഈ സിനിമയിൽ എന്നോടൊപ്പം അഭിനയിച്ച ടോവിനോ , മുരളി , അനൂപ് തുടങ്ങിയ അതുല്യപ്രതിഭകൾ , ഒപ്പം ഈ സിനിമയ്ക്കായി അരങ്ങിലും അണിയറയിലും അക്ഷീണം പ്രവർത്തിച്ച ഓരോരുത്തരെയും . എല്ലാത്തിനുമുപരി , ഭാവനയ്ക്കും യാഥാർത്ഥ്യത്തിനുമിടയിൽ എവിടെയോ പൂത്തുനിന്ന ആ നീർമാതളത്തിന്റെ മാന്ത്രിക ഗന്ധം ഏറ്റവും അടുത്തറിയാൻ ഭാഗ്യം സിദ്ധിച്ച മാധവിക്കുട്ടിയുടെ കുടുംബത്തിനും മനസ്സ് നിറഞ്ഞ നന്ദി . വലിയ ശക്തിയുണ്ട് ഈ മകന്റെ വാക്കുകൾക്ക് . . . നന്ദി ജയസൂര്യ !


നടിയെ ആക്രമിച്ച കേസിൽ ദിലീപ് അറസ്റ്റിലായതോടെ താരം നായകനാകുന്ന ചിത്രങ്ങൾ അനിശ്ചിതത്വത്തിൽ . ജൂലൈ 7ന് തീയറ്ററുകളിൽ എത്താനിരുന്ന രാമലീല റിലീസ് മാറ്റി വെച്ചതുൾപ്പെടെ മൂന്ന് ചിത്രങ്ങളാണ് കുരുക്കിൽ . രാമലീല ജൂലൈ 21ന് തീയറ്ററിലെത്തുമെന്നും സാങ്കേതിക ജോലികൾ ബാക്കിയുണ്ടെന്നുമാണ് നിർമ്മാതാവ് ടോമിച്ചൻ മുളകുപാടം പറഞ്ഞത് . എന്നാൽ അറസ്റ്റിലായതോടെ ഇനി എന്താകുമെന്ന് വ്യക്തമല്ല . ഷൂട്ടിങിലിരിക്കുന്ന മറ്റു ചിത്രങ്ങൾക്ക് തടസ്സമായത് . രതീഷ് അമ്പാട്ട് സംവിധാനം ചെയ്യുന്ന ' കമ്മാരസംഭവം ' രാമചന്ദ്ര ബാബു സംവിധാനം ചെയ്യുന്ന ' ഡിങ്കൻ ത്രിഡി ' എന്നിവയാണ് പാതിവഴിയിൽ നിൽക്കുന്നത് . ഡിങ്കൻ ത്രിഡി വിദേശത്തും ലൊക്കേഷനുണ്ട് . ദിലീപിന് ചിത്രീകരണവുമായി സഹകരിക്കാനാവാത്തത് കഴിയാത്തതിനാൽ നിർമ്മാണത്തിലിരിക്കുന്ന ചിത്രങ്ങൾ പരുങ്ങലിലായി . ഡേറ്റ് നൽകിയ ദിവസങ്ങളിൽ ദിലീപിന് എത്താൻ സാധിക്കുന്നില്ല . തീയറ്റർ മുൻകൂട്ടി ഉറപ്പിച്ച ചിത്രങ്ങൾ വൈകുന്നത് നിർമ്മാതാക്കൾക്ക് വലിയ നഷ്ടമുണ്ടാകും .


പുതുവർഷത്തിൽ നേട്ടത്തോടെ തുടങ്ങിയെങ്കിലും ആ നേട്ടം നിലനിർത്താൻ വിപണിക്ക് കഴിഞ്ഞില്ല . സെൻസെക്സ് 45ഉം നിഫ്റ്റി 12 ഉം പോയിൻറ് നേട്ടത്തിലാണ് ഇന്നത്തെ ട്രേഡിംഗ് തുടങ്ങിയത് . എന്നാൽ , അരമണിക്കൂറിനുള്ളിൽ തന്നെ വിപണി നഷ്ടത്തിലേക്ക് വീണു . ഫാർമ , ഇൻഫ്ര , കൺസംപ്ഷൻ ഓഹരികളെല്ലാം ഇന്ന് നേട്ടത്തിലാണ് . ഓട്ടോമൊബൈൽ , ഐടി ഓഹരികൾ നഷ്ടത്തിലാണ് ഇന്ന് തുടങ്ങിയത് . യെസ് ബാങ്ക് , സൺഫാർമ , ആക്സിക് ബാങ്ക് എന്നിവ നേട്ടം കൈവരിച്ചു . ഹിൻഡാൽകോ , ഇൻഡസന്റ് ബാങ്ക് , ഇൻഡ്യബുൾസ് എച്ച്എസ്ജി എന്നിവ നഷ്ടം നേരിട്ട ഓഹരികളാണ് . പുതുവർഷത്തിലെ ആദ്യദിനത്തിൽ രൂപയുടെ മൂല്യം 15 പൈസ കൂടി ഉയർന്നു .


ഒരു ജോലി കിട്ടിയാൽ അതിൽ തന്നെ കടിച്ചുതൂങ്ങി കിടക്കുന്ന ചിലരുണ്ട് . പത്തുവർഷം കഴിഞ്ഞാലും ജോലിയ്ക്ക് ചേർന്ന സമയത്തുള്ള ശമ്പളവുമായി ഇഴഞ്ഞുനീങ്ങുന്നവർ . വേറെ ജോലി കിട്ടാഞ്ഞിടൊന്നുമല്ല . ജോലിക്കിടയിൽ കിടന്ന് ഉറങ്ങുന്നവർ എന്നുവേണമെങ്കിൽ നമുക്ക് ഇവരെ വിളിയ്ക്കാം . എത്ര വിളിച്ചാലും വിളി കേൾക്കാത്തവർ . എന്നാൽ ഒടുവിൽ ഇവർ വിളി കേട്ടു ? അതും ഒരു മീനിന്റെ . ജോലിയിൽ നിന്നും ഉയർത്തെഴുന്നേൽക്കാനും ലഭിക്കുന്ന അവസരങ്ങൾ മുതലാക്കാനും കൂടുതൽ മെച്ചപ്പെട്ട സാമ്പത്തിക സ്ഥിതിയിലേക്ക് ഉയരാനും ആവശ്യമായ ഉപദേശങ്ങളും മീൻ നൽകി . ഇതോടെ ഉറങ്ങികിടക്കുന്നവർ സടകുടഞ്ഞെഴുന്നേറ്റു . ജീവനക്കാരെ വിളിച്ചുണർത്തുന്ന ഈ മീൻ ഓൺലൈൻ ലോകത്ത് വൈറലായി കൊണ്ടിരിക്കുകയാണ് . ഇനിയും ഈ മീനിന്റെ വിളി ലഭിക്കാത്ത ആയിരങ്ങളുണ്ട് . അവർക്കായി മീൻ നീന്തി കൊണ്ടിരിക്കുകയാണ് . കഥ വായിച്ച് ആകെ കൺഫ്യൂഷനായോ ? ഈ വീഡിയോ ഒന്നു കണ്ടു നോക്കൂ .


ഫേസ്ബുക്ക് ഉപയോക്താക്കളുടെ എണ്ണത്തിൽ ഇന്ത്യ ഒന്നാമതെത്തി . ഇത്രയുംകാലം ഒന്നാമതായിരുന്ന അമേരിക്കയെ രണ്ടാം സ്ഥാനത്തേക്ക് പിന്തള്ളിയാണ് ഫേസ്ബുക്ക് ഉപയോഗത്തിൽ ഇന്ത്യ ഒന്നാം സ്ഥാനത്തെത്തിയത് . ജൂലൈ 13ലെ കണക്ക് അനുസരിച്ച് 241 മില്യൺ ഇന്ത്യക്കാരാണ് ഫേസ്ബുക്കിലുള്ളത് . ഫേസ്ബുക്ക് ഉപയോഗിക്കുന്ന അമേരിക്കക്കാരുടെ എണ്ണം 240 മില്യണാണ് . ഇപ്പോൾ ലോകത്താകമാനം രണ്ടു ബില്യൺ പേർ ഫേസ്ബുക്ക് ഉപയോഗിക്കുന്നതായാണ് റിപ്പോർട്ട് . കഴിഞ്ഞ വർഷം വരെ ഫേസ്ബുക്ക് ഉപയോക്താക്കളുടെ എണ്ണത്തിൻറെ കാര്യത്തിൽ അമേരിക്ക ഏറെ മുന്നിലായിരുന്നു . എന്നാൽ 2017ൽ തുടക്കംമുതൽ ഇന്ത്യയും അമേരിക്കയും തമ്മിൽ ഇഞ്ചോടിഞ്ച് പോരാട്ടമായിരുന്നു . ഏഴാം മാസം പാതിയെത്തുമ്പോൾ ഇന്ത്യ ഒന്നാം സ്ഥാനത്തേക്ക് എത്തിയിരിക്കുന്നു . ഫേസ്ബുക്ക് ഉപയോക്താക്കളുടെ എണ്ണത്തിൽ ബ്രസീൽ മൂന്നാമതും ഇന്തോനേഷ്യ നാലാം സ്ഥാനത്തുമാണ് . മെക്സിക്കോ , ഫിലിപ്പീൻസ് , വിയറ്റ്നാം , തായ്ലൻഡ് , തുർക്കി , ബ്രിട്ടൻ എന്നീ രാജ്യങ്ങളാണ് ആദ്യ പത്തിൽ ഇടംനേടിയ മറ്റു രാജ്യങ്ങൾ . അതേസമയം ഏറ്റവുമധികം ഫേസ്ബുക്ക് ഉപയോക്താക്കളുള്ള നഗരം ബാങ്കോക്കാണ് . രണ്ടാം സ്ഥാനം ജക്കാർത്തയും മൂന്നാം സ്ഥാനം ധാക്കയ്ക്കുമാണ് . ആറാമതുള്ള ദില്ലിയാണ് ഈ പട്ടകയിൽ ആദ്യ പത്തിൽ ഇടംനേടിയ ഇന്ത്യൻ നഗരം .


കേരളത്തിലും സൈബർ ആക്രമണം . തിരുവനന്തപുരം റൂറൽ എസ് . പി ഓഫീസിലാണ് സൈബർ ആക്രമണം നടന്നത് 50 ഒളം കമ്പ്യൂട്ടറുകൾ പ്രവർത്തനരഹിതമായി . നേരത്തെ ഇന്ത്യയുടെ ഏറ്റവും വലിയ ചരക്കു തുറമുഖമായ മുംബൈ ജവഹർലാൽ നെഹ് റു തുറമുഖ ത്താണ് ( ജെ . എൻ . പി . ടി ) റാൻസംവെയർ ആക്രമണം നടന്നിരുന്നു . വാനാക്രൈയുടെ മാതൃകയിലുള്ള മറ്റൊരു റാൻസംവെയറായ പിയെച്ച ( Petya ) കമ്പ്യൂട്ടറുകളെ ബാധിച്ചിരിക്കുന്നതെന്നാണ് റിപ്പോർട്ടുകൾ . കമ്പ്യൂട്ടർ സംവിധാനങ്ങൾ തകരാറിലായതോടെ മൂന്നു ടെർമിനലുകളിലൊന്നിൽ ചരക്കു ഗതാഗതം നിലച്ചു . പ്രശ് നം പരിഹരിക്കാനുള്ള ശ്രമങ്ങൾ നടക്കുന്നു വരികയാണ് . ചരക്കു നീക്കം നിലച്ചതോടെ തുറമുഖത്ത് കൂടുതൽ കപ്പലുകൾ നിർത്തിയിടാനുള്ള സൌകര്യമൊരുക്കുന്നുണ്ട് എന്ന് അധികൃതർ അറിയിച്ചു . ടിയിലെ ഗേറ്റ്വേ ടെർമിനൽസ് ഇന്ത്യയുടെ പ്രവർത്തനങ്ങളെ നിയന്ത്രിക്കുന്ന എ . പി മൊള്ളർ - മീർസ്ക് എന്ന ആഗോള കമ്പനിക്കു നേരെ കഴിഞ്ഞ ദിവസം റാൻസംവേർ ആക്രമണം നടന്നിരുന്നു . കമ്പ്യൂട്ടറുകൾ പ്രവർത്തന രഹിതമായതോടെ ജി . ടി . ഐയുടെ പ്രവർത്തനങ്ങൾ സ്തംഭിച്ചിരിക്കുകയാണ് . എ . പി മൊള്ളർ - മീർസ്കി െൻറ ലോകത്തി െൻറ വിവിധ ഭാഗങ്ങളിലുള്ള കമ്പ്യൂട്ടർ ശൃംഖലകളെ വൈറസ് ബാധ തകരാറിലാക്കിയിരിക്കുകയാണെന്ന് കമ്പനി സ്ഥിരീകരിച്ചിട്ടുണ്ട് . യൂറോപ്പിനെയും സൈബർ ആക്രമണം വീണ്ടും ഞെട്ടിച്ചു . റഷ്യ , ബ്രിട്ടൻ , യുക്രൈൻ എന്നീ രാജ്യങ്ങളെയാണ് റാൻസംവെയർ ആക്രമണം ബാധിച്ചത് . റഷ്യയിലെ എണ്ണ കമ്പനികളുടെ സെർവറുകളെ റാൻസംവെയർ ബാധിച്ചു . സൈബർ ആക്രമണം യുക്രൈയിന്റെ സർക്കാർ ഇന്റർനെറ്റ് ശൃംഖലയെ താറുമാറാക്കി . വിവിധ അന്താരാഷ്ട്ര പരസ്യ കമ്പനികളേയും റാൻസംവെയർ ആക്രമണം ബാധിച്ചതായാണ് റിപ്പോർട്ടുകൾ . നേരത്തെയുണ്ടായ വാണാക്രൈ വൈറസിന്റെ പരിഷ്കൃത രൂപമാണ് പുതിയ ആക്രമണത്തിന് പിന്നിലെന്നാണ് സൈബർ വിദഗ്ദ്ധരുടെ വിലയിരുത്തൽ .


രാജ്യത്ത് അഞ്ച് സംസ്ഥാനങ്ങളിലെ നിയമസഭാ തിരഞ്ഞെടുപ്പ് ഫലം ഓഹരി വിപണിയെ ബാധിക്കുമെന്ന് വിദഗ്ദർ . ഡിസംബർ 11ന് മധ്യപ്രദേശ് , രാജസ്ഥാൻ , മിസോറാം , ഛത്തീസ്ഗഡ് , തെലങ്കാന എന്നീ സംസ്ഥാനങ്ങളിലെ തിരഞ്ഞെടുപ്പ് ഫലം പുറത്തുവരാനിരിക്കെയാണ് വിദ്ഗ്ദരുടെ പ്രഖ്യാപനം . രാഷ്ട്രീയ രംഗത്തെ സംഭവ വികാസങ്ങൾക്ക് അനുസൃതമായ പ്രത്യാഘാതാങ്ങളാണ് ഓഹരിവിപണിയിലും ഉണ്ടാകുക . രാജസ്ഥാനിൽ സർക്കാരുണ്ടാക്കാൻ കോൺഗ്രസ് നീക്കം ആരംഭിച്ചു . . . . രാഹുൽ ഗാന്ധിയുമായി കൂടിക്കാഴ്ച ഓഹരിവിപണിയിൽ വ്യാപാരം നടന്നുകൊണ്ടിരിക്കെ എക്സിറ്റ് പോൾ ഫലങ്ങൾ പുറത്തുവന്നതോടെ സെബിയും ഇത് നിരീക്ഷിക്കുന്നതിനുള്ള സംവിധാനങ്ങൾ ഒരുക്കിയിരുന്നു . വെള്ളിയാഴ്ച വൈകിട്ടോടെയാണ് എക്സിറ്റ് പോൾ ഫലങ്ങൾ പുറത്തുവന്നത് . തിരഞ്ഞെടുപ്പ് ഫല പ്രഖ്യാപനം ഉണ്ടാകുന്നതോടെ വിപണിയിൽ ഉണ്ടായേക്കാവുന്ന സ്വാധീനത്തെക്കുറിച്ചുള്ള ചർച്ചകളും ഇതോടെ സജീവമാകുന്നുണ്ട് . തിരഞ്ഞെടുപ്പ് ഫല പ്രഖ്യാപനത്തിന് മണിക്കൂറുകൾ അവശേഷിക്കെ നിക്ഷേപകരും ഓഹരിവിപണിയെ ആശങ്കയോടെ മാത്രമാണ് വീക്ഷിച്ചുകൊണ്ടിരിക്കുന്നത് . 2019ലെ ലോക്സഭാ തിരഞ്ഞെടുപ്പിന്റെ വിധിയെഴുത്തിനെക്കൂടി നിർണായകമായി സ്വാധീനിക്കുന്ന ഫലമാണ് അഞ്ച് സംസ്ഥാനങ്ങളിൽ നിന്നുമായി പുറത്തുവരാനിരിക്കുന്നതെന്ന് ഇക്വിറ്റി99 ലെ വിശകലന വിദഗ്ദൻ രാഹുൽ ശർമ ചൂണ്ടിക്കാണിക്കുന്നു . രാജസ്ഥാനിൽ അധികാരത്തിലിരിക്കുന്ന ബിജെപിയെ താഴെയിറക്കി കോൺഗ്രസ് അധികാരത്തിലേറുമെന്നാണ് ഇന്ത്യാ ടുഡേയുടെ എക്സിറ്റ് പോൾ പ്രവചനം . ബിജെപിക്ക് അനുകൂലമായ തരംഗം സൃഷ്ടിക്കുന്ന ഛത്തീസ്ഗഡിൽ തൂക്ക് മന്ത്രിസഭയായിരിക്കും നിലവിൽ വരുന്നതെന്നും എക്സിറ്റ് പോൾ ഫലം ചൂണ്ടിക്കാണിച്ചിരുന്നു . തെലങ്കാനയിൽ ടിആർഎസ് അധികാരം നിലനിർത്തുമെന്നും മിസോറാമിൽ ബിജെപിയുടെ സഖ്യകക്ഷിയായ മിസോ നാഷണൽ ഫ്രണ്ട് കോൺഗ്രസിനെ താഴെയിറക്കമെന്നുമുള്ളതാണ് എക്സിറ്റ് പോൾ ഫലങ്ങൾ നൽകുന്ന സൂചന .


ബാങ്കുകളിൽ നിന്ന് പരധിയിൽ കവിഞ്ഞ് പണം നിക്ഷേപിക്കുന്നവരിൽ നിന്ന് നികുതി ഈടാക്കാനുള്ള ആലോചനയുമായി കേന്ദ്രസർക്കാർ . ബാങ്കിംഗ് ക്യാഷ് ട്രാൻസാക്ഷൻ ടാക്സ് എന്ന പേരിലാണ് നികുതി ഈടാക്കുക . രാജ്യത്ത് ഡിജിറ്റൽ പണമിടപാടുകളെ പ്രോത്സാഹിപ്പിക്കുന്നതിനായി ഫെബ്രുവരി ഒന്നിന് അവതരിപ്പിക്കാനിരിക്കുന്ന 2017 - 2018 വർഷത്തെ ബജറ്റിൽ അവതരിപ്പിക്കാനാണ് നീക്കമെന്നാണ് കരുതുന്നത് . നോട്ട് അസാധുവാക്കൽ പ്രഖ്യാപനത്തോടെ നവംബർ മാസത്തെക്കാൾ 43 ശതമാനം വർധനവാണ് ഡിസംബർ മാസത്തെ ഡിജിറ്റൽ പണമിടപാടുകളിൽ ഉണ്ടായിട്ടുള്ളത് . ഡിജിറ്റൽ പണമിടപാടുകളെ പ്രോത്സാഹിപ്പിക്കുന്നതുവഴി നോട്ട് അച്ചടിയ്ക്കാവശ്യമായ ചെലവ് കുറയ്ക്കാമെന്നാണ് സർക്കാർ കണക്കാക്കുന്നത് . മൂന്ന് ലക്ഷം രൂപയ്ക്ക് മുകളിലുള്ള തുക പിൻവലിക്കുമ്പോൾ നികുതി ഏർപ്പെടുത്താനാണ് കള്ളപ്പണത്തെക്കുറിച്ച് അന്വേഷണം നടത്തുന്ന പ്രത്യേക അന്വേഷണ സംഘത്തിന്റെ നിർദ്ദേശം . ഇതിന് പുറമേ ഒരു വ്യക്തിയ്ക്ക് കൈവശം വയ്ക്കാവുന്ന തുക 15 ലക്ഷം രൂപയായി പരിമിതപ്പെടുത്തണമെന്നും അന്വേഷണ സംഘം ശുപാർശ ചെയ്തിരുന്നു . എന്നാൽ നിതകുതി ഏർപ്പെടുത്തുന്നത് വഴി വേണ്ടത്ര വരുമാനം കണ്ടെത്താനോ കള്ളപ്പണം തടയാനോ കഴിയാത്തതിനാൽ പിന്നീട് ഈ നീക്കം 2009ൽ ഉപേക്ഷിക്കുകയായിരുന്നു . പി ചിദംബരം ധനമന്ത്രിയായിരിക്കെ 2005ലെ ബജറ്റിൽ ബാങ്കിംഗ് ക്യാഷ് ട്രാൻസാക്ഷൻസ് ടാക്സ് ഏർപ്പെടുത്തിയിരുന്നുവെങ്കിലും 2009ൽ ഈ നീക്കം ഉപേക്ഷിക്കുകയായിരുന്നു . സേവിംഗ്സ് അക്കൌണ്ട് ഒഴികെയുള്ള അക്കൌണ്ടുകളിൽ നിന്ന് പണം പിൻവലിക്കുമ്പോൾ 0.1 ശതമാനം നികുതിയാണ് അന്ന് ചുമത്തിയിരുന്നത് . 50 , 000ത്തിന് മുകളിലുള്ള തുക പിൻവലിക്കുമ്പോഴായിരുന്നു നികുതി ഈടാക്കുന്നത് .


പ്രളയബാധിതരുടെ വായ്പയ്ക്ക് മൊറട്ടോറിയം നടപ്പാക്കുന്നതിൽ പ്രായോ ഗിക ബുദ്ധിമുട്ടുണ്ടെന്ന് അറിയിച്ച് ബാങ്കുകൾ . സംസ്ഥാനത്തെ മുഴുവൻ പ്രളയബാധിതമായി പ്രഖ്യാപിക്കാതെ മൊറട്ടോറിയം നടപ്പിലാക്കുന്നത് പ്രായോഗികമായി ബുദ്ധിമുട്ടാണെന്നാണ് ബാങ്കുകൾ അറിയിച്ചത് . അതേസമയം , ബാങ്കുകളുടെ ആവശ്യം പ്രായോഗികമല്ലെന്നും പ്രശ്നം പരിഹരിക്കാൻ ചീഫ് സെക്രട്ടറിയെ ചുമതലപ്പെടുത്തിയതായും മുഖ്യമന്ത്രി പിണറായി വിജയൻ വ്യക്തമാക്കി . മൊറട്ടോറിയവും പലിശയിളവും ചർച്ച ചെയ്യുന്നതിനായി ബാങ്കുകളുടെ യോഗം വിളിക്കുമെന്ന് സർക്കാർ ഹൈക്കോടതിയെ അറിയിച്ചു . വില്ലേജ് അടിസ്ഥാനത്തിലാണ് സർക്കാർ പ്രളയബാധിതമേഖലകൾ പ്രഖ്യാപിക്കുന്നതെങ്കിൽ , സംസ്ഥാന അടിസ്ഥാനത്തിലാണ് ബാങ്കുകൾ പ്രവർത്തന മേഖല തിരിച്ചിരിക്കുന്നത് . ഇതുമൂലം വില്ലേജ് അടിസ്ഥാനത്തിൽ പ്രളയബാധിതരുടെ വായ്പയ്ക്ക് മൊറട്ടോറിയം നൽകുന്നതിൽ ശാഖകൾക്കു പ്രായോഗിക ബുദ്ധിമുട്ടുണ്ടെന്നാണു ബാങ്കുകളുടെ വാദം . നിലവിൽ 400 വില്ലേജുകളാണ് പ്രളയബാധിത മേഖലകളിൽ ഉൾപ്പെടുന്നതെന്ന് സർക്കാർ അറിയിച്ചു . കൂടാതെ , വായ്പയുടെ ഈട് പ്രളയബാധിതമേഖലയിലാണെങ്കിലും പ്രളയബാധിതമേഖലയല്ലാത്ത വില്ലേജിന്റെ പരിധിയിൽ വരുന്ന ബാങ്ക് ശാഖയിൽ നിന്നുള്ള വായ്പയ്ക്ക് മൊറട്ടോറിയം നൽകാനാവില്ലെന്നും ബാങ്കുകൾ ചൂണ്ടിക്കാട്ടി . തമിഴ്നാടിൽ വെള്ളപ്പൊക്കം ഉണ്ടായ സമയത്ത് സംസ്ഥാനവ്യാപകമായി പ്രളയബാധിതമായി പ്രഖ്യാപിച്ചിരുന്നു . ഇതുപോലെ കേരളവും പ്രഖ്യാപിച്ചാൽ ഈ ബുദ്ധിമുട്ട് പരിഹരിക്കാൻ സാധിക്കുമെന്ന് ബാങ്കേഴ്സ് സമിതി പറയുന്നു . അതേസമയം നേരത്തെ മൊറട്ടോറിയം പ്രഖ്യാപിക്കുന്ന സമയത്ത് സർക്കാരുമായി നടത്തിയ ചർച്ചയിൽ ബാങ്കേഴ്സ് സമിതി ഈ തടസം ഉന്നയിച്ചിരുന്നില്ല . എന്നാൽ സാങ്കേതിക പ്രശ്നത്തിന്റെ പേരിൽ മൊറട്ടോറിയം നടപ്പാകില്ലെന്ന ആശങ്ക വേണ്ടെന്നും ബാങ്കേഴ്സ് സമിതിയുമായി സംസാരിക്കാൻ ചീഫ് സെക്രട്ടറി ടോം ജോസിനു നിർദേശം നൽകിയിട്ടുണ്ടെന്നും മുഖ്യമന്ത്രി പറഞ്ഞു .


വിവാഹം കഴിഞ്ഞ് ഏറെ നാളായിട്ടും ആഘോഷങ്ങൾ ഒട്ടും കുറക്കാതെ അടിച്ചുപൊളിക്കുകയാണ് ബോളിവുഡിലെ താരജോഡികളായ ദീപിക പദുക്കോണും രൺവീൺ സിം ഗും . അവതാരകനും നടനുമായ കപിൽ ശർമയുടെ വിവാഹസത്കാരത്തിന് ആടി തിമിർക്കുന്ന നവദമ്പതികളുടെ വീഡിയോയാണ് സമൂഹ്യമാധ്യമങ്ങളിൽ ഇപ്പോൾ വൈറലാകുന്നത് . വിവാഹം കഴിഞ്ഞാൻ പ്രണയം അവസാനിക്കുമെന്നൊക്കെ പറയുമെങ്കിലും ഇരുവരുടേയും പ്രണയത്തിന് ഒരു കോട്ടം പോലും സംഭവിച്ചിട്ടില്ലെന്ന് തെളിയിക്കുകയാണ് സൽക്കാരത്തിലെ ചില രം ഗങ്ങൾ . തന്റെ ഭാര്യയും കാമുകിയുമായ ദീപികയെ സിനിമാസ്റ്റൈലിൽ പൊക്കിയെടുക്കുകയും ഒരുമിച്ച് നൃത്തം ചെയ്യുകയും ചെയ്യുന്ന വീഡിയോ ഇതിനോടകം തന്നെ ആരാധകർ ഏറ്റെടുത്തിരിക്കുകയാണ് . ദീപികയ്ക്ക് വേണ്ടി രൺവീർ ആലപിക്കുന്ന ഗാനവും വൈറലാണ് . ഡിസംബർ 12 ന് ജലന്ധറിൽ വച്ചാണ് കപിൽ ശർമ തന്റെ പ്രണയിനി ജിന്നിയെ വിവാഹം കഴിക്കുന്നത് . തുടർന്ന് ഡിസംബർ 14 ന് അമൃത്സറിൽവച്ച് വിവാഹസൽക്കാരം ഉണ്ടായിരുന്നു . കപിൽ ശർമ ഷോ എന്ന് പരിപാടിയിലൂടെ പ്രേഷക ശ്രദ്ധ നേടിയ കോമേഡിയനാണ് കപിൽ ശർമ .


മലയാള സിനിമാ ലോകത്തെ തന്നെ നടുക്ക തരത്തലാണ് അബിയുടം മരണം . ഒരു കാലത്ത് സ്റ്റേജ് ഷോകളിൽ നിറഞ്ഞു നിന്നിരുന്ന നടനാണ് അബി മുഹമ്മ . ആമിന താത്തയായും അമിതാഭ് ബച്ചനായും സ്റ്റേജിലെത്തി കാണികളെ കുടുകുടാ ചിരിപ്പിക്കുകയും അത്ഭുതപ്പെടുത്തുകയും ചെയ്ത മലയാളത്തിന് സ്വന്തം നടനാണ് അബി . ഇങ്ങനെ കഴിവുള്ള ഒട്ടേറെ കലാകാരൻമാരുണ്ടെഅങ്കിലും അബി ഇടയ്ക്ക് വച്ച് സിനിമാ മിമിക്രി ലോകത്തു നിന്നും അപ്രത്യക്ഷമായിരുന്നു . ഒരിടവേളയ്ക്ക് ശേഷം ഹാപ്പി വെഡ്ഡിംഗ് എന്ന ചിത്രത്തിലൂടെയാണ് ശക്തമായ കഥാപാത്രത്തെ അവതരിപ്പിച്ചുകൊണ്ടാണ് അബി സിനിമയിലേക്ക് മടങ്ങി വന്നത് . എന്തുകൊണ്ട് ബിഗ് സ്ക്രീനിൽ നിന്നും അപ്രത്യക്ഷമായി എന്ന ചോദ്യത്തിന് ഞാനാരോടും അവസരം ചോദിച്ചു പോയിട്ടില്ലെന്ന് അബി നേരകത്തെ പറഞ്ഞിരുന്നു . എനിക്ക് പറ്റിയ കഥാപാത്രങ്ങൾ ചിലപ്പോൾ സംവിധായകയന്റെയടുത്ത് ഇല്ലായിരിക്കാം തലേൽ എഴുത്തു പോലെയല്ലേ നടക്കൂ എന്നുമായിരുന്നു അബിയുടെ പ്രതികരണം . 50 ലേറെ സിനിമകളിൽ അഭിനയിച്ചിട്ടുണ്ട് . മിമിക്രി രംഗങ്ങളിലൂടെയാണ് അബി എന്നും മലയാളികൾക്ക് പ്രിയങ്കരനായത് . നടൻ ദിലീപ് , നാദിർഷ എന്നിവരൊക്കെ അബിക്കൊപ്പം മിമിക്രി വേദികളിൽ എത്തിയിരുന്നു . മിമിക്രിയിലൂടെയാണ് സിനിമയിലെത്തിയതെങ്കിലും സിനിമയിൽ തന്റെതായ സ്ഥാനം ഉറപ്പിക്കാൻ ഈ കലാകാരന് കഴിഞ്ഞു .


അനിൽ അംബാനി വഞ്ചിച്ചെന്ന് റിലയൻസ് കമ്മ്യൂണിക്കേഷൻസിന്റെ കേരളത്തിലെ വിതരണക്കാർ . അപ്രതീക്ഷിതമായി കമ്പനി പൂട്ടിയതോടെ മുൻകൂറായി നൽകിയ അഞ്ച് കോടിയോളം രൂപ ആർകോം തിരിച്ച് നൽകുന്നില്ലെന്നും വിതരണക്കാർ ആരോപിക്കുന്നു . സാമ്പത്തിക പ്രതിസന്ധിയിൽ നട്ടംതിരിയുന്ന അനിൽ അംബാനിയുടെ റിലയൻസ് കമ്മ്യൂണിക്കേഷൻസ് ഒക്ടോബർ 27ന് കേരളത്തിലെ സേവനം അവസാനിപ്പിച്ചതോടെ പ്രതിസന്ധിയിലായത് ഉപയോക്താക്കൾക്കൊപ്പം വിതരണക്കാർ കൂടിയാണ് . ടവറുകളെല്ലാം ഓഫ് ചെയ്തതിനാൽ ആർകോമിൽ നിന്ന് കോൾ വിളിക്കാനോ സുഗമമായി നമ്പർ പോർട്ട് ചെയ്യാനോ ആകുന്നില്ല . ഇതോടെ സംസ്ഥാനത്തെ 18 ലക്ഷത്തോളം വരുന്ന ആർകോം ഉപയോക്താക്കൾ കടകളിലെത്തി പ്രശ്നമുണ്ടാക്കുകയാണെന്ന് വിതരണക്കാർ പറയുന്നു . 250ഓളം വിതരണക്കാരും രണ്ടായിരത്തിലധികം ചെറുകിട വിൽപ്പനക്കാരുമാണ് ആർകോമിന് സംസ്ഥാനത്തുള്ളത് . കേരളത്തിലെ ഓഫീസുകളിൽ ഭൂരിപക്ഷവും പൂട്ടിയതിനാൽ ആരോട് പരാതി പറയണമെന്നും ആർക്കും നിശ്ചയമില്ല . സർവീസ് നിലച്ചതിനാൽ ലക്ഷക്കണക്കിന് വരുന്ന റീചാർജ് കൂപ്പണുകളാണ് ഓരോരുത്തവരുടെയും കൈവശമുള്ളത് . ഏജൻസി എടുക്കാൻ നൽകിയ അഞ്ച് കോടിയോളം രൂപ തിരിച്ച് തരുന്നത് സംബന്ധിച്ചും ആർകോം മറുപടി നൽകുന്നില്ലെന്നും വിതരണക്കാർ ആരോപിക്കുന്നു . അനുകൂല നടപടി ഉണ്ടായില്ലെങ്കിൽ അവശേഷിക്കുന്ന ആർകോം ഓഫീസുകൾക്ക് മുന്നിൽ പിക്കറ്റിംഗ് നടത്താനാണ് വിതരണക്കാരുടെ തീരുമാനം .


ഐഎസ്എല്ലിൽ മഞ്ഞപ്പടക്ക് ഭീഷണിയായി നീലപ്പടക്ക് വിജയത്തുടക്കം . കന്നിയങ്കത്തിനെത്തിയ ബെംഗലുരു എഫ്സി ഏകപക്ഷീയമായ രണ്ട് ഗോളുകൾക്ക് മുംബൈ സിറ്റിയെ പരാജയപ്പെടുത്തി . ഇന്ത്യൻ നായകൻ സുനിൽ ഛേത്രിയും സ്പാനിഷ് താരം എഡു ഗാർസ്യമാണ് ബെംഗലുരുവിൻറെ പ്രതീക്ഷ കാത്തത് . 4 - 4 - 2 രണ്ട് ശൈലിയിലിറങ്ങിയ നീലപ്പട തുടക്കം മുതൽ ആക്രമിച്ചു കളിച്ചെങ്കിലും ആദ്യ പകുതിയിൽ വലകുലുക്കാനായില്ല . ബെംഗലുരുവിലെ കന്ദീവര സ്റ്റേഡിയത്തിൽ തിങ്ങിനിറഞ്ഞ ആരാധകരെ ആവേശത്തിലാക്കിയായിരുന്നു ബെംഗലുരുവിൻറെ ജയം . 22 - ാം മിനുറ്റിൽ ലഭിച്ച മികച്ച അവസരം നായകൻ സുനിൽ ഛേത്രി പാഴാക്കി . എന്നാൽ രണ്ടാം പകുതിയിൽ മാറ്റങ്ങളുമായിറങ്ങിയ ബെംഗലുരുവിന് എഡു ഗാർസ്യയും ഉദണ്ടയും നിരന്തരം അവസരങ്ങൾ സൃഷ്ടിച്ചുകൊണ്ടിരുന്നു . ഒടുവിൽ 66 - ാം മിനുറ്റിൽ കോർണ്ണറിൽ നിന്ന് സുന്ദരഗോളിലൂടെ ഗാർസ്യ നീലപ്പടയെ മുന്നിലെത്തിച്ചു . കളിയുടെ അവസാന നിമിഷം മുൻ ക്ലബിനെതിരെ സുനിൽ ഛേത്രി ഗോൾപട്ടിക പൂർത്തിയാക്കിയതോടെ ബെംഗലുരു ആദ്യ മത്സരത്തിൽ അനായാസം വിജയിച്ചുകയറി . അങ്ങനെ ഐഎസ്എൽ അരങ്ങേറ്റം ആവേശമാക്കി ബെംഗലുരു എഫ്സി .


ദീപാവലിക്ക് ഇന്ത്യയിൽ മുഴുവൻ ഫ്രീ റോമിംഗ് നൽകാൻ വോഡഫോണിൻറെ തീരുമാനം . മറ്റു 4 ജി ഓഫറുകളും വോഡഫോൺ നൽകുന്നുണ്ട് . ഡബിൾ ദമാക്ക 4 ജി ഓഫറുകൾ ഇതിനോടകംതന്നെ അവർ പുറത്തു വിട്ടിട്ടുണ്ട് . അടുത്തിടെ ജിയോയുടെ കടന്നുവരവ് വിപണിയിൽ വെല്ലുവിളി ഉയരും എന്ന സൂചനയിൽ നേരത്തെ വോഡഫോൺ നെറ്റ് ചാർജുകളിൽ മാറ്റം വരുത്തിയിരുന്നു . ഇതിന് പിന്നാലെയാണ് റോമിംഗ് ചാർജുകളിൽ വോഡഫോൺ മാറ്റം വരുത്തുന്നത് . ബിഎസ്എൻഎൽ മാത്രമാണ് ഇപ്പോൾ രാജ്യവ്യാപകമായി ഫ്രീ റോമിംഗ് നൽകുന്നത് . ഇത് ആദ്യമായാണ് ഫ്രീ റോമിംഗ് വോഡഫോൺ ഏർപ്പെടുത്തുന്നത് . ഇതിന് പുറമേ ഇൻറർനാഷണൽ റോമിംഗിനായി പുതിയ ഓഫറും വോഡഫോൺ ഒരുക്കുന്നുണ്ട് .


ബ്രസീലിയൻ ഫുട്ബോൾ വിസ്മയം റൊണാൾഡീഞ്ഞോ വിരമിക്കുന്നു . അടുത്ത സീസണോടെ വിരമിക്കുമെന്ന് റൊണാൾഡീഞ്ഞോ പറഞ്ഞു . ഇന്ത്യൻ സൂപ്പർ ലീഗിൽ കളിക്കാൻ റൊണാൾഡീഞ്ഞോ എത്തുമെന്ന് നേരത്തെ റിപ്പോർട്ടുകൾ വന്നിരുന്നു . എന്നാൽ റൊണാൾഡീഞ്ഞോയുടെ വിരമിക്കൽ പ്രഖ്യാപനം ഇന്ത്യൻ രാധകരെയും നിരാശരാക്കി . രണ്ട് തവണ ലോകഫുട്ബോളർ . ലോകകപ്പ് , കോപ്പ അമേരിക്ക , കോൺഫെഡറേഷൻ കപ്പ്കിരീടങ്ങൾ . ചാംപ്യൻസ് ലീഗ് അടക്കമുള്ള ക്ലബ് കിരീടങ്ങളും . നേട്ടങ്ങളുടെ നെറുകയിൽ നിന്ന് 36കാരനായ റൊണാൾഡീഞ്ഞോ ബൂട്ടഴിക്കുകയാണ് . പ്രായമായി . ചുറുചുറുക്കോടെ കളിക്കാൻ ഇനി കഴിയില്ല . അടുത്ത സീസണോടെ വിടപറയുകയാണെന്ന് റൊണാൾഡീഞ്ഞോ പറഞ്ഞു .


ആപ്പിളിന്റെ കഴിഞ്ഞ 13 വർഷത്തെ ചരിത്രത്തിനിടയിൽ വരുമാനത്തിൽ ആദ്യ ഇടിവ് . നടപ്പു സാമ്പത്തിക വർഷത്തിന്റെ രണ്ടാം പാദത്തിൽ 13 ശതമാനം ഇടിവാണുണ്ടായിരിക്കുന്നത് . ഐഫോണിന്റെ വിൽപ്പനയിലുണ്ടായ ഇടിവാണ് ആപ്പിളിനു തിരിച്ചടിയായത് . രണ്ടാം പാദത്തിലെ ആകെ വിൽപ്പന 50.56 ബില്യൺ ഡോളറിന്റേതായിരുന്നു . തൊട്ടു മുൻ വർഷം ഇതേ കാലയളവിൽ ഇത് 58 ബില്യൺ ഡോളറായിരുന്നു . 2015ന്റെ രണ്ടാം പാദത്തിൽ 61.2 മില്യൺ ഐഫോണുകൾ ആപ്പിൾ വിറ്റഴിച്ചു . എന്നാൽ ഇക്കൊല്ലം ഇത് 51.2ൽ എത്തിക്കാനേ കഴിഞ്ഞുള്ളൂ . ചൈനയിലെ സാമ്പത്തിക മാന്ദ്യവും ആപ്പിളിനു തിരിച്ചടിയായി . ചൈനയിലെ വിൽപ്പനയിൽ 26 ശതമാനം ഇടിവാണു കാണിക്കുന്നത് . പ്രവർത്തന ഫലം പുറത്തുവന്നതോടെ ആപ്പിളിന്റെ ഓഹരികളിൽ എട്ടു ശതമാനം ഇടിവുണ്ടായി .


ഫിഫ ക്ലബ് ലോകകപ്പ് കിരീടം റയൽ മാഡ്രിഡ് നിലനിർത്തി . തുടർച്ചയായ മൂന്നാം കിരീടമാണ് റയൽ സ്വന്തമാക്കിയത് . ഒന്നിനെതിരേ നാലു ഗോളുകൾക്ക് ആതിഥേയരായ അൽഐനെ തകർത്താണ് റയൽ കിരീടത്തിൽ മുത്തമിട്ടത് . ക്ലബ് ലോകകപ്പിൽ ഹാട്രികത് നേടുന്ന ആദ്യ ടീം എന്ന ചരിത്ര നേട്ടവും ഇതോടെ സ്പാനിഷ് വമ്പൻമാർ സ്വന്തമാക്കി . ലോക ഫുട്ബോളർ ലൂക്കാ മോഡ്രിച്ചിലൂടെ ലീഡ് നേടിയ റയൽ സമ്പൂർണ ആധിപത്യം നിലനിർത്തിയാണ് കിരീടത്തിൽ മുത്തമിട്ടത് . ലോറൻ , റാമോസ് എന്നിവരാണ് മറ്റ് ഗോളുകൾ നേടിയത് . സെൽഫ് ഗോൾ കൂടിയായതോടെ റയലിൻറെ പടയോട്ടം പൂർത്തിയായി . ഷിയോതാനിയാണ് അൽ ഐനുവേണ്ടി വല കുലുക്കിയത് . ഫൈനലിലടക്കം മികച്ച പ്രകടനം നടത്തിയ ഗരത് ബെയിലാണ് ടൂർണമെൻറിലെ താരമായി തെരഞ്ഞെടുക്കപ്പെട്ടത് . ക്രിസ്റ്റ്യാനോ റൊണാൾഡോ ക്ലബ് വിട്ട ശേഷം ലാലിഗയിൽ തിരിച്ചടി നേരിടുന്ന റയലിന് ആശ്വാസം പകരുന്നതാണ് കിരീടനേട്ടം .


നോട്ട് നിരോധനത്തിന് ശേഷം റിസർവ് ബാങ്കിന്റെ പുതിയ പണനയം പ്രതീക്ഷയോടെ കാത്തിരുന്നവർക്ക് ഇരുട്ടടി . പലിശ നിരക്കിൽ കാര്യമായ കുറവ് പ്രതീക്ഷിച്ചിരുന്നെങ്കിലും നിലവിലുള്ള സ്ഥിതി തുടരാനായിരുന്നു തീരുമാനം . നോട്ട് നിരോധനം മൂലം ആവശ്യത്തിന് പണം ബാങ്കിലെത്തിയതിനാൽ അടിസ്ഥാന പലിശ നിരക്ക് കുറച്ച് പണലഭ്യത ഉയർത്തേണ്ട സാഹചര്യം നിൽനിൽക്കുന്നില്ലെന്നായിരുന്നു റിസർവ് ബാങ്ക് ഗവർണർ ഊർജിത് പട്ടേൽ ഉൾപ്പെട്ട പണനയ അവലോകന സമിതിയുടെ വിലയിരുത്തൽ . റിസർവ് ബാങ്കിൽ നിന്ന് വാണജ്യ ബാങ്കുകൾ സ്വീകരിക്കുന്ന വായ്പകൾക്കുള്ള പലിശയായ റീപ്പോ നിരക്ക് 6.25 ശതമാനമായി തുടരും . ബാങ്കുകളുടെ പണത്തിന് റിസർവ് ബാങ്ക് നൽകുന്ന പലിശയായ റിവേഴ്സ് റീപ്പോ നിരക്കിലും മാറ്റമില്ല . അത് 5.75 ശതമാനമായി തുടരും . ബാങ്കുകൾ പലിശ രഹിതമായി റിസർവ് ബാങ്കിൽ സൂക്ഷിക്കേണ്ട കരുതൽ ധന അനുപാതം നാല് ശതമാനമായി തുടരും . ബാങ്കുകൾക്ക് ആർബിഐ നൽകുന്ന താൽക്കാലിക വായ്പയുടെ പലിശ നിരക്കായ എംഎസ്എഫ് ( മാർജിനൽ സ്റ്റാൻഡിംഗ് ഫെസിലിറ്റി ) നിരക്കും 6.75 ശതമാനമായി തുടരും . നോട്ട് നിരോധനത്തിന് ശേഷം വേഗത കുറഞ്ഞ വാണിജ്യ വ്യവസായ മേഖലയ്ക്ക് വേണ്ടി കാൽ ശതമാനം പലിശ നിരക്ക് കുറയ്ക്കുമെന്ന പ്രതീക്ഷയിലയിരുന്നു വിപണി . എന്നാൽ പലിശ നിരക്കുകളിൽ മാറ്റം വരുത്താതെയുള്ള ഊർജിത് പട്ടേലിന്റെ പ്രഖ്യാപനം വിപണിയിൽ കനത്ത ആഘാതമേൽപ്പിച്ചു . സെൻസെക്സ് 160 ശതമാനവും എൻഎസ് സി സൂചിക 60 ശതമാനവും ഇടിഞ്ഞു . പലിശ നിരക്കിൽ കാര്യമായ രീതിയിൽ കുറവ് വരുത്തുന്നതിന് ബാങ്കുകളുടെ കിട്ടാക്കടം തിരിച്ച് പിടിക്കുന്നതടക്കമുള്ള നടപടി ഊർജിതമാക്കണമെന്നും സമിതി വിലയിരുത്തി . ഈ സാമ്പത്തീക വർഷം രണ്ട് തവണ പലിശ നിരക്ക് കുറച്ചിരുന്നു . രാജ്യത്തിന്റെ പ്രതീക്ഷിത ജിഡിപി വളർച്ചാനിരക്ക് 6.9 ആക്കി റിസർവ് ബാങ്ക് കുറച്ചു . അടുത്ത വർഷം 7.4 ശതമാനം വളർച്ച പ്രതീക്ഷിക്കുന്നതായും ആർബിഐ പ്രഖ്യാപിച്ചു .


മലയാളി നടി മേഘ്ന രാജ് വിവാഹിതയാകാൻ ഒരുങ്ങുകയാണ് . കന്നഡ നടൻ ചിരഞ്ജീവിയാണ് വരൻ . തമിഴ് നടൻ അർജുൻറെ അനന്തിരവനാണു ചിരഞ്ജീവി . 10 വർഷമായുള്ള പ്രണയമാണ് വിവാഹത്തിലെത്തുന്നതെന്ന് മേഘ്ന രാജ് പറയുന്നു . ദീപികയ്ക്കു നൽകിയ അഭിമുഖത്തിലാണ് മേഘ്ന രാജ് ഇക്കാര്യം പറഞ്ഞത് . നേരത്തെ അനൂപ് മേനോനുമായി പ്രണയമുണ്ടായിരുന്നുവെന്ന ഗോസിപ്പുകളോടും മേഘ്ന പ്രതികരിച്ചു . പ്രണയമുണ്ടായിരുന്നുവെന്ന് പറഞ്ഞുനടന്ന അനൂപ് മേനോന്റെ വിവാഹം കഴിഞ്ഞില്ലേ . അനൂപ് എന്റെ ബെസ്റ്റ് ഫ്രണ്ടാണ് . തുടർച്ചായി ഞങ്ങൾ നാലു സിനിമകൾ ചെയ്തു . അപ്പോൾ ഞങ്ങൾ തമ്മിൽ എന്തോ സംതിംഗ് സംതിംഗ് ഗോയിംഗ് എന്ന് സഹപ്രവർത്തകർ പോലും പറഞ്ഞു . ഞങ്ങൾക്കിടയിൽ മറ്റൊന്നുമുണ്ടായിരുന്നില്ല . ഞങ്ങൾക്കിടിയിലെ കെമിസ്ട്രി നല്ലതായിരുന്നു . അതുകൊണ്ടാണ് സംവിധായകൻ എന്നെയും അനൂപിനെയും നായകരാക്കിയത് . ഇനിയും അനൂപിനൊപ്പം സിനിമകൾ ചെയ്യാൻ ആഗ്രഹമുണ്ട് - മേഘ്ന രാജ് പറയുന്നു .


ചെറുകിട മേഖലക്കും കയറ്റുമതിക്കും ജി . എസ് . ടി ഇളവുകൾ പ്രഖ്യാപിച്ചു . ചെറുകിട വ്യാപാരികൾക്കുള്ള കോമ്പൌണ്ടിംസ് പദ്ധതിയുടെ പരിധി ഒരു കോടി രൂപയാക്കി . 27 ഉല്പനങ്ങളുടെ നികുതി കുറച്ചു . കയർ , ഗ്യാസ് സ്റ്റൌ , ഗൃഹോപകരണ സാധനങ്ങൾ എന്നിവയുടെ നികുതി വില കുറയും . രണ്ട് ലക്ഷം വരെ സ്വർണ്ണം വാങ്ങുന്നതിന് പാൻകാർഡ് നൽകേണ്ട . ടിയാണെന്ന വിമർശനങ്ങൾ ശക്തമായ സാഹചര്യത്തിലാണ് ജി . എസ് . ടിയിൽ വലിയ ഇളവുകൾ ദില്ലിയിൽ നടന്ന കൌൺസിൽ യോഗത്തിന് ശേഷം കേന്ദ്ര ധനമന്ത്രി അരുൺ ജയ്റ്റ്ലി പ്രഖ്യാപിച്ചത് . ചെറുകിട മേഖലയിൽ 75 ലക്ഷം വരെയുള്ള കോമ്പൌണ്ടിംഗ് പദ്ധതിയുടെ പരിധി ഒരു കോടി രൂപവരെയാക്കി . ഒന്നര കോടി രൂപവരെ വിറ്റുവരവുള്ള വ്യാപാര - വ്യവസായങ്ങൾ മൂന്നുമാസത്തിലൊരിക്കൽ റിട്ടേൺ നൽകിയാൽ മതി . സി - നോൺ എ . സി റെസ്റ്റോറൻറുകളുടെ നികുതി 12 ശതമാനമാക്കി പരിഷ്കരിക്കുന്നതിനായി മന്ത്രിതല സമിതിക്ക് രൂപം നൽകും . 27 ഉല്പന്നങ്ങളുടെ നികുതി കുറക്കാനും ജി . എസ് . ടി കൌൺസിൽ യോഗം തീരുമാനിക്കും . പാക്കറ്റ് മാങ്ങാപ്പഴം , പാക്കറ്റ് ചപ്പാത്തി , കുട്ടികൾക്കുള്ള പാക്കറ്റ് ഭക്ഷണം , ബ്രാന്റ് അല്ലാത്ത പലഹാരങ്ങൾ , ബ്രാൻറ് അല്ലാത്ത ആയുർവേദ മരുന്നുകൾ , പ്ളാസ്റ്റിക് - പേപ്പർ വേസ്റ്റ് , കൈകൊണ്ടുനെയ്യുന്ന കയറുൽപ്പനങ്ങൾ , ഇമിറ്റേഷൻ ആഭരണങ്ങൾ , ഭക്ഷ്യവസ്തുക്കൾ എന്നിവയുടെ നികുതി 5 ശതമാനമാക്കി കുറച്ചു . നിർമ്മാണത്തിന് ഉപയോഗിക്കുന്ന മാർബിളല്ലാത്ത കല്ലുകൾ , ഡീസൽ എൻജിൻ സാമഗ്രികൾ , മോട്ടോർ പമ്പ് സാമഗ്രികൾ , ക്ളിപ്പ് , പിൻ ഉൾപ്പടെയുള്ള സ്റ്റേഷനുകൾ എന്നിവയുടെ നികുതി 28ൽ നിന്ന് 18 ശതമാനമാക്കി . ഈ ഉല്പന്നങ്ങളുടെ വില കുറയും . അടുത്ത ജി . എസ് . ടി കൌൺസിൽ യോഗം ഗുവാഹത്തിയിൽ നടത്താനും തീരുമാനിച്ചു .


ഇന്ത്യയിൽ അശ്ലീല സൈറ്റുകൾ ഏറ്റവും കൂടുതൽ കാണുന്ന സ്ത്രീകളുള്ള സംസ്ഥാനം കേരളമാണെന്ന് സർവേ . ഒരു സർ വേയാണ് ഇക്കാര്യം വ്യക്തമാക്കുന്നത് . രണ്ടാംസ്ഥാനത്ത് ദില്ലിക്കും ഏറ്റവും കുറവ് ആന്ധ്രയിലുമാണ് . അസമിലാണ് ഏറ്റവും കൂടുതൽ ആളുകൾ അശ്ലീല സൈറ്റ് കാണുന്നത് . അമേരിക്കയിലെയും ജർമനിയിലെയും ഇൻറർനെറ്റ് സ്ഥാപനങ്ങൾ പോൺഹബ്ബ് പോലുള്ള സൈറ്റുകളുമായി സംയുക്തമായി നടത്തിയ സർവേയിലാണ് ഇക്കാര്യം വെളിവായത് . രാജ്യങ്ങളുടെ കാര്യത്തിൽ എണ്ണംകൊണ്ട് ഇന്ത്യയ്ക്ക് മൂന്നാംസ്ഥാനവുമുണ്ട് . ഇന്ത്യയിൽ ഒരു മിനിറ്റിൽ 40000 പേർ അശ്ലീല വെബ്സൈറ്റ് കാണുന്നുവെന്നാണ് സർവേയിൽ കണ്ടെത്തിയത് . ഇക്കാര്യത്തിൽ ഒന്നാംസ്ഥാനം അമേരിക്കയ്ക്കും രണ്ടാം സ്ഥാനം ഇംഗ്ളണ്ടിനുമാണ് . സ്മാർട്ട്ഫോണുകളും ലാപ്ടോപുകളും വ്യാപകമായതോടെ പ്രായഭേദമന്യേ തങ്ങൾക്കിഷ്ടപ്പെട്ട സൈറ്റുകൾ കാണുവാനുള്ള അവസരം വർധിച്ചു . ഇഷ്ടപ്പെട്ട സൈറ്റുകളിൽ പ്രധാനം അശ്ലീലെസെറ്റുകളാണ് . ഇന്ത്യയിൽ ശരാശരി ഒമ്പത് മിനിറ്റ് 30 സെക്കൻഡ് ഇത്തരം സൈറ്റ് കാണുന്നുണ്ടെങ്കിൽ കമ്യൂണിസ്റ്റ് രാജ്യമായ ക്യൂബയിൽ ഇത് അഞ്ചുമുതൽ 6.5 മിനിറ്റുവരെയാണ് .


ആൻറോണിയോ ഗ്രീസ്മാൻ ബാഴ്സലോണയിലേക്ക് കൂട് മാറാൻ തയാറെടുക്കുന്നതായി അഭ്യൂഹങ്ങൾ പ്രചരിക്കാൻ തുടങ്ങിയിട്ട് കുറച്ചു നാളുകളായി . ലയണൽ മെസിയും സുവാരസുമെല്ലാം ഈ വാർത്തകളെ ശരിവെയ്ക്കുന്ന പ്രസ്താവനകളുമായി രംഗത്ത് വരികയും ചെയ്തു . എന്നാൽ , ബാഴ്സ മോഹത്തെപ്പറ്റി സൂചന നൽകിയെങ്കിലും തന്നെ വളർത്തിയ അത്ലറ്റിക്കോ മാഡ്രിഡ് വിടുന്ന കാര്യത്തെപ്പറ്റി ഫ്രഞ്ച് താരത്തിൽ നിന്ന് കൂടുതൽ പ്രതികരണങ്ങളൊന്നുമുണ്ടായില്ല . പക്ഷേ , ലോകകപ്പിന് മുമ്പ് ഇക്കാര്യത്തിൽ തീരുമാനമുണ്ടാകുമെന്ന വിവരമാണ് ഇപ്പോൾ ലഭിക്കുന്നത് . ലോകകപ്പിന് പന്തുരുണ്ട് തുടങ്ങുന്ന ജൂൺ 14ന് മുമ്പ് തന്നെ ട്രാൻസ്ഫർ കാര്യത്തിൽ തീരുമാനമെടുക്കുമെന്ന് ഗ്രീസ്മാൻ വ്യക്തമാക്കി . അത്ലറ്റിക്കോയുമായി നാലു വർഷത്തെ കരാറാണ് ഗ്രീസ്മാന് ബാക്കിയുള്ളത് . ഇരുപത്തേഴുകാരനായ ഫ്രഞ്ച് താരം ഈ സീസണിലും മിന്നുന്ന പ്രകടമാണ് കാഴ്ചവെച്ചത് . അത്ലറ്റിക്കോയ്ക്കായി എല്ലാ ചാമ്പ്യൻഷിപ്പുകളിലുമായി 29 ഗോളുകൾ ഫ്രഞ്ച് താരം സ്വന്തമാക്കി . അത്ലറ്റിക്കോ ക്ലബ് പ്രസിഡൻറ് എൻറിക്വേ സെറേസോയും സഹതാരം ഡിയാഗോ കോസ്റ്റയും ഗ്രീസ്മാൻ ക്ലബ് വിടില്ലെന്നാണ് പ്രതീക്ഷയാണ് പങ്കുവെച്ചത് . നേരത്തേ , ബാഴ്സ - ഗ്രീസ്മാൻ ചർച്ചകൾ ആരാധകർക്കിടയിൽ പൊടിപൊടിക്കുന്നതിനിടെയായിരുന്നു മെസി ഗ്രീസ്മാനെ പുകഴ്ത്തി രംഗത്ത് എത്തിയത് . ലോകത്തെ മികച്ച താരങ്ങളിൽ ഒരാളാണ് ഗ്രീസ്മാനെന്നും താരം നൌ കാംപിലെത്തിയാൽ സന്തോഷമേയുള്ളൂവെന്നും മെസി വ്യക്തമാക്കി . എന്നാൽ , ഗ്രീസ്മാനെ ബാഴ്സ അധികൃതർ സന്ദർശിച്ചത് വലിയ വിവാദങ്ങൾക്ക് വഴിവെച്ചിരുന്നു . ഇതിൽ അത്ലറ്റിക്കോ മാനേജ്മെൻറ് പ്രതിഷേധം രേഖപ്പെടുത്തിയതിനെ തുടർന്ന് ബാഴ്സയ്ക്ക് മാപ്പ് പറയേണ്ടിയും വന്നിരുന്നു .


ഇംഗ്ലണ്ടിനെതിരായ വനിതാ ലോകപ്പ് ക്രിക്കറ്റിന്റെ ഫൈനലിൽ ഇന്ത്യയുടെ തോൽവിക്കുള്ള കാരണങ്ങളിലൊന്ന് ക്യാപ്റ്റൻ മിതാലി രാജിന്റെ അപ്രതീക്ഷിത റണ്ണൌട്ടായിരുന്നു . 31 പന്തിൽ 17 റൺസെടുത്തു നിൽക്കെ അതിവേഗ സിംഗിളിന് ശ്രമിച്ച പൂനം റാവുത്തിന്റെ വിളിക്ക് അതേരീതിയിൽ പ്രതികരിക്കാൻ മിതാലിക്ക് ആയിരുന്നില്ല . ഒറ്റക്കാഴ്ചയിൽ വളരെ അലസമായാണ് മിതാലി ഓടിയതെന്ന് തോന്നുകയും ചെയ്തിരുന്നു . അലസമായി ഓടി മിതാലി പുറത്തായത് ഒത്തുകളിയുടെ ഭാഗമാണെന്ന് വരെ ബോളിവുഡ് നടൻ കമാൽ ആർ ഖാനെ പോലുള്ള ആളുകൾ ആരോപിക്കുകയും ചെയ്തിരുന്നു . എന്നാൽ അന്ന് എന്താണ് സംഭവിച്ചതെന്ന് ആദ്യമായി വെളിപ്പെടുത്തുകയാണ് ഇന്ത്യൻ നായിക . തന്റെ സ്പൈക്കുകൾ ഗ്രൌണ്ടിൽ ഉടക്കിപ്പോയതിനാലാണ് വിചാരിച്ച വേഗത്തിൽ ആ റൺ പൂർത്തീകരിക്കാൻ കഴിയാഞ്ഞതെന്ന് മിതാലി പറഞ്ഞു . എന്റെ പുറത്താകലിനെക്കുറിച്ച് സോഷ്യൽമീഡിയയിൽ ചില ദുരാരോപണങ്ങൾ പ്രചരിക്കുന്നത് ശ്രദ്ധയിൽപ്പെട്ടിരുന്നു . യഥാർത്ഥത്തിൽ സംഭവിച്ചത് എന്റെ സ്പൈക്കുകൾ ഗ്രൌണ്ടിൽ ഉടക്കിപ്പോയതായിരുന്നു . അല്ലാതെ അലസമായി ഞാനോടിയതല്ല . പൂനം റണ്ണിനായി വിളിച്ചപ്പോൾ ഞാൻ അതിവേഗം പ്രതികരിക്കുകയും ചെയ്തു . എന്നാൽ പിച്ചിന്റെ പാതിവഴിയിലെത്തിയപ്പോഴാണ് സ്പൈക്ക് ഗ്രൌണ്ടിലുടക്കിയത് . ടിവി ക്യാമറകൾ ഇതുകണ്ടില്ല . അതുകൊണ്ടുതന്നെ എനിക്ക് വേഗം ഓടാനോ ക്രീസിലേക്ക് ഡൈവ് ചെയ്യാനോ ആയില്ല . തീർത്തും നിസഹായയായിരുന്നു ഞാൻ - മിതാലി വ്യക്തമാക്കി . ഇംഗ്ലണ്ട് ഉയർത്തിയ 229 റൺസ് വിജയലക്ഷ്യം പിന്തുടർന്ന ഇന്ത്യ 9 റൺസിനാണ് ഫൈനലിൽ കീഴടങ്ങിയത് . ഓപ്പണർ സ്മൃതി മന്ദാനയുടെ വിക്കറ്റ് നഷ്ടമായശേഷം ക്രീസിലെത്തിയ മിതാലി രാജ് പൂനം റാവത്തുമൊത്ത് 28 റൺസ് കൂട്ടിച്ചേർത്ത് ഇന്നിംഗ്സ് കെട്ടിപ്പടുക്കുന്നതിനിടെയാണ് മിതാലിയുടെ റണ്ണൌട്ടിന്റെ രൂപത്തിൽ വിക്കറ്റ് നഷ്ടമായത് .


ഓസ്ട്രേലിയയിൽ ചരിത്രനേട്ടം കുറിച്ച് കോലിപ്പട . സിഡ്നിയിൽ അഞ്ചാം ദിനവും മഴയെടുത്തതോടെ ടെസ്റ്റ് സമനിലയിലായതായി പ്രഖ്യാപിക്കുകയായിരുന്നു . ഇതോടെ പരമ്പര ഇന്ത്യ 2 - 1ന് സ്വന്തമാക്കി . ചരിത്രത്തിലാദ്യമായിട്ടാണ് ഇന്ത്യ ഓസ്ട്രേലിയയിൽ ടെസ്റ്റ് പരമ്പര സ്വന്തമാക്കുന്നത് . വെളിച്ചക്കുറവും മഴയുമാണ് ഇന്ത്യയുടെ മൂന്നാം ടെസ്റ്റ് വിജയത്തിന് വിലങ്ങുതടിയായത് . ടോസ് നേടി ബാറ്റിങ് തെരഞ്ഞെടുത്ത ഇന്ത്യ ഏഴ് വിക്കറ്റ് നഷ്ടത്തിൽ 622 റൺസ് നേടി . ചേതേശ്വർ പൂജാര ( 193 ) , ഋഷഭ് പന്ത് ( 159 ) എന്നിവരുടെ ബാറ്റിങ്ങാണ് ഇന്ത്യക്ക് കൂറ്റൻ സ്കോർ സമ്മാനിച്ചത് . മറുപടി ബാറ്റിങ്ങിൽ ഓസ്ട്രേലിയ 300 റൺസിന് എല്ലാവരും പുറത്തായി . ഫോളോഓൺ ചെയ്ത ശേഷം രണ്ടാം ഇന്നിങ്്സ് ആരംഭിച്ച ഓസീസ് വിക്കറ്റ് നഷ്ടപ്പെടാതെ ആറ് എന്ന നിലയിൽ നിൽക്കെയാണ് മഴയും വെളിച്ചക്കുറവും വില്ലനായെത്തുന്നത് . നാലാം ദിവസം ആദ്യത്തേയും അവസാനത്തേയും സെഷൻ മഴയെടുത്തു . അഞ്ചാം ദിനം ഒരു പന്ത് പോലും എറിയാൻ സാധിച്ചില്ല . ഇതോടെ മത്സരം സമനിലയായതായി പ്രഖ്യാപിക്കുകയായിരുന്നു . നേരത്തെ , ഇന്ത്യയുടെ 622നെതിരെ ആദ്യ ഇന്നിങ്സിൽ ഓസീസ് 300ന് പുറത്താവുകയായിരുന്നു . 322 റൺസിന്റെ കൂറ്റൻ ലീഡാണ് ഇന്ത്യ നേടിയത് . അഞ്ച് വിക്കറ്റ് നേടിയ കുൽദീപ് യാദവ് രണ്ട് വീതം വിക്കറ്റ് നേടിയ രവീന്ദ്ര ജഡേജ , മുഹമ്മദ് ഷമി എന്നിവരാണ് ഓസീസിനെ ഫോളോഓണിലേക്ക് തള്ളിവിട്ടത് . 79 റൺസ് നേടിയ മാർകസ് ഹാരിസാ ( 79 ) ണ് ഓസീസിന്റെ ടോപ് സ്കോറർ . മർനസ് ലബുഷാഗ്നെ ( 38 ) , പീറ്റർ ഹാൻഡ്സ്കോംപ് ( 37 ) എന്നിവരും ഭേദപ്പെട്ട പ്രകടനം പുറത്തെടുത്തു . ആദ്യ ഇന്നിങ്സിൽ ഇന്ത്യ ഏഴിന് 622 എന്ന നിലയിൽ ഡിക്ലയർ ചെയ്യുകയായിരുന്നു . ചേതേശ്വർ പൂജാര ( 193 ) , ഋഷഭ് പന്ത് ( 159 ) എന്നിവരുടെ സെഞ്ചുറികളാണ് ഇന്ത്യക്ക് കൂറ്റൻ സ്കോർ സമ്മാനിച്ചത് . പാറ്റ് കമ്മിൻസ് ( 25 ) , പീറ്റർ ഹാൻഡ്സ്കോംപ് ( 37 ) , നഥാൻ ലിയോൺ ( 0 ) , ജോഷ് ഹേസൽവുഡ് ( 21 ) എന്നിവരുടെ വിക്കറ്റുകളാണ് ഇന്ന് അവർക്ക് നഷ്ടമായത് . മൂന്നാം ദിനം വെളിച്ചക്കുറവ് കാരണം നേരത്തെ കളി അവസാനിക്കുമ്പോൾ ഓസീസ് ആറിന് 236 എന്ന നിലയിലായിരുന്നു . എന്നാൽ നാലാം ദിവസം രാവിലെ മഴയെത്തിയതോടെ ആദ്യ സെഷനിൽ ഒരു പന്ത് പോലും എറിയാൻ സാധിച്ചില്ല . രണ്ടാം സെഷനിൽ തുടക്കത്തിൽ പാറ്റ് കമ്മിൻസ് പവലിയനിലേക്ക് മടങ്ങി . തലേ ദിവസത്തെ സ്കോറിന് ഒരു റൺ പോലും കൂട്ടിച്ചേർക്കാൻ കമ്മിൻസിന് സാധിച്ചില്ല . ഷമിയുടെ പന്തിൽ ബൌൾഡാവുകയായിരുന്നു കമ്മിൻസ് . വൈകാതെ ഹാൻഡ്സ്കോംപും മടങ്ങി . ബുംറയുടെ പന്തിൽ വിക്കറ്റ് തെറിക്കുകയായിരുന്നു . ലിയോണിനെയാവട്ടെ കുൽദീപ് യാദവ് വിക്കറ്റിന് മുന്നിൽ കുടുക്കി . നേരത്തെ , ഉസ്മാൻ ഖവാജ ( 27 ) , മാർകസ് ഹാരിസ് ( 79 ) , ഷോൺ മാർഷ് ( 8 ) , മർനസ് ലബുഷാഗ്നെ ( 22 ) , ട്രാവിസ് ഹെഡ് ( 20 ) , ടിം പെയ്ൻ ( 5 ) എന്നിവരെ ഓസീസിന് നഷ്ടമായിരുന്നു . ഖവാജയുടെ വിക്കറ്റാണ് ഓസീസിന് ആദ്യം നഷ്ടമായത് . കുൽദീപിനെതിരെ വലിയ ഷോട്ടിന മുതിർന്ന ഖവാജയ്ക്ക് പിഴച്ചു . മിഡ് വിക്കറ്റിൽ പൂജാരയുടെ കൈകളിലേക്ക് . 72 റൺസാണ് ഇരുവരും കൂട്ടിച്ചേർത്തത് . പിന്നാലെ എത്തിയത് ലബുഷാഗ്നെ . ഹാരിസും ലബുഷാഗ്നെയും പതിയെ ഓസീസിനെ മുന്നോട്ട് നയിച്ചു . ഇരുവരും മൂന്നാം വിക്കറ്റിൽ 56 റൺസ് കൂട്ടിച്ചേർത്തു . എന്നാൽ ഹാരിസിന്റെ വിക്കറ്റ് തെറിപ്പിച്ച ജഡേജ വീണ്ടും ഇന്ത്യക്ക് ബ്രേക്ക് ത്രൂ നൽകി . ജഡേജയുടെ സ്ക്വയർ കട്ട് ചെയ്യാനുള്ള ശ്രമത്തിനിടെ ബൌൾഡാവുകയായിരുന്നു . ഷോൺ മാർഷിനെ ജഡേജയുടെ തന്നെ പന്തിൽ സ്ലിപ്പിൽ രഹാനെ പിടികൂടി . ലബുഷാഗ്നെ അൽപനേരം പിടിച്ചു നിന്നെങ്കിലും ഷമിയുടെ പന്തിൽ ഷോർട്ട് ലെഗിൽ രഹാനെയ്ക്ക് ക്യാച്ച് നൽകി . ട്രാവിസ് ഹെഡ് കുൽദീപിന് റിട്ടേൺ ക്യാച്ച് നൽകി മടങ്ങി . പെയ്നാവട്ടെ കുൽദീപിന്റെ പന്തിൽ കുറ്റി തെറിക്കുകയായിരുന്നു . പന്തിന്റെ അതിവേഗ സെഞ്ചുറിയും പൂജാരയുടെ ഇരട്ട സെഞ്ചുറി നഷ്ടവുമായിരുന്നു രണ്ടാം ദിവസത്തെ പ്രധാന ഹൈലൈറ്റസ് . നാലിന് 303 എന്ന നിലയിലാണ് ഇന്ത്യ രണ്ടാം ദിനം ആരംഭിച്ചത് . രവീന്ദ്ര ജഡേജയും ( 81 ) വാലറ്റത്ത് നിർണായക സംഭാവന നൽകി . നേരത്തെ മായങ്ക് അഗർവാളും ( 77 ) , ഹനുമ വിഹാരി ( 42 ) യും മികച്ച പ്രകടനം പുറത്തെടുത്തിരുന്നു . ഓസീസിന് വേണ്ടി നഥാൻ ലിയോൺ മൂന്നും ജോഷ് ഹേസൽവുഡ് രണ്ടും വിക്കറ്റ് നേടി . വിഹാരിയുടെ വിക്കറ്റാണ് രണ്ടാം ദിവസം ഇന്ത്യക്ക് ആദ്യം നഷ്ടമായത് . എന്നാൽ പിന്നീട് ഒത്തുച്ചേർന്ന പന്ത് - പൂജാര സഖ്യം 89 റൺസ് കൂട്ടിച്ചേർത്തു . അധികനേരം ഈ കൂട്ടുക്കെട്ട് മുന്നോട്ട് പോയില്ല . ഇരട്ട സെഞ്ചുറിക്ക് തൊട്ടടുത്ത് പൂജാര വീണു . 193 റൺസെടുത്ത പൂജാരയെ സ്വന്തം പന്തിൽ നഥാൻ ലിയോൺ ക്യാച്ചെടുത്ത് പുറത്താക്കുകയായിരുന്നു . ഓസീസിനെതിരെ മാത്രം മൂന്ന് ഇരട്ട സെഞ്ചുറികൾ നേടാനുള്ള അവസരമാണ് പൂജാരയ്ക്ക് നഷ്ടമായത് . 373 പന്തിൽ 22 ബൌണ്ടറി ഉൾപ്പെടെയാണ് പൂജാര 193 റൺസെടുത്തത് . ചേതേശ്വർ പൂജാരയ്ക്ക് ഇരട്ട സെഞ്ചുറി നഷ്ടമായെങ്കിലും ഋഷഭ് പന്ത് വൈകാതെ സെഞ്ചുറി പൂർത്തിയാക്കി . 189 പന്തിൽ 15 ഫോറും ഒരു സ്കിസും ഉൾപ്പെടുന്നതാണ് പന്തിന്റെ തകർപ്പൻ ഇന്നിങ്സ് . പന്തിന്റെ രണ്ടാം ടെസ്റ്റ് സെഞ്ചുറിയാണിത് . നേരത്തെ ഇംഗ്ലണ്ട് പരമ്പരയിലും പന്ത് സെഞ്ചുറി നേടിയിരുന്നു . മാത്രമല്ല , രണ്ട് രാജ്യങ്ങളിലും സെഞ്ചുറി നേടുന്ന ആദ്യ ഇന്ത്യൻ വിക്കറ്റ് കീപ്പറെന്ന നേട്ടവും പന്തിനെ തേടിയെത്തി . പന്തിന് കൂട്ടുണ്ടായിരുന്ന രവീന്ദ്ര ജഡേജയും മികച്ച പ്രകടനം പുറത്തെടുത്തു . 114 പന്തുകൾ നേരിട്ട താരം ഏഴ് ഫോറും ഒരു സിക്സും അടങ്ങുന്നതായിരുന്ന ജഡേജയുടെ ഇന്നിങ്സ് . ഇരുവരും 204 റൺസാണ് ഇരുവരും ചേർന്നുള്ള സഖ്യം കൂട്ടിച്ചേർത്തത് . ഇവരുടെ കൂട്ടുക്കെട്ടാണ് സ്കോർ 600 കടത്തിയത് .


നഷ്ടത്തിലേക്ക് കൂപ്പുകുത്തുന്ന എയർ ഇന്ത്യയെ സ്വന്തമാക്കാൻ ഒടുവിൽ പഴയ ഉടമകൾ തന്നെ തയ്യാറെടുക്കുന്നെന്ന് റിപ്പോർട്ട് . 1953ൽ ദേശസാത്കരിക്കുന്നതിന് മുമ്പ് വരെ എയർ ഇന്ത്യയുടെ ഉടമകളായിരുന്ന ടാറ്റാ ഗ്രൂപ്പിലേക്ക് തന്നെ എയർ ഇന്ത്യ തിരികെയെത്താനുള്ള സാധ്യതകളുണ്ടെന്ന് ഇക്കണോമിക് ടൈംസാണ് റിപ്പോർട്ട് ചെയ്യുന്നത് . ടാറ്റാ ഗ്രൂപ്പിലെ ഉന്നതരിൽ നിന്നു ലഭിച്ച വിവരമനുസരിച്ചാണ് ഇക്കണോമിക്സ് ടൈംസിന്റെ റിപ്പോർട്ട് . എയർ ഇന്ത്യയെ ഏറ്റെടുക്കുന്നത് സംബന്ധിച്ച് ടാറ്റാ ഗ്രൂപ്പ് ചെയർമാൻ എൻ . ചന്ദ്രശേഖരൻ സർക്കാറുമായി ഔദ്ദ്യോഗിക ചർച്ച നടത്തിയെന്നാണ് വിവരം . 51 ശതമാനം ഓഹരി പങ്കാളിത്തത്തോടെ കമ്പനിയെ സ്വന്തമാക്കാമെന്നാണ് ടാറ്റാ ഗ്രൂപ്പിന്റെ കണക്കുകൂട്ടൽ . ഭീമമായ നഷ്ടത്തെ തുടർന്നാണ് എയർ ഇന്ത്യയെ സ്വകാര്യവത്കരിക്കാനുള്ള എല്ലാ വഴികളും തേടാൻ കേന്ദ്ര സർക്കാർ തീരുമാനിച്ചത് . കേന്ദ്ര ധനകാര്യ മന്ത്രി അരുൺ ജെയ്റ്റ്ലി തന്നെയാണ് ഇക്കാര്യം പ്രഖ്യാപിച്ചതും . 52 , 000 കോടിക്ക് മുകളിലുള്ള ഭീമമായ കടബാധ്യതയാണ് ഇപ്പോൾ എയർ ഇന്ത്യക്കുള്ളത് . കേന്ദ്ര സർക്കാർ പ്രഖ്യാപിച്ചിരിക്കുന്ന 30,000 കോടി രൂപയാണ് ഇപ്പോൾ എയർ ഇന്ത്യയെ മുന്നോട്ട് നയിക്കുന്നത് . ഇതിൽ 24,000 കോടി എയർ ഇന്ത്യക്ക് സർക്കാർ ഇതിനോടകം തന്നെ നൽകിക്കഴിഞ്ഞു . പൊതുഖജനാവിലെ പണം ചിലവഴിച്ച് ഇങ്ങനെ എയർ ഇന്ത്യയെ രക്ഷിക്കാൻ കഴിയില്ലെന്നും കേന്ദ്ര സർക്കാർ വ്യക്തമാക്കി . തുടർന്ന് എയർ ഇന്ത്യയെ ഏറ്റെടുക്കാൻ തയ്യാറുള്ളവരെ അന്വേഷിക്കുന്നതിനിടെയാണ് സന്നദ്ധത അറിയിച്ച് ടാറ്റാ ഗ്രൂപ്പ് രംഗത്തെത്തുന്നത് . മലേഷ്യൻ കമ്പനിയായ എയർ ഏഷ്യയിലും സിംഗപ്പൂർ എയർലൈൻസുമായി സഹകരിക്കുന്ന വിസ്റ്റാറ എയർലൈനിലും ഇപ്പോൾ തന്നെ ടാറ്റാ ഗ്രൂപ്പിന് പ്രാധിനിത്യമുണ്ട് . 1932ൽ ടാറ്റാ ഗ്രൂപ്പ് തലവനായിരുന്ന ജെ . ആർ . ഡി ടാറ്റയാണ് എയർ ഇന്ത്യക്ക് തുടക്കം കുറിച്ചത് . സ്വാതന്ത്ര്യത്തിന് ശേഷം 1948ൽ സർക്കാർ സഹകരണത്തോടെ വിദേശത്തേക്ക് വിമാന സർവ്വീസുകൾ ആരംഭിച്ചു . അഞ്ച് വർഷങ്ങൾക്ക് ശേഷമാണ് സർക്കാർ എയർ ഇന്ത്യയെ ദേശസാത്കരിച്ചത് .


ടെസ്റ്റ് ക്യാപ്റ്റൻ വിരാട് കോഹ്ലിയെ രാജീവ് ഗാന്ധി ഖേൽരത്ന പുരസ്കാരത്തിനും ബാറ്റ്സ്മാൻ അജിങ്ക്യ രഹാനയെ അർജുന അവാർഡിനും ബിസിസിഐ ശിപാർശ ചെയ്തു . നാല് വർഷത്തിന് ശേഷമാണ് രാജ്യത്തെ പരമോന്നത സ്പോർട്സ് ബഹുമതിയായ ഖേൽരത്നയ്ക്ക് വേണ്ടി ബിസിസിഐ ഒരു താരത്തെ ശിപാർശ ചെയ്യുന്നത് . 2012 - ൽ രാഹുൽ ദ്രാവിഡാണ് ഒടുവിൽ ഖേൽരത്ന പുരസ്കാരത്തിന് ശിപാർശ ചെയ്യപ്പെട്ട ഇന്ത്യൻ താരം . എന്നാൽ ലണ്ടൻ ഒളിമ്പിക്സിൽ മെഡൽ നേടിയ യോഗേശ്വർ ദത്തിനും ഷൂട്ടർ വിജയ് കുമാറിനുമാണ് കേന്ദ്ര സർക്കാർ പുരസ്കാരങ്ങൾ നൽകിയത് . പിന്നീട് 2013 - ൽ ദ്രാവിഡിന് പത്മഭൂഷൺ നൽകി രാജ്യം ആദരിച്ചിരുന്നു . സച്ചിൻ തെൻഡുൽക്കർ ( 1997 - 98 ) , ഏകദിന ക്യാപ്റ്റൻ എം . എസ് . ധോണി ( 2007 ) എന്നിവർക്ക് മാത്രമാണ് ക്രിക്കറ്റിൽ നിന്നും ഖേൽരത്ന പുരസ്കാരം ലഭിച്ചിരിക്കുന്നത് . 2013 - ൽ അന്താരാഷ്ട്ര ക്രിക്കറ്റിലെ മികച്ച പ്രകടനം കണക്കിലെടുത്ത് കോഹ്ലിക്ക് അർജുന അവാർഡ് നൽകി രാജ്യം ആദരിച്ചിരുന്നു . പുരസ്കാരങ്ങൾക്കായി ബിസിസിഐയുടെ പട്ടിക ലഭിച്ചിട്ടുണ്ടെന്ന് കേന്ദ്ര കായിക മന്ത്രാലയ വൃത്തങ്ങൾ സ്ഥിരീകരിച്ചു . കഴിഞ്ഞ വർഷം ക്രിക്കറ്റിൽ നിന്നും രോഹിത് ശർമയ്ക്കാണ് അർജുന അവാർഡ് ലഭിച്ചത് . മലയാളി അത്ലറ്റ് ഒ . പി . ജയ്ഷയ്ക്കും ഇത്തവണ അർജുന പുരസ്കാരം ലഭിക്കുമെന്നാണ് സൂചന .


ആരാധകർ ഏറെ ആകാംക്ഷയോടെ കാത്തിരിക്കുന്ന ചിത്രമാണ് കമ്മാര സംഭവം . രതീഷ് അമ്പാട്ട് സംവിധാനം ചെയ്യുന്ന ചിത്രത്തിൽ വ്യത്യസ്തമായ വേഷങ്ങളും ഗെറ്റപ്പുകളോടു കൂടിയാണ് ദിലീപ് എത്തുന്നത് . ദീലീപിന്റെ ചിത്രത്തിലെ ഇപ്പോഴത്തെ ലുക്കുകളാണ് ആരാധകരെ ത്രില്ലടിപ്പിക്കുന്നത് . ഇതാണ് ഇപ്പോൾ സോഷ്യൽ മീഡിയയിൽ തരംഗമായികൊണ്ടിരിക്കുന്നതും . കട്ട താടിയും കട്ടി മീശയും കൂളിംഗ് ഗ്ലാസുവച്ചിള്ള ദിലീപിന്റെ ഇപ്പോഴത്തെ ലുക്കാണ് ആരാധകർ ഏറ്റെടുത്തിരിക്കുന്നത് . എന്നാൽ ചിത്രം പുറത്തിറങ്ങിയതോടെ ധാരാളം ട്രോളുകളും വന്നിട്ടുണ്ട് . ഗപ്പിയിലെ ടൊവിനോയുടെ ലുക്കുമായി സാമ്യമുണ്ടെന്നായിരുന്നു ചിലർ പറഞ്ഞത് . യൂത്തൻമാരെ തോൽപ്പിക്കുന്ന ലുക്കിലാണ് ദിലീപ് എത്തിയതെന്നാണ് ചിലരുടെ ട്രോൾ . രണ്ടാം ലോകമഹായുദ്ധ കാലത്ത് ആരംഭിച്ച് കമ്മാരന്റെ ജീവിതത്തിലൂടെ യാത്ര ചെയ്യുന്ന സാമൂഹ്യ ആക്ഷേപഹാസ്യമാണ് ചിത്രം പറയുന്നത് . മൂന്ന് വ്യത്യസ്ത ഗെറ്റപ്പുകളിലാണ് ദിലീപ് എത്തുന്നത് . മുരളി ഗോപിയാണ് തിരക്കഥ എഴുതുന്നത് .


ഓസീസിനെതിരായ ടി20 പരമ്പരയിൽ പാക്കിസ്ഥാൻ ക്രിക്കറ്റ് ബോർഡ് അവതരിപ്പിച്ച ബിസ്കറ്റ് ട്രോഫി ട്രോളർമാർ ആഘോഷമാക്കിയിരുന്നു . ട്രോഫിയുടെ മുകളിൽ കുത്തിനിർത്തിയ ബിസ്കറ്റിൻറെ രൂപവും പേരുമാണ് ചിരിപടർത്തിയത് . ഈ ചിരി അടങ്ങും മുൻപ് ട്രോളർമാർക്ക് ആഘോഷിക്കാൻ പുതിയ ട്രോഫിയുടെ മാതൃകയുമായി എത്തിയിരിക്കുകയാണ് പാക്കിസ്ഥാൻ ക്രിക്കറ്റ് ബോർഡ് . ന്യൂസീലൻഡിനെതിരായ ടെസ്റ്റ് പരമ്പരക്കായാണ് ഈ ട്രോഫി അവതരിപ്പിച്ചത് . ' ഓയേ ഹോയേ കപ്പ് ' എന്നാണ് ട്രോഫിക്ക് പേരിട്ടിരിക്കുന്നത് . ട്രോഫിയിൽ ഈ പേര് വലുതായി ആലേഖനം ചെയ്തിട്ടുമുണ്ട് . എന്നാൽ ഈ ട്രോഫിയുടെ ഡിസൈനും ക്രിക്കറ്റ് ആരാധകർക്കിടയിൽ മതിയായ മതിപ്പുണ്ടാക്കിയില്ല . സമൂഹമാധ്യമങ്ങളിൽ ബിസ്കറ്റിന് പിന്നാലെ പാക്കിസ്ഥാൻ ക്രിക്കറ്റ് ബോർഡിനെ തിരിഞ്ഞുകുത്തുകയാണ് ഓയേ ഹോയേ കപ്പ് .


റാഫിയുടെ സംവിധാനത്തിൽ ഫഹദ് ഫാസിൽ നായകനായി വന്ന ' റോൾ മോഡൽസ് ' മികച്ച പ്രതികരണത്തോടെ പ്രദർശനം തുടരുകയാണ് . സിനിമ കണ്ടവരെല്ലാം ഓർത്തു വയ്ക്കുന്ന ഒരു കഥാപാത്രം ആണ് അതിലെ വില്ലനും . തമിഴ് സിനിമകളിൽ മാത്രം കണ്ടിരുന്നതരത്തിൽ ഒരു വില്ലനെ ഇവിടെയും കാണാം . അനായാസമായ മെയ്വഴക്കത്തോടെ സ്ക്രീനിൽ നിറഞ്ഞു കൈയ്യടി വാങ്ങിയ ആ വില്ലൻ നമുക്കൊക്കെ സുപരിചിതനായ ആളാണ് . . ' അമർ അക്ബർ അന്തോണി ' , ' കട്ടപ്പനയിലെ ഋത്വിക് റോഷൻ ' എന്നെ ചിത്രങ്ങളുടെ തിരക്കഥാകൃത്തുക്കളിൽ ഒരാളായ ബിബിൻ ജോർജ് . ബിബിൻ ജോർജ് asianetnews . tvയോട് സംസാരിക്കുന്നു . സുധീഷ് പയ്യന്നൂർ നടത്തിയ അഭിമുഖം എങ്ങനെ ആയിരുന്നു ' റോൾ മോഡൽസി ' ൽ എത്തിയത് ? ദിലീപേട്ടന്റെ ' വെൽകം ടു സെന്റർ ജയിലി ' ൽ അഭിനയിച്ചത് കണ്ടിട്ടാണ് റാഫി സാർ സിനിമയിലേക്ക് വിളിച്ചത് . അതിൽ വളരെ ചെറിയ സീനിൽ ആയിരുന്നു . പാലത്തിനടുത്തു വച്ച് ദിലീപേട്ടന്റെ കഥാപാത്രം ഒരു വികലാംഗനെ തല്ലാൻ പോകുന്നതും , ഒടുവിൽ അദ്ദേഹത്തിന്റെ അടുത്ത് നിന്നും തല്ലു വാങ്ങി വരുന്നതും . ആ സീനായിരുന്നു ' റോൾ മോഡൽസി ' ൽ എത്തിച്ചത് . വളരെ റിസ്ക് ആയിട്ടുള്ള ഫൈറ്റ് സീനുകൾ താങ്കൾക്കു സിനിമയിൽ ഉണ്ടല്ലോ . തന്റെ ശരീരം അത്രയും കൃത്യമായി ഉപയോഗിക്കാൻ പറ്റുന്ന ഒരാൾക്ക് മാത്രമേ അത് ഫലവത്തായി ചെയ്യാൻ പറ്റുകയുള്ളു . എന്തൊക്കെ ആയിരുന്നു കഥാപാത്രത്തിനുള്ള മുൻകരുതലുകൾ ? നന്നായി വഴങ്ങുന്ന ശരീരം തന്നെ ആണ് . സ്റ്റേജിൽ ഡാൻസ് ചെയ്യാനും കളിക്കാനും ഒക്കെ വലിയ താൽപര്യം ഉള്ള കക്ഷിയാണ് ഞാൻ . സിനിമയിലേക്ക് വിളിച്ചപ്പോഴും ഫൈറ്റ് ഉണ്ടാകും എന്ന് സൂചിപ്പിച്ചിരുന്നു , ഞാൻ എത്തിയപ്പോഴേക്കും പരുത്തിവീരൻ ഒക്കെ ചെയ്ത് റിയലിസ്റ്റിക് ഫൈറ്റിന്റെ ഉസ്താദ് ആയ രാജശേഖരൻ ആർ ആയിരുന്നു . അദ്ദേഹത്തിന്റെ പ്രത്യേകത എന്താണെന്ന് വച്ചാൽ ആർട്ടിസ്റ്റുകളെ വച്ചിട്ട് തന്നെ ആണ് മെയിൻ ആയി ചെയ്യുക . ഡ്യൂപ്പുകൾ വളരെ കുറവായിരിക്കും , അല്ലെങ്കിൽ ഇല്ല എന്ന് തന്നെ പറയാം . സിനിമയിൽ ആ ചാട്ടമൊക്കെ ഒരു ധൈര്യത്തിൽ അങ്ങ് ചെയ്തതാണ് . എല്ലാം നന്നായി തന്നെ വന്നിട്ടുണ്ടെന്നതിൽ സന്തോഷം ഉണ്ട് . ഗോവയിൽ വച്ച് മൂന്നു ദിവസം എടുത്താണ് അതൊക്കെ ഷൂട്ട് ചെയ്തത് . ഫഹദിന്റെ കൂടെയുള്ള അഭിനയം എങ്ങനെ ഉണ്ടായിരുന്നു ? ഭയങ്കര കംഫർട്ട് ആയിരുന്നു . ഓരോ ഷോട്ട് കഴിയുമ്പോഴും എന്റെ അടുത്ത് വന്നു ഓക്കേ ആണോ ഓക്കേ ആണോ എന്ന് ചോദിച്ചുകൊണ്ടിരിക്കും . എന്റെ കാര്യത്തിൽ ഭയങ്കര ശ്രദ്ധ തന്നെ ആയിരുന്നു . ഒറ്റക്കാലിൽ ബലം വച്ച് ചെയ്യുന്നത് കൊണ്ട് അങ്ങോട്ടോ ഇങ്ങോട്ടോ ഒക്കെ വീഴാനുള്ള ചാൻസ് കൂടുതലാണ് . പിന്നെ ഇത് ഷൂട്ട് ചെയ്തത് ഒരു പഴയ കപ്പലിലും ആയിരുന്നു . ശരീരത്തിൽ അവിടിവിടൊക്കെ പൊട്ടലൊക്കെ ഉണ്ടായിരുന്നു , അത് പിന്നെ ടി ടി ഒക്കെ എടുത്തു ഒക്കെ ആക്കി . കൂടെ വർക്ക് ചെയ്യുന്ന എല്ലാരേയും കെയർ ചെയ്യുന്ന ആളാണ് ഫഹദിക്ക , പ്രത്യേകിച്ച് എന്നോട് . അവസാനത്തെ കടലിൽ വച്ചുള്ള സീനുകളിൽ ഒക്കെ ഫഹദിക്കയുടെ സഹായം കൊണ്ട് തന്നെ ആണ് അത്രയും നന്നാക്കാൻ പറ്റിയത് . സിനിമ കണ്ട പ്രേക്ഷകരും സുഹൃത്തുക്കളും വിളിച്ചില്ലേ ? സത്യം പറഞ്ഞാൽ വളരെ കുറവാണ് . ആർക്കും എന്നെ മനസിലായില്ല എന്ന് തോന്നുന്നു . സിനിമ കണ്ടു കഴിഞ്ഞു സിനി പോൾസ് തിയേറ്ററിന്റെ മുന്നിൽ നിന്നിട്ടും ഒരാളും എന്നെ തിരിച്ചറിഞ്ഞില്ല . അമ്മയ്ക്കും പെങ്ങന്മാർക്കും ഒക്കെ വലിയ സന്തോഷം ആയി . പപ്പ എന്തായാലും സ്വർഗത്തിൽ ഇരുന്നു ഇതൊക്കെ കണ്ടു സന്തോഷിക്കുന്നുണ്ടാകും . പുതിയ സിനിമ എന്ന് തുടങ്ങും ? വിഷ്ണു ഉണ്ണിക്കൃഷ്ണനും ഞാനും തന്നെ ആണ് എഴുതുന്നത് . ഏകദേശം കഴിഞ്ഞു . എഴുത്തൊക്കെ കഴിഞ്ഞു മാത്രം അഭിനേതാകകളെ തീരുമാനിക്കാം എന്നുവിചാരിച്ചു . അടുത്ത മാസം പകുതിയോടെ തന്നെ അനൌൺസ് ചെയ്യാൻ പറ്റും എന്ന് പ്രതീക്ഷിക്കുന്നു . അഭിനയത്തിൽ കൂടുതൽ ശ്രദ്ധ കേന്ദ്രീകരിക്കാൻ പ്ലാൻ ഉണ്ടോ ? അങ്ങനെ പറയാൻ പറ്റില്ല . അവസരങ്ങൾ കിട്ടിയാൽ ചെയ്യും . എഴുത്തു എന്തായാലും ഉണ്ട് . വർഷത്തിൽ ഒരു സിനിമ വച്ച് എന്തായാലും ചെയ്യണം എന്ന് തന്നെ ആണ് എന്റെയും വിഷ്ണുവിന്റെയും ആഗ്രഹം . പിന്നെ രണ്ടിലും ഒരുപോലെ ശ്രദ്ധ കൊടുക്കുന്നതിനേക്കാൾ നല്ലതു എഴുത്തിനു തന്നെ ആണ് പ്രാധാന്യം കൊടുക്കുന്നത് .


ഇന്ത്യയിലെ ഏറ്റവും വലിയ ക്രിക്കറ്റ് സ്റ്റേഡിയം ഗാസിയാബാദിൽ പണിക്കഴിപ്പിക്കുമെന്ന് ഉത്തർ പ്രദേശ് മുഖ്യമന്ത്രി യോഗി ആദിത്യനാഥ് . ലഖ്നൌവിൽ ഇന്ത്യ - വെസ്റ്റ് ഇൻഡീസ് രണ്ടാം ട്വന്റി20 നടന്ന ഏകനാ ക്രിക്കറ്റ് സ്റ്റേഡിയത്തിന്റെ ഉദ്ഘാടന ചടങ്ങിൽ സംസാരിക്കുകയായിരുന്നു ആദിത്യനാഥ് . 75 , 000 പേർക്ക് ഇരിക്കാവുന്ന സ്റ്റേഡിയമാണ് ഗാസിയബാദിൽ ഒരുക്കുക . നിലവിൽ കോൽക്കത്ത ഈഡൻ ഗാർഡൻസാണ് ഇന്ത്യയിൽ ഏറ്റവും കൂടുതൽ ആളുകളെ ഉൾക്കൊള്ളാവുന്ന സ്റ്റേഡിയം . 68 , 000 പേർക്ക് ഈഡൻ ഗാർഡൻസിൽ കളി കാണാം . ഗാസിയാബാദിൽ സ്റ്റേഡിയം പൂർത്തിയായാൽ ഈഡന്റെ സ്ഥാനവും നഷ്ടമാവും . എന്നാൽ നിരവധി കടമ്പകൾ മറികടന്ന് മാത്രമേ , സ്റ്റേഡിയത്തിന്റെ നിർമാണം പൂർത്തിയാക്കാൻ സാധിക്കൂ . സ്റ്റേഡിയംപ്രൊജക്റ്റ് ഗാസിയാബാദ് ഡെവലൊപ്മെന്റ് അഥോറിറ്റി ( ജിഡിഎ ) ക്ക് സമർപ്പിച്ചിട്ടുണ്ട് . അവർ അംഗീകരിച്ചാൽ മാത്രമേ സ്റ്റേഡിയത്തിന്റെ കാര്യത്തിൽ അവസാന തീരുമാനമുണ്ടാവൂ .


നോക്കിയ 8.1 നവംബർ 28ന് ഇന്ത്യയിൽ ഇറങ്ങും . ചില ഗാഡ്ജറ്റ് സൈറ്റുകൾ നൽകുന്ന വിവരം അനുസരിച്ച് നോക്കിയ 8.1ആൻഡ്രോയ്ഡ് വണ്ണിൽ പ്രവർത്തിക്കുന്ന ഒരു ഫോൺ ആണ് . ചൈനയിൽ ഇറങ്ങിയിട്ടുള്ള നോക്കിയ എക്സ്7 അടിസ്ഥാനമാക്കിയാകും പുതിയ ഫോൺ അവതരിപ്പിക്കുക . ഡിസൈനിലും , ഉപയോഗത്തിലെ അനായാസതയിലും കൃത്യത പാലിക്കുന്ന നോക്കിയ 8.1 ലും ആ പതിവ് നിലനിർത്താനാണ് ശ്രമിക്കുക . ഷവോമി പോകോ എഫ്1ന് പുറമെ നോക്കിയയുടെ സ്വന്തം 7 പ്ലസിനും എതിരാളിയായാണ് പുതിയ ഫോൺ എത്തുക . ഫുൾഎച്ച്ഡി റെസൊലൂഷനുള്ള സ്ക്രീനാകും 8.1ൽ ഉൾപ്പെടുക . സ്നാപ്ഡ്രാഗൺ 710 പ്രൊസസർ , 128 ജിബി സ്റ്റോറേജ് , 4ജിബി റാം , 6.1 ഇഞ്ച് സ്ക്രീൻ എന്നിവയും ഫോണിൽ ഉണ്ടായേക്കും . ഡ്യുവൽ റിയർ ക്യാമറ പിൻഭാഗത്ത് ലഭിക്കും . 13 എംപി , 12എംപി ഇമേജ് സെൻസറുള്ള ക്യാമറയ്ക്കൊപ്പം 24 എംപി സെൻസറുള്ള സെൽഫി ക്യാമറയാകും നോക്കിയ 8.1ൽ ഉൾപ്പെടുന്നത് . കൂടാതെ 3500 എംഎഎച്ച് ബാറ്ററിയും കരുത്ത് പകരും . 23 , 999 രൂപയാണ് ഫോണിൻറെ വില എന്നാണ് റിപ്പോർട്ട് .


അപ്പോളോ ബിൽഡേഴ്സിന്റെ അത്യാധുനിക ഹോട്ടലായ അപ്പോളോ ഡിമോറ ഹോട്ടൽ തിരുവനന്തപുരം തമ്പാനൂരിൽ പ്രവർത്തനം തുടങ്ങി . ശശി തരൂർ എം പിയും മേയർ വി കെ പ്രശാന്തും ചേർന്ന് ഹോട്ടൽ ഉദ്ഘാടനം ചെയ്തു . എം എൽ എമാരായ വി എസ് ശിവകുമാർ , ഒ രാജഗോപാൽ , മുൻ എം എൽ എ വി ശിവകുട്ടി എന്നിവർ വിവിധ ഹാളുകളുടെ ഉദ്ഘാടനം നിർവ്വഹിച്ചു . അപ്പോളോ ബിൽഡേഴ്സിന്റെ രണ്ടാമത്തെ ഹോട്ടൽ ഉടൻ കോഴിക്കോട് പ്രവർത്തനം തുടങ്ങുമെന്നും മാനേജ്മെന്റ് അറിയിച്ചു . തിരുവനന്തപുരം തമ്പാനൂർ റെയിൽവേ സ്റ്റേഷന് എതിർവശത്തായാണ് ഹോട്ടൽ സ്ഥിതി ചെയ്യുന്നത് . ബിസിനസ് ക്ലാസ് ഹോട്ടലായ ഡിമോറയിൽ അത്യാധുനിക സജ്ജീകരണങ്ങളോടുകൂടിയ നാലു വൻ ഹാളുകളുണ്ട് . വേഗ ഡിമോറ എന്ന ബ്രാൻഡിൽ വെജിറ്റേറിയൻ ഹോട്ടലും ഡൈനിംഗ് ഹാളും ഇതിന്റെ ഭാഗമായി ഉണ്ട് . തമ്പാനൂർ കെ എസ് ആർ ടി സി ബസ് സ്റ്റാൻഡിന്റെ സമീപത്ത് ഒന്നര ഏക്കർ സ്ഥലത്തായാണ് അപ്പോളോ ഡിമോറ ഹോട്ടൽ സ്ഥിതി ചെയ്യുന്നത് .


ആർട്ടിഫിഷൽ ഇൻറലിജൻസ് മന്ത്രിയെ നിയമിച്ച് യുഎഇ . ലോകത്തിൽ ആദ്യമായാണ് ഒരു രാജ്യം ആർട്ടിഫിഷൽ ഇൻറലിജൻസ് കാര്യത്തിന് വേണ്ടി ഒരു മന്ത്രിയെ നിയമിക്കുന്നത് . കഴിഞ്ഞവർഷം സന്തോഷത്തിന് വേണ്ടിയുള്ള മന്ത്രിയെ ( Minister of Happiness ) യുഎഇ നിയമിച്ചിരുന്നു . ഇതിന് പിന്നാലെയാണ് പുതിയ വകുപ്പും മന്ത്രിയും . ഇന്നലെയാണ് യുഎഇ വൈസ് പ്രസിഡൻറും , ദുബായ് ഭരണാധികരിയുമായ ഷേക്ക് മുഹമ്മദ് ബിൻ റാഷിദ് അൽ മക്ദും മന്ത്രിസഭ പുനസംഘടന പ്രഖ്യാപനം നടത്തിയത് . 27 വയസുകാരനായ ഒമർ ബിൻ സുൽത്താൻ അൽ ഒലാമയാണ് പുതിയ എഐ മന്ത്രി . നിലവിൽ യുഎഇ ഫ്യൂച്ചർ ഡിപ്പാർട്ട്മെൻറ് ഡെപ്യൂട്ടി ഡയറക്ടറായി പ്രവർത്തിച്ച് വരുകയായിരുന്നു ഇദ്ദേഹം . ഒരു വർഷം മുൻപാണ് ഈ സ്ഥാനത്തേക്ക് ഇദ്ദേഹം എത്തിയത് . അമേരിക്കൻ യൂണിവേഴ്സിറ്റിയിൽ നിന്നും ബിബിഎ ബിദുദം നേടിയിട്ടുണ്ട് ഒമർ ബിൻ സുൽത്താൻ അൽ ഒലാമ . യുഎഇ ആർട്ടിഫിഷൽ ഇൻറലിജൻസ് പദ്ധതി 2031 പ്രഖ്യാപിച്ച് ദിവസങ്ങൾക്ക് ഉള്ളിലാണ് ഇതിൻറെ വകുപ്പും മന്ത്രിയും യുഎഇ പ്രഖ്യാപിച്ചത് എന്നത് ശ്രദ്ധേയമാണ് .


സംസ്ഥാനത്തെ കർഷകർക്ക് 1600 കോടി രൂപയുടെ വായ്പ അനുവദിക്കുമെന്ന് എസ് . ബി . ഐ . കൃഷിമന്ത്രിയുമായി ബാങ്ക് അധികൃതർ നടത്തിയ ചർച്ചയിലാണ് തീരുമാനം . കർഷകരുടെ വായ്പാ കുടിശ്ശികയുടെ പകുതി തുക എഴുതിത്തള്ളുമെന്നും ബാങ്ക് പ്രഖ്യാപിച്ചു . ടി ലയനത്തോടെ കർഷക ദ്രോഹ നടപടികൾ സ്വീകരിക്കുന്നു എന്നാരോപിച്ച് നേരത്തെ കർഷകർ എസ് . ബി . ഐയെ ബഹിഷ്കരിച്ചിരുന്നു . ഇത് സർക്കാരും എസ് . ബി . ഐയും തമ്മിലുള്ള സ്വരചേർച്ചയില്ലായ്മയ്ക്കും വഴിവെച്ചു . തുടർന്ന് എസ് . ബി . ഐ ഉന്നത ഉദ്യോഗസ്ഥർ കൃഷി മന്ത്രിയുമായി നടത്തിയ സമവായ ചർച്ചയിലാണ് പുതിയ തീരുമാനങ്ങൾ പ്രഖ്യാപിച്ചത് . മാർച്ച് 31നകം 1,600 കോടി രൂപ കാർഷിക വായ്പ ഇനത്തിൽ എസ് . ബി . ഐ സംസ്ഥാനത്ത് അനുവദിക്കും . നിലവിൽ കാർഷിക വായ്പ കുടിശ്ശിക ഉള്ളവർക്ക് കടാശ്വാസ പദ്ധതി നടപ്പാക്കും . മൊത്തം കുടിശ്ശികയുടെ പകുതി അടച്ചാൽ ബാക്കി എഴുതിത്തള്ളും . 2016 മാർച്ച് 31ന് കുടിശ്ശികയുള്ളതായി ബാങ്ക് കണക്കാക്കിയ 36,000 കർഷകർക്കാണ് ഇതിന്റെ ഗുണം കിട്ടുന്നത് . പച്ചക്കറി കൃഷിക്ക് നാല് ശതമാനം പലിശയിൽ മൂന്ന് ലക്ഷം രൂപ വരെ വായ്പ അനുവദിക്കും . 37 ശതമാനത്തോളം കർഷകരാണ് സംസ്ഥാനത്ത് എസ് . ബി . ഐയിലൂടെ ഇടപാട് നടത്തുന്നത് . ഇവർ കൂട്ടത്തോടെ അക്കൌണ്ട് പിൻവലിക്കുമെന്ന സാഹചര്യത്തിലാണ് ബാങ്കും സർക്കാരും തമ്മിൽ ചർച്ചയ്ക്ക് വഴിയൊരുങ്ങിയത് . കർഷകരുടെ പരാതികൾ കേൾക്കാൻ കൃഷി മന്ത്രി വിളിപ്പുറത്ത് എന്ന കോൾ സെന്റർ സംവിധാനം നവംബർ ഒന്നിന് തുടങ്ങും . എല്ലാ മാസത്തെയും ആദ്യ ബുധനാഴ്ചകളിൽ വൈകുന്നേരം 5.30 മുതൽ 6.30 വരെ കൃഷി മന്ത്രിയോട് നേരിട്ട് ഫോണിൽ പരാതി അറിയിക്കാം .


ഇന്ത്യയിലെ ഏറ്റവും വലിയ പണക്കാരൻ ആരാണ് . . . റിലയൻസ് ഇൻഡസ്ട്രീസ് ലിമിറ്റഡ് ഉടമ മുകേഷ് അംബാനിയല്ലേ . . . ? ഇദ്ദേഹത്തിന് കീഴിലാണെങ്കിൽ നൂറ് കണക്കിന് സ്ഥാപനങ്ങളും ഉണ്ട് . പക്ഷേ മുകേഷ് അംബാനിയുടെ സ്വന്തം മകൾ ജോലിക്ക് തിരഞ്ഞെടുത്തത് ഒരു അമേരിക്കൻ കമ്പനിയാണ് . അതെ , മുകേഷ് അംബാനിയുടെ മകൾ ഇഷ അംബാനി അമേരിക്കൻ കമ്പനിയായ മക്കെൻസിയിൽ ജോലിക്ക് ചേർന്നു . അന്താരാഷ്ട്ര കൺസൾട്ടിങ് കമ്പനിയാണ് മക്കെൻസി . അമേരിക്കയിലെ യേൽ സർവ്വകലാശാലയിൽ നിന്ന് മനഃശാസ്ത്രത്തിൽ ബിരുദം നേടിയതിന് ശേഷമാണ് ഇഷയുടെ ജോലി പ്രവേശനം . ഇത്രയേറെ സ്ഥാപനങ്ങൾ സ്വന്തമായുള്ള , ശതകോടീശ്വരനായ അംബാനിയുടെ മകൾ എന്തിനാണ് മറ്റൊരു കമ്പനിയിൽ ജോലി ചെയ്യുന്നത് എന്ന സംശയം ആർക്കായാലും ഉണ്ടാകും . അധിക കാലമൊന്നും ഇഷ മക്കെൻസിയിൽ ജോലി ചെയ്യാൻ പോകുന്നില്ല എന്നാണ് വിവരം . അത്യാവശ്യം ജോലി പരിചയം നേടിക്കഴിഞ്ഞാൽ റിലയൻസിന്റെ സ്ഥാപനങ്ങൾ നിയന്ത്രിക്കാനെത്തുമെന്നും റിപ്പോർട്ടുകളുണ്ട് . ഇഷയുടെ ഇരട്ട സഹോദരൻ ആകാശ് അംബാനി ഇപ്പോൾ റിലയൻസിൽ തന്നെയാണ് ജോലി ചെയ്യുന്നത് . അമേരിക്കയിൽ നിന്ന് കഴിഞ്ഞ വർഷമായിരുന്നു ആകാശ് ബിരുദം പൂർത്തിയാക്കി തിരിച്ചെത്തിയത് . മറ്റൊരു സഹോദരനായ ആനന്ദ് ഇപ്പോൾ അമേരിക്കയിൽ പഠനത്തിലാണ് . ഒട്ടേറെ അന്തർദേശീയ കന്പനികളുടെ പ്രവർത്തനം നേരിട്ട് കണ്ട് മനസ്സിലാക്കാൻ , മികച്ച കൺസൽട്ടിംഗ് കന്പനിയായ മെക്കിൻസിയിലെ ജോലി സഹായിയ്ക്കും . ഈ ലക്ഷ്യം വച്ചാണ് പല ബിസിനസ് ഉടമകളുടേയും മക്കൾ വൻ കൺസൽട്ടിംഗ് കമ്പനികളിലും ധനകാര്യ സ്ഥാപനങ്ങളിലും ജോലിയ്ക്ക് പ്രവേശിയ്ക്കുന്നത് . രണ്ട് വർഷം പരിചയമായി കഴിഞ്ഞാൽ അവിടം വിടും . പിന്നീട് സ്വന്തം കമ്പനിയിൽ വന്ന് അവിടെ പഠിച്ചത് നടപ്പിലാക്കാൻ ശ്രമിയ്ക്കും . ആഗോള ഉരുക്ക് വ്യവസായിയായ ലക്ഷ്മി മിത്തലിന്റെ മകൻ ആദിത്യ മിത്തൽ യുഎസിലെ പെൻസിൽ വേനിയ സർവകലാശാലയിലെ വാർഥോൺ സ്കൂളിൽ നിന്ന് ' എക്കണോമിക്സ് - സ്ട്രാറ്റജിക് മാനേജ്മെന്റ് ആൻഡ് കോർപ്പറേറ്റ് ഫിനാൻസിൽ ' ബിരുദം നേടിയ ശേഷം പ്രശസ്ത നിക്ഷേപ കമ്പനിയായ ക്രഡിറ്റ് സൂയിസ് ഫർസ്റ്റ് ബോസ്റ്റൻ എന്ന സ്ഥാപനത്തിൽ ജോലി ചെയ്യുകയായിരുന്നു . മക്കെൻസി കമ്പനിയും റിലയൻസും തമ്മിൽ തല്ല വ്യാപാര ബന്ധമാണ് . ഒരു പക്ഷേ ഇതായിരിക്കാം ഇഷ ആ കമ്പനി തന്നെ ജോലിക്കായി തിരഞ്ഞെടുക്കാൻ കാരണം .


നടപ്പു സാമ്പത്തിക വർഷത്തിലെ ഫെയ്സ്ബുക്കിന്റെ മൂന്നാം പാദ റിപ്പോർട്ടുകൾ പുറത്തുവന്നു . കണക്കുകൾ പ്രകാരം 701 കോടി ഡോളറാണ് കമ്പനിയുടെ നിലവിലെ വരുമാനം . അതായത് ഏകദേശം 46,718 കോടി രൂപ . കഴിഞ്ഞ വർഷത്തെ അപേക്ഷിച്ച് ഈ വർഷം 17 ശതമാനത്തിന്റെ വളർച്ചയാണ് കമ്പനി നേടിയെടുത്തത് . ഫെയ്സ്ബുക്കിലെ സ്ഥിരം ദിവസ സന്ദർശകരുടെ എണ്ണവും വർധിച്ചിച്ചു . 118 കോടി ഉപയോക്താക്കളാണ് ദിവസവും ഫെയ്സ്ബുക്ക് സന്ദർശിക്കുന്നത് . കൂടാതെ മൊബൈൽ പരസ്യമേഖലയിൽ നിന്നുള്ള വരുമാനവും 84 ശതമാനം വർധിച്ചു . കഴിഞ്ഞ വർഷത്തേക്കാൾ 6 % അധിക വളർച്ചയാണ് ഈ മേഖലയിൽ കമ്പനി നേടിയിരിക്കുന്നത് . മൊബൈൽ വഴി ഫെയ്സ്ബുക്ക് ദിവസവും സന്ദർശിക്കുന്നത് 109 കോടി ആളുകളാണ് . മികച്ച മറ്റൊരു മൂന്നു മാസമാണ് കടന്നുപോയതെന്നും വിഡിയോ രംഗത്ത് മികച്ച നേട്ടം കൈവരിക്കാൻ കമ്പനിക്ക് സാധിച്ചെന്നും മേധാവി മാർക്ക് സക്കർബർഗ് അറിയിച്ചു . മൂന്നാം പാദത്തിലെ കമ്പനിയുടെ മൂലധന ചെലവ് 110 കോടി ഡോളറാണ് .


രാജ്യത്ത് ഏപ്രിൽ ഒന്നു മുതൽ ചെറിയ കാറുകളുടെയും ബൈക്കുകളുടെയും തേർഡ് പാർട്ടി ഇൻഷുറൻസ് പ്രീമിയം കുറച്ചു . ഇൻഷുറൻസ് റെഗുലേറ്ററി ആന്റ് ഡെവലപ്മെന്റ് അതോരിറ്റിയാണ് ഉപഭോക്താക്കൾക്ക് ഏറെ ഉപകാരപ്രദമായ തീരുുമാനമെടുത്തത് . മറ്റു കാറുകളുടെ പ്രീമിയത്തിലും വർദ്ധനവ് വരുത്തിയിട്ടില്ല . 150 സി . സിക്ക് താഴെയുള്ള ഇരുചക്ര വാഹനങ്ങളുടെ പ്രീമിയം നിരക്കിലും കുറവ് വരുത്തിയിട്ടുണ്ട് . എന്നാൽ 350 സി . സിക്ക് മുകളിലുള്ള ബൈക്കുകളുടെ പ്രീമിയം നിരക്ക് ഇരട്ടിയിലധികമായി വർദ്ധിച്ചു . 1000 സി . സി വരെയുള്ള കാറുകൾക്ക് ഇനി മുതൽ തേർഡ് പാർട്ടി ഇൻഷുറൻസ് പ്രീമിയം 1850 രൂപയായിരിക്കും . നേരത്തെ ഇത് 2055 ആയിരുന്നു . 1000 മുതൽ 1500 സി . സി വരെയുള്ള കാറുകൾക്ക് 2863 രൂപയാണ് പ്രീമിയം . നേരത്തെയും ഇതേ തുക തന്നെയായിരുന്നു . 1500 സി . സിക്ക് മുകളിലുള്ള കാറുകൾക്ക് 7890 രൂപ തന്നെയായി തുടരും . 75 സി , സി വരെയുള്ള ഇരുചക്ര വാഹനങ്ങൾക്ക് 427 രൂപയായിരിക്കും തേർഡ് പാർട്ടി ഇൻഷുറൻസ് പ്രീമിയം . നേരത്തെ ഇത് 569 രൂപയായിരുന്നു . 75 മുതൽ 150 സി . സി വരെയുള്ളവയുടെ നിരക്ക് ഇപ്പോഴുള്ള പോലെ 720 രൂപയായി തന്നെ തുടരും . എന്നാൽ 150 മുതൽ 350 സി . സി വരെയുള്ള ഇരുചക്ര വാഹനങ്ങളുടെ നിരക്കിൽ 98 രൂപയുടെ വർദ്ധനവുണ്ട് . നേരത്തെ 887 രൂപയായിരുന്നത് ഇപ്പോൾ 985 രൂപയാക്കി . എന്നാൽ 350 സി . സിക്ക് മുകളിലുള്ള വാഹനങ്ങളുടെ പ്രീമിയം നിരക്ക് 1019ൽ നിന്ന് 2323 രൂപയാക്കിയാണ് ഉയർത്തിയിരിക്കുന്നത് . ഇരട്ടിയിലധികമാണ് വർധനവ് വരുത്തിയിരിക്കുന്നത് .


രാജ്യത്ത് ചരക്ക് സേവന നികുതിയെ പരാജയപ്പെടുത്താൻ ശ്രമങ്ങൾ നടക്കുമ്പോഴും നടക്കുമ്പോഴും , സംസ്ഥാന സർക്കാരുകൾ പുതിയ മാറ്റങ്ങളെ അതിവേഗം സ്വീകരിച്ചുവെന്ന് കേന്ദ്ര ധനകാര്യ മന്ത്രി അരുൺ ജെയ്റ്റ്ലി . ന്യൂയോർക്കിൽ കോൺഫെഡറേഷൻ ഓഫ് ഇന്ത്യൻ ഹിസ്റ്ററി ( , യു . ടിയെ കുറിച്ചുള്ള ചോദ്യങ്ങൾക്ക് മറുപടി പറയവെയാണ് ജി . എസ് . ടി പരാജയപ്പെടുത്താൻ ശ്രമങ്ങൾ നടക്കുന്നെന്ന് ജെയ്റ്റ്ലി ആരോപിച്ചത് . ഒ ഡാൻഷ്യുൽമാൻ , സി . ഐ . ഐയുടെ ചന്ദ്രജിത്ത് ബാനർജി എന്നിവർക്കൊപ്പമാണ് ചടങ്ങിൽ ജെയ്റ്റ്ലി പങ്കെടുത്തത് . കേന്ദ്രസർക്കാർ കഴിഞ്ഞ മൂന്ന് വർഷങ്ങളിലായി നടപ്പിലാക്കിയ വിവിധ പ്രവർത്തനങ്ങളിലൂടെ ലോകത്ത് വ്യാപാരത്തിന് ഏറ്റവും അനുയോജ്യമായ രാജ്യമായി ഇന്ത്യ മാറിയെന്ന് ജെയ്റ്റ്ലി അവകാശപ്പെട്ടു . നിക്ഷേപ പദ്ധതികൾക്കുള്ള നടപടികൾ ലഘൂകരിക്കപ്പെട്ടു . രാജ്യത്ത് ഇപ്പോൾ 95 ശതമാനം നിക്ഷേപങ്ങളും ഓട്ടോമാറ്റിക് രീതിയിലൂടെയാണ് പ്രോസസ് ചെയ്യപ്പെടുന്നത് . വിദേശ നിക്ഷേപ പ്രോത്സാഹന ബോർഡ് നിർത്തലാക്കി . നികുതി സംബന്ധമായ അന്വേഷണങ്ങളിൽ 99 ശതമാനവും ഓൺലൈനായി തന്നെ പരിഹരിക്കപ്പെടുന്നു . വലിയ തീരുമാനങ്ങൾ എടുക്കാനും അവ നടപ്പാക്കാനും ഇന്ത്യ ഇന്ന് സജ്ജമായിക്കഴിഞ്ഞുവെന്നും ജെയ്റ്റ്ലി ചൂണ്ടിക്കാട്ടി . രാജ്യത്ത് 250 ദേശീയപാതകളുടെ പണി പുരോഗമിച്ചു കൊണ്ടിരിക്കുകയാണ് . ഔർജ്ജം മിച്ചമുള്ള രാജ്യമായി മാറി . തുറമുഖങ്ങളുടെ യുവജനങ്ങൾ ഡിജിറ്റൽ പണമിടപാട് രീതികൾ വലിയ തോതിൽ സ്വീകരിക്കുന്നുവെന്നും അദ്ദേഹം പറഞ്ഞു .


ബി എം ഡബ്ല്യു കാർ സമ്മാനിച്ച ക്രിക്കറ്റ് ഇതിഹാസം സച്ചിൻ ടെൻഡുൽക്കർക്ക് നന്ദി പറഞ്ഞ് മുൻ ഇന്ത്യൻ ക്രിക്കറ്റ് താരം വിരേന്ദർ സെവാഗ് . സച്ചിൻ സമ്മാനിച്ച ബിഎംഡബ്ല്യു കാറിനരികിൽ നിൽക്കുന്ന സെവാഗിൻറെ ചിത്രം ട്വീറ്ററിൽ പോസ്റ്റ് ചെയ്തുകൊണ്ടാണ് താരം പ്രിയസുഹൃത്തിന് നന്ദി പറഞ്ഞത് . 1 . 14 കോടി വില വരുന്ന ബിഎംഡബ്ല്യു 7 സീരിസിൽ വരുന്ന കാറാണ് സച്ചിൻ സമ്മാനിച്ചത് . ഇന്ത്യയുടെ ഒാപ്പണിങ് പങ്കാളികളായിരുന്നു സച്ചിനും സെവാഗും ഏറെക്കാലം . നല്ല സുഹൃദ് ബന്ധവും ഇവർക്കിടയിലുണ്ട് . സെവാഗ് വിരമിക്കുന്ന സമയത്ത് സച്ചി ൻറെ വാക്കുകൾ ഇത് വ്യക് തമാക്കുന്നത് കൂടിയായിരുന്നു . യഥാർഥ ചാമ്പ്യൻ എന്നായിരുന്നു സച്ചിൻ ആത്മസുഹൃത്തിന് നൽകിയ വിശേഷണം . സച്ചിൻ തനിക്ക് ടീമിൽ പ്രചോദനവും ക്രീസിന് പുറത്ത് അടുത്ത സുഹൃത്തും എന്നാണ് സെവാഗ് പറഞ്ഞിരുന്നത് . ഇന്ത്യയിൽ സമയത്തെ തടഞ്ഞുനിർത്താൻ കഴിയുന്നയാൾ എന്നായിരുന്നു സെവാഗ് 44 - ാം ജന്മദിന സന്ദേശത്തിൽ സച്ചിനെ വിശേഷിപ്പിച്ചത് . ഇന്ത്യൻ ടീമിന്റെ അവിഭാജ്യഘടകമായിരുന്ന സെവാഗ് ശരിയായ യാത്രയപ്പ് പോലും ലഭിക്കാതെയാണ് വിരമിച്ചത് .


അടിസ്ഥാന നിരക്കുകളിൽ കാൽശതമാനം വർധനവ് വരുത്താനുള്ള റിസർവ് ബാങ്ക് തീരുമാനം ഓഹരി വിപണിയിൽ കരിനിഴൽ വീഴ്ത്തി . സെൻസെക്സ് സെൻസെക്സ് 565 പോയിന്റോളവും നിഫ്റ്റ് 171 പോയിന്റിലധികവും താഴോട്ടിറങ്ങി . കേന്ദ്രബാങ്ക് ഗവർണറായി രഘുരാം രാജൻ ചുമതലയേറ്റെടുത്തതിനുശേഷം നടക്കുന്ന ആദ്യത്തെ സാമ്പത്തിക അവലോകയോഗത്തിലാണ് പലിശനിരക്ക് വർദ്ധിപ്പിക്കാൻ തീരുമാനിച്ചത് . സാമ്പത്തിക ഉത്തേജക നടപടികളുമായി മുന്നോട്ടുപോകുമെന്ന അമേരിക്കൻ ഫെഡറൽ റിസർവിന്റെ തീരുമാനം വ്യാഴാഴ്ച വിപണിയിൽ കാര്യമായ ഉണർവുണ്ടാക്കിയിരുന്നു . അനുകൂലമായ വിപണി അന്തരീക്ഷം നിലനിർത്തുന്നതിന് നിരക്കുകളിൽ മാറ്റം വരുത്താതിരിക്കാനാണ് സാധ്യതയെന്നാണ് പൊതുവെ വിലയിരുത്തിയിരുന്നത് . എന്നാൽ പണപ്പെരുപ്പനിരക്ക് അത്തരമൊരു തീരുമാനമെടുക്കുന്നതിൽ നിന്നും പിറകോട്ടുവലിച്ചുവെന്ന് ആർബിഐ വിശദമാക്കി . തീരുമാനപ്രകാരം റിപോ നിരക്ക് 7.50 ശതമാനവും റിവേഴ്സ് റിപ്പോ 6.50 ശതമാനമായും മാറും . കരുതൽ ധനാനുപാതത്തിൽ മാറ്റം വരുത്തിയിട്ടില്ല . മാർജിനൽ സ്റ്റാന്റിങ് ഫെസിലിറ്റി ( എംഎസ്എഫ് ) യിൽ 75 ബേസിക് പോയിന്റിന്റെ കുറവ് വരുത്താൻ ധാരണയായിട്ടുണ്ട് . പലിശനിരക്ക് കൂട്ടാനുള്ള തീരുമാനം ബാങ്കിങ് ഓഹരികളെയാണ് പ്രതികൂലമായി ബാധിച്ചിട്ടുള്ളത് .


നിലവിൽ വിപണിയിലുള്ള ബൊലേറോയെക്കാൾ പതിമൂന്ന് ശതമാനം കൂടുതൽ കരുത്തും അഞ്ച് ശതമാനം അധികം മൈലേജും വാഗ്ദാനം ചെയ്ത് മഹീന്ദ്ര ബൊലേറോയുടെ പുതിയ പതിപ്പ് പുറത്തിറക്കി . ബൊലേറോ പവർ പ്ലസ് എന്നു പേരിട്ടിരിക്കുന്ന വാഹനത്തിൻറെ വില 6.59 ലക്ഷം രൂപയിലാണ് തുടങ്ങുന്നത് . M - hawkD എഞ്ചിനാണ് ബൊലേറോയുടെ പുതിയ പതിപ്പിന് കരുത്ത് പകരുന്നത് . SLE , SLX , ZLX എന്നിങ്ങനെ മൂന്ന് വേരിയന്റുകളിൽ ബൊലേറോ പവർ പ്ലസ് വിപണിയിൽ ലഭിക്കും . M - hawkD എഞ്ചിൻ 70 ബിഎച്ച്പി കരുത്ത് നൽകും . 195 NM ആണ് ടോർഖ് . സ്പോർടസ് യൂട്ടിലിറ്റി വെഹിക്കിൽ വിഭാഗത്തിൽ കഴിഞ്ഞ പത്ത് വർഷമായി ഇന്ത്യൻ വിപണിയിലെ ശക്തമായ സാന്നിദ്ധ്യമാണ് മഹീന്ദ്ര ബൊലേറോ . തൊണ്ണൂറുകളിൽ മഹീന്ദ്രയുടെ ഹിറ്റ് വാഹനമായിരുന്ന അർമ്മദ പരിഷ്കരിച്ചാണ് പത്തു വർഷം മുമ്പ് കമ്പനി ബൊലേറോയ്ക്ക് രൂപം കൊടുക്കുന്നത് . പുതിയ വാഹനത്തിൻറെ ഇൻറീരിയറിൽ വലിയ മാറ്റമില്ല . എന്നാൽ ആദ്യമിറങ്ങിയ പഴയ പതിപ്പിൽ നിന്നും വ്യത്യസ്തമായി ഡിജിറ്റൽ ഇൻസ്ട്രുമെൻറ് ക്ലസ്റ്റർ , ഡ്രൈവർ ഇൻഫർമേഷൻ സിസ്റ്റം , വോയിസ് മെസേജിംഗ് സിസ്റ്റം , മൈക്രോ ഹൈബ്രിഡ് ടെക്നോളജി തുടങ്ങിയ സാങ്കേതിക വിദ്യകളും പവർ പ്ലസിൽ ഉണ്ടാകും . പവർ പ്ലസിലൂടെ വിപണിയിലെ സാന്നിദ്ധ്യം വർധിപ്പിക്കാനാകുമെന്ന പ്രതീക്ഷയിലാണ് മഹീന്ദ്ര ആൻറ് മഹീന്ദ്രയെന്ന് കമ്പനി ചീഫ് എക്സിക്യുട്ടീവ് പ്രവീൺ ഷാ പറഞ്ഞു .


ഐഫോൺ X പുറത്തിറക്കിയപ്പോൾ ആദ്യം സ്വന്തമാക്കിയത് മലപ്പുറം വളാഞ്ചേരി സ്വദേശിയായ ഷഹനാസ് പാലയ്ക്കൽ . ആപ്പിൾ ആദ്യമായി ആഗോളതലത്തിൽ എല്ലായിടത്തും ഒരു ഐഫോൺ മോഡൽ ഒന്നിച്ച് പുറത്തിറക്കുന്നത് . 1 , 02000 രൂപ വിലയുള്ള ഐഫോൺ Xൻറെ മുന്തിയ വേരിയൻറ് ആദ്യഘട്ടത്തിൽ ഇന്ത്യയിൽ സ്വന്തമാക്കിയത് 37 പേരാണ് . അതിൽ ഏക മലയാളിയായ ഷഹനാസ് പാലയ്ക്കൽ ആണ് . ഐഫോൺX ൻറെ പ്രധാന പ്രത്യേകത ഫേസ് ഐഡി റിഗ്രഗേഷനാണ് . 2000 ഒഎൽഇഡി എന്ന കളർ ഡിസ്പ്ലേയും ഇതിൽ ഉണ്ട് . ലോഞ്ചിംഗ് ദിവസത്തിൽ ബാംഗ്ലൂരിൽ തന്നെ നാലായിരം ഫോണിന്റെ ബുക്കിംഗ് ആണ് നടന്നത് . സാധാരണഗതിയിൽ സെലിബ്രിറ്റികൾ ആയിരിക്കും ഇത്തരം സാങ്കേതിക വിദ്യകൾ ആദ്യം സ്വന്തമാക്കുന്നത് . എല്ലാത്തവണയും അമേരിക്കയിലോ , യുകെയിലോ നിന്നാണ് ഫോൺ വാങ്ങാറ് എന്ന് ഷഹനാസ് പറയുന്നു . ഇത്തവണ രണ്ട് ആഴ്ച മുമ്പ് ബുക്ക് ചെയ്തിരുന്നു . ബാംഗ്ലൂരിലെ യുബി സിറ്റിയെന്ന മാളിൽ രണ്ടു മണി മുതൽ കാത്തിരുന്നാണ് ഈ പീസ് സ്വന്തമാക്കിയത് . 8500 രൂപ ഇൻഷുറൻസ് അടച്ചാണ് ഐഫോൺ ഷഹനാസ് സ്വന്തമാക്കിയത് . സംസ്ഥാന സർക്കാരിന്റെ ഹൈടെക് ബസ് ഷെൽറ്ററുകളുടെ നിർമ്മാണത്തിൻറെ കോൺട്രാക്ട് ഏറ്റെടുത്തു ചെയ്യുന്ന ഗ്രീൻ ട്രേഡേഴ്സ് എന്ന സ്ഥാപനത്തിൻറെ സിഎംഡിയാണ് ഷഹനാസ് പാലയ്ക്കൽ . എല്ലാത്തവണയും ആദ്യ പീസ് സ്വന്തമാക്കാൻ ശ്രമിക്കാറുണ്ടെന്നും ഇത്തവണയാണ് ഇത് യാഥാർത്ഥ്യമായതെന്നും ഇദേഹം പറയുന്നു . ഓൺലൈൻ മാധ്യമത്തിന് നൽകിയ അഭിമുഖത്തിലാണ് ഷഹനാസ് ഇക്കാര്യങ്ങൾ വ്യക്തമാക്കിയത് .


ഏഴ് മാസങ്ങൾക്ക് ശേഷമാണ് ഒരു മോഹൻലാൽ ചിത്രം തീയേറ്ററുകളിലേക്ക് എത്താനൊരുങ്ങുന്നത് . ബോളിവുഡ് സംവിധായകൻ അജോയ് വർമ്മ ആദ്യമായി മലയാളത്തിൽ അണിയിച്ചൊരുക്കുന്ന നീരാളിയാണ് ചിത്രം . പെരുന്നാൾ റിലീസായി തീയേറ്ററുകളിലെത്തുന്ന ചിത്രം ഈ മാസം 15നാണ് പ്രേക്ഷകർക്ക് മുന്നിലെത്തുക . സസ്പെൻസ് ത്രില്ലർ ചിത്രത്തിൽ രണ്ട് നായികമാരാണ് . നദിയ മൊയ്തുവും പാർവതി നായരും . റിലീസിന് രണ്ടാഴ്ച മാത്രം ശേഷിക്കെ ചിത്രം തനിക്ക് എത്തരത്തിലുള്ള അനുഭവമായിരുന്നെന്ന് പറയുകയാണ് പാർവതി . നീരാളി മനോഹരമായ ഒരു അനുഭവമായിരുന്നെന്ന് പറയുന്നു പാർവതി . എക്കാലവും ഊർജ്ജത്തോടെ നിൽക്കുന്ന അഭിനയപ്രതിഭ മോഹൻലാലിനൊപ്പം അഭിനയിച്ചത് ഒരു അനുഗ്രഹം പോലെ തോന്നിയെന്നും . നീരാളിയുടെ വർക്കിംഗ് സ്റ്റില്ലുകൾക്കൊപ്പം ട്വിറ്ററിലൂടെയാണ് പാർവതിയുടെ പരാമർശം . മൂൺഷോട്ട് എൻറർടെയ്ൻമെൻറ്സിൻറെ ബാനറിൽ സന്തോഷ് ടി . കുരുവിള നിർമ്മിക്കുന്ന ചിത്രത്തിൻറെ രചന നിർവ്വഹിച്ചിരിക്കുന്നത് സാജു തോമസ് ആണ് . സന്തോഷ് തുണ്ടിയിലാണ് ഛായാഗ്രഹണം . സസ്പെൻസ് ത്രില്ലർ ചിത്രം ഷൂട്ട് ചെയ്തിരിക്കുന്നത് മുംബൈ , പൂനെ , ശ്രീലങ്ക എന്നിവിടങ്ങളിലാണ് . വി . കെ . ശ്രീകുമാർ മേനോൻ ചിത്രം ഒടിയൻറെ ഷെഡ്യൂൾ ബ്രേക്കിലാണ് മോഹൻലാൽ നീരാളി പൂർത്തിയാക്കിയത് .


പോക്കറ്റിലിരുന്ന സാംസങ് ഡ്യുവോസ് ഫോൺ തീപിടിച്ച് പൊട്ടിത്തെറിച്ചു . ഇന്തോനേഷ്യയിൽ സെപ്റ്റംബർ 30 ന് നടന്ന സംഭവത്തിന്റെ ദൃശ്യങ്ങൾ ഇപ്പോൾ സമൂഹ മാാധ്യമങ്ങളിൽ വൈറലാവുകയാണ് . പക്ഷെ ഫോണിൽ ഉപയോഗിച്ചത് അംഗീകൃത ബാറ്ററിയല്ലാതിരുന്നതാണ് സ്ഫോടന കാര്യമെന്ന് ദക്ഷിണ കൊറിയൻ കമ്പനിയായ സാംസങ് വ്യക്തമാക്കി . ഇന്തോനേഷ്യയിലെ സെമരാംഗ് നഗരത്തിൽ ഹോട്ടൽ സിപുത്രയിലാണ് അപകടം നടന്നത് . യുലിയാന്തോ എന്ന ഇവിടുത്തെ ജീവനക്കാരന്റെ ഫോണാണ് പൊട്ടിത്തെറിച്ചത് . “പെട്ടെന്നാണ് ഫോൺ അതിയായി ചൂട് പിടിച്ചത് പോലെ എനിക്കനുഭവപ്പെട്ടത് . എന്താണ് സംഭവിക്കുന്നതെന്ന് ഞാൻ തിരിച്ചറിയും മുൻപ് തന്നെ തീയാളി . ഏറ്റവും വേഗത്തിൽ ഷർട്ട് അഴിച്ച് പരുക്കേൽക്കാതെ രക്ഷപ്പെടാനായിരുന്നു എന്റെ ശ്രമം” , ഡെയ്ലി മെയിലിന് നൽകിയ വിശദീകരണത്തിൽ യുലിയാന്തോ പറഞ്ഞു . അതേസമയം , ഫോൺ സാംസങ് ഡ്യുവോസ് തന്നെയാണെന്ന് സ്ഥിരീകരിച്ചത് സാംസങ് തന്നെയാണ് . അംഗീകൃത ബാറ്ററികളും അനുബന്ധ ഉപകരണങ്ങളും മാത്രമേ ഫോണിനൊപ്പം ഉപയോഗിക്കാവൂ എന്ന് സാംസങ് പുറത്തിറക്കിയ വിശദീകരണ കുറിപ്പിൽ നിർദ്ദേശിച്ചു .


ഇന്നു വൈകിട്ട് ആകാശത്ത് അരങ്ങേറുന്ന ചാന്ദ്രവിസ്മയം കണ്ടില്ലെങ്കിൽ ഈ ജന്മത്തിൽ പിന്നെ കാണാൻ കഴിയില്ല . ബ്ലൂമൂൺ , സൂപ്പർമൂൺ , ബ്ലഡ് മൂൺ എന്നീ മൂന്നു ചാന്ദ്രപ്രതിഭാസങ്ങൾ ഒരുമിച്ച് ഇന്നത്തെ സന്ധ്യാമാനത്തു കാണാം . ഇവ മൂന്നും അപൂർവ പ്രതിഭാസങ്ങളല്ല . പക്ഷേ , ഒരുമിച്ചു സംഭവിക്കുന്നത് അത്യപൂർവം . ഇപ്പോൾ ജീവിച്ചിരിക്കുന്ന ആരും ഇത്തരമൊരു പ്രതിഭാസം കണ്ടിട്ടുമില്ല ഇനിയൊട്ടു കാണാനും സാധിക്കില്ല . ചന്ദ്രന്റെ നിറം കടും ഓറഞ്ചാകുന്ന പ്രതിഭാസമാണിത് . വലുപ്പം ഏഴു ശതമാനവും പ്രഭ 30 ശതമാനത്തിലേറെയും വർധിക്കും . ആകാശത്തെ മഹാവിസ്മയങ്ങളിൽ അത്യപൂർവമായ ഒരു കാഴ്ചയാണിത് . ഇത് നഗ്നനേത്രങ്ങൾ കൊണ്ടു കാണാനാകുമെന്നതും ഒരു പ്രത്യേകതയാണ് . ഇന്നു സന്ധ്യയ്ക്ക് 6.21ന് ചന്ദ്രൻ ഉദിക്കുന്നതു മുതൽ 7.37 വരെ കേരളത്തിൽ പൂർണചന്ദ്രഗ്രഹണം ( ബ്ലഡ്മൂൺ ) അനുഭവപ്പെടും . ആകാശം മേഘാവൃതമാണെങ്കിൽ ഈ അത്ഭുത പ്രതിഭാസം കാണാൻ കഴിയില്ല . ഇതിനു മുൻപ് ഇവ മൂന്നും ഒരുമിച്ചു വന്നത് 152 വർഷം മുൻപാണ് – 1866 മാർച്ച് 31ന് . ഇനി ഒരു നൂറ്റാണ്ടു കഴിയാതെ ഇവ ഒരുമിച്ചു വരികയുമില്ല . ബ്ലഡ് മൂൺ പൂർണ ചന്ദ്രഗ്രഹണ സമയത്ത് ചന്ദ്രൻ ചുവപ്പ് നിറത്തിൽ കാണുന്നതിനാൽ അതിനെ ബ്ലഡ് മൂൺ എന്ന് വിശേഷിപ്പിക്കാറുണ്ട് . ബ്ലുമൂൺ ഒരു മാസത്തിൽ തന്നെ രണ്ടാം തവണ കാണുന്ന പൂർണചന്ദ്രനെയാണ് ബ്ലുമൂൺ എന്നു വിളിക്കുന്നത് . ഒരു മാസം രണ്ടു പൂർണചന്ദ്രൻ സാന്നിധ്യമറിയിക്കുന്നതിനാൽ രണ്ടാമത്തെ പൂർണചന്ദ്രൻ ബ്ലൂ മൂൺ ആയിരിക്കും . സൂപ്പർ മൂൺ സാധാരണയിലും കവിഞ്ഞ് വലുപ്പത്തിലും തിളക്കത്തിലും ചന്ദ്രൻ പ്രത്യക്ഷപ്പെടുന്നതാണ് സൂപ്പർമൂൺ . ഭൂമിയിൽ നിന്നുള്ള അകലം പതിവിലും കുറയുന്നതിനാലാണിത് . ഭ്രമണപഥത്തിൽ ചന്ദ്രൻ ഭൂമിയോടടുത്തു വരുമ്പോൾ ചന്ദ്രന്റെ പ്രഭയും വ്യാസവും കൂടുതലായി കാണപ്പെടുന്നതാണ് ഈ പ്രതിഭാസം . നേരത്തെ ജനുവരി രണ്ടിന് ലോകത്തിന്റെ വിവിധ ഭാഗങ്ങളിൽ സൂപ്പർ മൂൺ ദൃശ്യമായിരുന്നു . വളരെയധികം തിളക്കമുള്ളതായിരുന്നു ഇത് .


ഇന്ത്യൻ ക്രിക്കറ്റിലെ മോശം പ്രവണതകൾക്കെതിരെ രാജിക്കത്തിലൂടെ ആഞ്ഞടിച്ച് ചരിത്രകാരനും സുപ്രീംകോടതി നിയോഗിച്ച ബിസിസിഐ ഇടക്കാല ഭരണസമിതി അംഗവുമായിരുന്ന രാമചന്ദ്ര ഗുഹ . ഇടക്കാല ഭരണസമിതി ചെയർമാൻ വിനോദ് റായ്ക്ക് അയച്ച രാജിക്കത്തിലാണ് ഗുഹ ഇന്ത്യൻ ക്രിക്കറ്റിലെ താരദൈവങ്ങൾക്കെതിരെ ആഞ്ഞടിച്ചത് . ഇന്ത്യൻ ക്രിക്കറ്റിന്റെ നല്ലഭാവിക്കായി ഗുഹ പ്രധാനമായും എട്ടുകാര്യങ്ങളാണ് രാജിക്കത്തിൽ പറയുന്നത് . പരിശീലകർക്കിടയിൽ മാത്രമല്ല കളിക്കാരോടും ബിസിസിഐ സൂപ്പർതാര സിൻഡ്രോം പുലർത്തുന്നുണ്ടെന്നും അതിനാലാണ് ടെസ്റ്റഅ ക്രിക്കറ്റിൽ നിന്ന് വിരമിച്ചിട്ട് പോലും ധോണിക്ക് 2 കോടി രൂപ വാർഷിക പ്രതിഫലം ലഭിക്കുന്ന എ ഗ്രേഡ് കോൺട്രാക്ട് നൽകിയതെന്നും ഗുഹ പറയുന്നു . ഐപിഎൽ ബിസിസിഐയുടെ ഷോ പീസ് ഇവന്റാണെങ്കിലും അതിൽ നിന്നുള്ള വരുമാനം ആഭ്യന്തര ക്രിക്കറ്റിൽ കളിക്കുന്ന താരങ്ങൾക്ക് കൂടി നൽകണമെന്നും അവരുടെ സാമ്പത്തിക സുരക്ഷിതത്വം ഉറപ്പുവരുത്തണമെന്നുമുള്ള സമിതിയുടെ ആവശ്യം അവഗണിക്കപ്പെട്ടു . രഞ്ജി ട്രോഫി കളിക്കുന്ന ഒരു കളിക്കാരന് ഇപ്പോഴും 30000 രൂപ മാത്രമാണ് ലഭിക്കുന്നതെന്നും ഗുഹ ചൂണ്ടിക്കാട്ടുന്നു . ഇന്ത്യയുടെ മുൻ ക്യാപ്റ്റനും കമന്റേറ്ററുമായ സുനിൽ ഗവാസ്ക്കറെയും ഗുഹ കത്തിൽ പരാമർശിക്കുന്നുണ്ട് . കമന്റേറ്ററായ സുനിൽ ഗവാസ്ക്കറുടെ റോൾ ചോദ്യം ചെയ്യുന്ന ഗുഹ ഗവാസ്ക്കറിന്റെ പ്ലെയർ മാനേജ്മെന്റ് കമ്പനിക്കെതിരെയും ആഞ്ഞടിക്കുന്നു . ഗവാസ്കറുടെ കമ്പനിയുമായി കരാറുള്ള താരങ്ങളെ കമന്ററിക്കിടെ പുകഴ്ത്തിയാൽ അത് ഭിന്നതാൽപര്യത്തിൽപെടില്ലേ എന്നും ഗുഹ ചോദിച്ചു .


ലയണൽ മെസ്സിയുടെ വെങ്കലത്തിൽ തീർത്ത പ്രതിമ രണ്ടാംവട്ടവും തകർത്തു . അർജൻറീനയിലെ ലാ പ്ലാറ്റ നദിക്ക് സമീപം സ്ഥാപിച്ചിരുന്ന പ്രതിമയാണ് സാമൂഹിക വിരുദ്ധർ തകർത്തത് . കിക്കോഫ് ചെയ്യാൻ ഒരുങ്ങി നിൽക്കുന്ന പ്രതിമയിൽ കാലിന് മുകളിലേക്ക് വെട്ടിയ നിലയിലാണുള്ളത് . കാൽവെട്ടിയ രീതിയിൽ പ്രതിമ റോഡരികിൽ മൂക്കും കുത്തിക്കിടക്കുന്ന മെസിയുടെ പ്രതിമയുടെ ചിത്രങ്ങളാണ് സോഷ്യൽ മീഡിയയിലൂടെ പുറത്തുവന്നിട്ടുണ്ട് . ആദ്യം ഈ വർഷമാദ്യം ജനുവരിയിൽ പ്രതിമയുടെ അരയ്ക്ക് മുകളിലുള്ള ഭാഗം അക്രമികൾ തകർത്തിരുന്നു . പിന്നീട് നഗരസഭ കേടുപാട് തീർത്ത് പുനഃസ്ഥാപിച്ചതായിരുന്നു . ഇതാണ് വീണ്ടും ആക്രമിക്കപ്പെട്ടിരിക്കുന്നത് . 2000ത്തിൽ ബാഴസിലോണയ്ക്ക് വേണ്ടി കളിക്കുവാൻ പോയതിനെത്തുടർന്ന് മെസിക്കെതിരെ അർജന്റീനയിൽ വൻ വിമർശനം ഉയർന്നിരുന്നു . പ്രതികളെ കുറിച്ച് വിവരങ്ങളൊന്നും കിട്ടിയിട്ടില്ലെന്ന് പൊലീസ് പറഞ്ഞു . 2016 കോപ്പ അമേരിക്ക ഫൈനലിൽ ചിലിയോടേറ്റ പരാജയത്തിന് ശേഷമാണ് പ്രതിമ സ്ഥാപിച്ചിരുന്നത് . ദേശീയ ടീമിനോട് വിടചൊല്ലിയ മെസിയെ തിരിച്ചുകൊണ്ടു വരുന്നതിനായുള്ള പ്രചരണത്തിന്റെ ഭാഗമായാണ് പ്രതിമ നിർമിച്ചിരുന്നത് .


തൻറെ ഇഷ്ടതാരങ്ങളായ ഷാറൂഖ് ഖാനെയും കാജോളിനെയും കാണാൻ അതിർത്തി കടന്ന് ഇന്ത്യയിലെത്തിയ പാക് സ്വദേശിക്ക് മോചനം . 22 മാസത്തെ തടവുശിക്ഷക്ക് ശേഷമാണ് അബ്ദുല്ല എന്ന 22കാരനെ വിട്ടയച്ചത് . വാഗാ അതിർത്തിയിൽ ബീറ്റിങ് റിട്രീറ്റ് ആഘോഷങ്ങൾ കാണാനെത്തിയ അബ്ദുല്ലയെ 2017 മേയ് 25നാണ് ഇന്ത്യൻ സൈന്യം അറസ്റ്റ് ചെയ്തത് . സ്വാത് താഴ്വരയിലെ ഖൈബർ പഖ്തൂൻഖ്വയിലെ മിൻഗോരയാണ് അബ്ദുല്ലയുടെ സ്വദേശം . വാഗാ അതിർത്തിയിൽ ബീറ്റിങ് റിട്രീറ്റ് ആഘോഷങ്ങൾക്കുശേഷം സീറോലൈൻ കടന്ന് അതിർത്തിരക്ഷാ സേനക്കെടുത്തെത്തി ഷാറൂഖ് ഖാനെയും കാജോളിനെയും കാണണമെന്ന് അബ്ദുല്ല അറിയിക്കുകയായിരുന്നു . തുടർന്നാണ് ഇയാളെ അറസ്റ്റ് ചെയ്തത് . ദില്ലിയിലെ പാക് ഹൈകമീഷൻ നൽകിയ പ്രത്യേക യാത്രാരേഖയുമായാണ് അബ്ദുല്ല അത്താരി - വാഗാ അതിർത്തി കടന്നത് . ഷാറൂഖിനെയും കാജോളിനെയും കാണാനാണ് അതിർത്തി കടന്നതെന്ന് അബ്ദുല്ല മാധ്യമങ്ങളോടും പറഞ്ഞു . ജയിലിലായ സമയത്തും ഇഷ്ടതാരങ്ങളെ കാണാൻ ആഗ്രഹമറിയിച്ച് ഇന്ത്യൻ അധികൃതർക്ക് അബ്ദുല്ല കത്തെഴുതിയെങ്കിലും അനുകൂല മറുപടി ലഭിച്ചില്ല .


ലോകത്തെ ഏറ്റവും വലിയ റൈഡ് ഷെയറിങ് കമ്പനിയായ ഊബർ ഡ്രൈവർമാർക്കായുള്ള പുതിയ ആപ്പ് അവതരിപ്പിച്ചു . കൂടുതൽ ലളിതവും ഡ്രൈവർമാരേയും ഡെലിവറി പങ്കാളികളേയും കൂടുതൽ പിന്തുണക്കുന്നതുമായ രീതിയിലുള്ളതാണ് പുതിയ ആപ്പ് . കൊച്ചിയിലെ തെരഞ്ഞെടുത്ത ഡ്രൈവർ പങ്കാളികൾക്കും ചെന്നൈയിലെ കുറിയർ പങ്കാളികൾക്കുമാണ് നിലവിൽ പുതിയ ആപ്പ് ലഭ്യമാക്കിയിരിക്കുന്നത് . പുതിയ ആപ്പ് ഊബറിനെ സംബന്ധിച്ച് ഒരു സുപ്രധാന നാഴികക്കല്ലാണെന്ന് ഇതേക്കുറിച്ചു പ്രതികരിക്കവെ ഊബർ ഇന്ത്യാ - സൌത്ത് ഏഷ്യാ സെൻട്രൽ ഓപ്പറേഷൻസ് മേധാവി പ്രദീപ് പരമേശ്വരൻ പറഞ്ഞു . തങ്ങളുടെ പങ്കാളികൾക്ക് എന്താണാവശ്യമുള്ളതെന്നു ശ്രദ്ധിച്ച് അതിന്റെ അടിസ്ഥാനത്തിലാണിതു വികസിപ്പിച്ചത് . ഇതിന്റെ ആഗോള ബേറ്റാ അവതരണത്തിൽ ബെംഗലൂരുവിൽ നിന്നുള്ള നൂറിലേറെ പങ്കാളികൾ ഉൾപ്പെട്ടിരുന്നുവെന്നും ഓരോ പ്രതികരണവും പ്രാധാന്യത്തോടെ കണക്കിലെടുത്തുവെന്നും അദ്ദേഹം ചൂണ്ടിക്കാട്ടി . ഓരോ ട്രിപ്പിലും തങ്ങൾക്ക് എന്തു വരുമാനം ലഭിച്ചു എന്നു പരിശോധിക്കാൻ പുതിയ ആപ്പ് സഹായകമാകും . സമീപ പ്രദേശത്ത് കൂടുതൽ ട്രിപ്പുകൾക്കുള്ള അവസരത്തെക്കുറിച്ച് അറിയുവാനും അവസരങ്ങൾക്കായി ഡ്രൈവർ ശ്രമിക്കുമ്പോൾ ശുപാർശ ചെയ്യുന്ന മേഖലയിലേക്കു പോകാനുള്ള അവസരവും ഇതിലുണ്ടാകും . ഭാവിയിലെ അവസരങ്ങളെക്കുറിച്ച് അറിയുവാനും ഊബറിനു പുറത്ത് തങ്ങൾ എന്തു ചെയ്യുന്നു എന്നു വ്യക്തമാക്കുന്ന പ്രൊഫൈൽ നൽകുവാനും യാത്രക്കാരിൽ നിന്നുള്ള പ്രതികരണം അറിയുവാനും പുതിയ ആപ്പിൽ സൌകര്യങ്ങളുണ്ട് . ഊബറിൽ തുടക്കം കുറിക്കുന്നതിനുള്ള സമ്പൂർണ ഗൈഡ് അടുത്ത മാസങ്ങളിൽ ലഭ്യമാക്കും . പുതിയ ആപ്പ് രാജ്യ വ്യാപകമായുള്ള ഡ്രൈവർ , ഡെലിവറി പങ്കാളികൾക്ക് വരും മാസങ്ങളിൽ ലഭ്യമാക്കാനാണ് പദ്ധതി .


ശ്രീലങ്കയ്ക്കെതിരായ കന്നി ടെസ്റ്റിൽ സെഞ്ച്വറി നേടി ഇന്ത്യൻ ക്രിക്കറ്റിലെ പുതിയ താരോദയമായി മാറിയ ഹാർദിക് പാണ്ഡ്യ , അച്ഛൻ ഹിമാൻഷു പാണ്ഡ്യക്ക് നൽകിയത് സർപ്രൈസ് സമ്മാനം . ഹർദിക് പാണ്ഡ്യയും സഹോദരനും മുംബൈ ഇന്ത്യൻസ് താരവുമായ ക്രുനാൽ പാണ്ഡ്യയും ചേർന്ന് ഒരു ചുവന്ന ജീപ്പ് കോംപസ് കാർ ആണ് പിതാവിന് അപ്രതീക്ഷിത സമ്മാനമായി നൽകിയത് . മക്കളുടെ ക്രിക്കറ്റ് ഭാവിക്ക് വേണ്ടി ജീവിതം തന്നെ ഉഴിഞ്ഞവെച്ചയാളാണ് ഹിമാൻഷു പാണ്ഡ്യ . മകൻ നൽകിയ സമ്മാനത്തിന്റെ സന്തോഷത്തിൽ കണ്ണുനിറഞ്ഞു നിൽക്കുന്ന പിതാവിന്റെ ദൃശ്യങ്ങൾ പാണ്ഡ്യ തന്നെയാണ് ട്വിറ്ററിൽ പോസ്റ്റ് ചെയ്തത് . ഒപ്പം ഒരു കുറിപ്പും . ' അച്ഛന്റെ മുഖം ഇങ്ങനെ തെളിഞ്ഞു കാണുന്നതിൽ ഒരുപാട് സന്തോഷമുണ്ട് . ജീവിതത്തിൽ എല്ലാ സന്തോഷവും അദ്ദേഹത്തിനുള്ളതാണ് . എല്ലാറ്റിന്റെയും ക്രെഡിറ്റും അദ്ദേഹത്തിന് തന്നെ . ' എനിക്കും ചേട്ടൻ ക്രുനാൽ പാണ്ഡ്യയ്ക്കും വേണ്ടി സ്വന്തമായതെല്ലാം ഉപേക്ഷിച്ചയാളാണ് പിതാവ് ഹിമാൻഷുവെന്നും പാണ്ഡ്യ ട്വിറ്ററിൽ കുറിച്ചു . വിഡിയോ കോളിലൂടെയാണ് സർപ്രൈസ് സമ്മാനത്തിന്റെ സന്തോഷം അച്ഛനുമായി പങ്കുവച്ചത് . ശ്രീലങ്കയ്ക്കെതിരായ മൂന്നാം ക്രിക്കറ്റ് ടെസ്റ്റിൽ സെഞ്ചുറി നേടിയ ഹാർദിക് പാണ്ഡ്യ , കളിയിലെ കേമനായും തിരഞ്ഞെടുക്കപ്പെട്ടിരുന്നു .


അഞ്ച് ഇഞ്ച് ഫുൾ എച്ച്ഡി ഡിസ്പ്ലേയോടെയാണ് ഷവോമി റെഡ്മീ 4 എത്തുന്നത് . 1080 പിയാണ് ഫോണിൻറെ റെസല്യൂഷൻ . 1 . 4 ജിഗാഹെർട്സ് ഒക്ടാകോർ പ്രോസസ്സറായിരിക്കും ഇതിൽ ഉപയോഗിക്കുക . 3ജിബി റാം ആയിരിക്കും റെഡ്മീ 4ലുള്ളത് . 32 ജിബിയാണ് ഇൻറേണൽ മെമ്മറി ശേഷി . ഇത് എസ്ഡി കാർഡ് ഉപയോഗിച്ച് 128 ജിബിയായി വർദ്ധിപ്പിക്കാം . 13 എംപി പിൻ ക്യാമറയും 5 എംപി മുൻക്യാമറയും ഈ ഫോണിനുണ്ടാകും . ആൻഡ്രോയ്ഡ് മാഷ്മെലോയായിരിക്കും ഓപ്പറേറ്റിംഗ് സിസ്റ്റം . സിൽവർ ഗോൾഡ് എന്നീ കളറുകളിൽ എത്തുന്ന ഫോണിന് ഇന്ത്യൻ മാർക്കറ്റിൽ 13,000ത്തിന് അടുത്ത വില വരും എന്നാണ് പ്രതീക്ഷിക്കപ്പെടുന്നത് .


മലയാളികളുടെ ആനപ്രേമം പ്രശസ്തമാണ് . പ്രശസ്തരായ പല ആനകളും നമുക്കുണ്ട് . അവർക്കെല്ലാം ആരാധകരുമുണ്ട് . അങ്ങനെയുള്ള ആനപ്രേമികൾക്കായി ഒരു ഗാനം യൂട്യൂബിൽ പുറത്തിറങ്ങി . ചിറക്കൽ കാളിദാസൻ എന്ന ആന നായകനായുള്ള വീഡിയോ ആണ് പുറത്തിറങ്ങിയത് . ഗജം എന്ന പേരിലാണ് മ്യൂസിക് വീഡിയോ പുറത്തുവിട്ടത് . ശിവപ്രസാദ് ആണ് സംവിധാനം നിർവഹിച്ചിരിക്കുന്നത് . ഡെന്നിസ് ജോസഫിന്റെ വരികൾക്ക് പ്രശാന്ത് മോഹനൻ സംഗീത സംവിധാനം നിർവഹിച്ചിരിക്കുന്നു . വിജയ് യേശുദേശും വിധു പ്രതാപും ആണ് ഗാനം ആലപിച്ചിരിക്കുന്നത് . ശ്രീകാന്ത് ഈശ്വർ ആണ് ഛായാഗ്രഹണം നിർവഹിച്ചിരിക്കുന്നത് .


ഇടുക്കിയിലെ 1980കളിലെ കഥാപാത്രവുമായി മഹേഷി ൻ്റെ പ്രതികാരം ഫെയിം ലിജോമോളുടെ അടുത്ത സിനിമ . അനുരാഗം എന്ന പേരിട്ട സിനിമ ജയൻ വന്നേരിയാണ് സംവിധാനം ചെയ്യുന്നത് . പതിറ്റാണ്ടുകൾക്ക് മുമ്പുള്ള പ്രണയകഥയാണ് ചിത്രത്തിൻ്റെ പ്രമേയം . കത്രീന എന്ന കഥാപാത്രത്തെയാണ് ലിജോ മോൾ അവതരിപ്പിക്കുന്നത് . വിജയരാഘവൻ അവതരിപ്പിക്കുന്ന കഥാപാത്രവുമായി കത്രീന ആദ്യം പ്രണയത്തിലായിരുന്നു . തൊപ്രാംകുടിക്കാരിയായ കഥാപാത്രം ധൈര്യശാലിയും തൻ്റേടിയുമാണ് . കമ്മട്ടിപ്പാടത്തിൽ ദുൽഖറിൻ്റെ യൌവനകാലം അവതരിപ്പിച്ച ഷാലുവാണ് ലിജോയുടെ കഥാപാത്രത്തി ൻ്റെ പ്രണയജോഡിയായി എത്തുന്നത് . എൺപതുകളിലെ കഥപറയുന്ന സിനിമ പ്രണയ നൈരാശ്യത്തിൽ തളച്ചിടുന്നതല്ലെന്നും കാഴ് ചയിലും സംഭാഷണതലത്തിലും സന്തുലിതത്വം പുലർത്തുന്നതുമാണ് സിനിമയെന്ന് സംവിധായകൻ പറയുന്നു . താൻ മുമ്പ് ചെയ് ത കഥാപാത്രങ്ങൾക്കില്ലാത്ത ഒ ട്ടേറെ സവിശേഷതകൾ ഉള്ള കഥാപാത്രമാണ് കത്രീനയെന്ന് ലിജോ പറയുന്നു . കത്രീന എന്ന കഥാപാത്രം ത ൻ്റെ വരുതിയിൽ നിൽക്കുമെന്ന് ഉറപ്പുണ്ട് . മുമ്പ് ചെയ് ത കഥാപാത്രങ്ങൾ എല്ലാം പാവം ആയിരുന്നെങ്കിൽ കത്രീന അതല്ല . ലിജി ഹണി ബീ 2.5 എന്ന സിനിമയുടെ ഷൂട്ടിങ് ഇൌയിടെയാണ് പൂർത്തിയാക്കിയത് . ചിത്രത്തിൽ ആസിഫ് അലിയുടെ സഹോദരൻ അസ്ക്കർ അലിയുടെ നായികയായാണ് ലിജോ അഭിനയിച്ചത് . ചിത്രത്തിൽ താന്തോന്നിയായ പെൺകുട്ടിയുടെ റോൾ ആണ് തനിക്കെന്നും ലിജോ പറയുന്നു . ലൈബ്രറി സയൻസിൽ പിജി പൂർത്തിയാക്കിയ ലിജി ഇപ്പോൾ നെറ്റ് പരീക്ഷക്ക് ഒരുങ്ങുകയാണ് . മമ്മുട്ടി നായകനായ സ് ട്രീറ്റ് ലൈറ്റ് എന്ന സിനിമയിലും ലിജോ വേഷമിടുന്നുണ്ട് .


ഏകീകൃത നികുതി സംവിധാനമായ ജിഎസ്ടിയിലൂടെ അടുത്ത വർഷം മുതൽ പ്രതിമാസം ഒരു ലക്ഷം കോടി രൂപ ലഭിക്കുമെന്ന് പ്രതീക്ഷ . കേന്ദ്ര ധനവകുപ്പ് ഉദ്യോഗസ്ഥരെ ഉദ്ധരിച്ച് ദേശീയമാധ്യമമായ ടൈംസ് ഓഫ് ഇന്ത്യയാണ് ഇക്കാര്യം റിപ്പോർട്ട് ചെയ്തിരിക്കുന്നത് . ജിഎസ് . ടി റിട്ടേൺ നൽകുന്നതിനുള്ള നടപടി ക്രമങ്ങൾ വ്യാപാരികൾക്ക് പരിചിതമാവുന്നതോടെ ജിഎസ്ടി കേന്ദ്ര - സംസ്ഥാന സർക്കാരുകൾക്ക് ഗുണം ചെയ്യുമെന്നാണ് കേന്ദ്രധനമന്ത്രാലയം കരുതുന്നത് . ആദ്യഘട്ടത്തിലെ അങ്കലാപ്പ് കഴിഞ്ഞതോടെ കൂടുതൽ പേർ ഇപ്പോൾ ജിഎസ്ടി രജിസ്ട്രേഷൻ എടുത്തിട്ടുണ്ട് . ജിഎസ്ടി റിട്ടേൺസും ആദായനികുതി വിവരങ്ങളും തമ്മിൽ ബന്ധിപ്പിക്കുന്ന നടപടി ക്രമങ്ങൾ കൂടി പൂർത്തിയാവുന്നതോടെ നികുതി ചോർച്ച പരമാവധി തടയാം എന്ന പ്രതീക്ഷയിലാണ് സർക്കാർ . വരുന്ന ഏപ്രിലിൽ ആരംഭിക്കുന്ന സാമ്പത്തിക വർഷത്തിൽ 7.44 ലക്ഷം കോടി രൂപ ജിഎസ് . ടി വരുമാനമായി ലഭിക്കുമെന്നാണ് ധനമന്ത്രി അരുൺ ജെയ്റ്റലി അവതരിപ്പിച്ച ബജറ്റിൽ പറയുന്നത് . ജൂലൈ ഒന്നിന് ജിഎസ്ടി നടപ്പിൽ വന്നത് മുതൽ ഇതുവരെ 4.44 ലക്ഷം കോടി രൂപ ജിഎസ്ടി വരുമാനമായി ഖജനാവിലെത്തിയിട്ടുണ്ട് . ജിഎസ്ടി സംവിധാനം പൂർണതോതിൽ പ്രവർത്തനസജ്ജമായാൽ ബജറ്റിൽ പ്രതീക്ഷിച്ചതിലും കൂടുതൽ തുക വരുമാനമായി ലഭിക്കുമെന്നാണ് കരുതുന്നത് .


കലണ്ടർ വർഷത്തിൽ കൂടുതൽ റൺസെന്ന നേട്ടം നിലനിർത്താൻ ഇന്ത്യൻ നായകൻ വിരാട് കോലി . 2017 അവസാനിക്കാൻ രണ്ട് മാസം മാത്രം ബാക്കിനിൽക്കേ കോലിയും ദക്ഷിണാഫ്രിക്കയുടെ ഹാഷിം അംലയുമാണ് റൺവേട്ടയിൽ മുന്നിൽ . മൂന്ന് ഫോർമാറ്റിലുമായി 39 മത്സരങ്ങളിൽ നിന്ന് 1,991 റൺസാണ് വിരാട് കോലിയുടെ സമ്പാദ്യം . അതേസമയം ആറ് റൺസ് മാത്രം പിന്നിലായാണ് അംലയുടെ ജൈത്രയാത്ര . 33 മത്സരങ്ങളിൽ 50.89 ശരാശരിയിൽ 1,985 റൺസ് അംല നേടിയിട്ടുണ്ട് . 30 മത്സരങ്ങളിൽ നിന്ന് 63.96 ശരാശരിയിൽ 1,855 റൺസുമായി ഇംഗ്ലണ്ട് താരം ജോ റൂട്ടും മത്സരരംഗത്തുണ്ട് . 33 മത്സരങ്ങളിൽ 1,709റൺസുമായി ദക്ഷിണാഫ്രിക്കൻ താരം ഫാഫ് ഡുപ്ലെസിസാണ് നാലാമത് . 2016ൽ 2,595 റൺസുമായാണ് കോലി റൺവേട്ടയിൽ ഒന്നാമതെത്തിയത് . ആദ്യ പത്തിൽ കോലിയൊഴികെ മറ്റ് ഇന്ത്യക്കാർ ആരുമില്ല .


മെസിയെയും നെയ്മറെയും മറികടന്ന് ക്രിസ്റ്റ്യാനോ റൊണാൾഡോ ലോക ഫുട്ബോളറാകുമെന്ന് വേഗരാജാവ് ഉസൈൻ ബോൾട്ട് . ലാലിഗ നേടിയതും തുടർച്ചയായി അഞ്ചാം വർഷവും ചാമ്പ്യൻസ് ലീഗിൽ ടോപ് സ്കോറായി നിൽക്കുന്നതുമാണ് ക്രിസ്റ്റ്യാനോയ്ക്ക് അനുകൂലമായ ഘടകങ്ങൾ . ഫിഫ . കോമിനു നൽകിയ അഭിമുഖത്തിലാണ് ഏക്കാലത്തെയും മികച്ച അത്ലറ്റായ ബോൾട്ട് തൻറെ ലോകഫുട്ബോളറെ പ്രഖ്യാപിച്ചത് . എന്നാൽ തൻറെ ലോക ഇലവനിൽ മെസിക്കും നെയ്മർക്കും ബോൾട്ട് ഇടം നൽകി . മൂന്ന് പേരും മികച്ച താരങ്ങളാണെന്ന് പറഞ്ഞ ബോൾട്ട് മികച്ച പരിശീലകനായി സിനദീൻ സിദാനെയും ഗോൾകീപ്പറായി ജിയോലുജി ബുഫണെയും തിരഞ്ഞെടുത്തു . പ്രായം 40 പിന്നിട്ടെങ്കിലും ബുഫണെതിരെ ഗോൾ നേടാൻ പ്രയാസമാണെന്നാണ് ബോൾട്ടിൻറെ അഭിപ്രായം . നെതർലൻഡിൻറെ ലീക്ക് മാർട്ടിനസാണ് ബോൾട്ടിൻറെ മികച്ച വനിതാതാരം . ജിയോലുജി ബുഫൺ , പോൾ പോഗ്ബ , കാൻറെ , ഫിലിപ്പ് കുട്ടീന്യോ , സെർജി റാമോസ് , ലിയണാർഡോ ബനൂച്ചി , മാർസലോ , ഡാനി ആൽവസ് എന്നിവരാണ് ലോക ഇലവനിലെ മറ്റംഗങ്ങൾ . ട്രാക്കിൽ നിന്ന് വിരമിച്ച താൻ ഫുട്ബോൾ കളിക്കാൻ ആഗ്രഹിക്കുവെന്ന് ബോൾട്ട് അഭിമുഖത്തിൽ വ്യക്തമാക്കി . പരിക്കുമാറി അടുത്ത വർഷം ഏതെങ്കിലും ടീമിനായി ബൂട്ടണിയാമെന്നാണ് വേഗരാജാവിൻറെ പ്രതീക്ഷ .


വിവാദ വ്യവസായി വിജയ് മല്യ അറസ്റ്റിലായി . ലണ്ടനിൽ വച്ചാണ് വിജയ് മല്യ അറസ്റ്റിലായത് . ഇന്ത്യയിൽ 9000 കോടിയുടെ വായിപ്പകുടിശിക വരുത്തിയ കേസിലാണ് അറസ്റ്റ് . സിബിഐ മല്യയുടെ അറസ്റ്റ് സ്ഥിരീകരിച്ചു . എന്നാൽ മണിക്കൂറുകൾക്കകം വെസ്റ്റ് മിനിസ്റ്റർ മജിസ്ട്രേറ്റ് കോടതി വിജയ് മല്യക്ക് ജാമ്യം അനുവദിച്ചു . സാമ്പത്തികതട്ടിപ്പിൽ ഇത് രണ്ടാം തവണയാണ് മല്യ അറസ്റ്റിലാകുന്നത് . നേരത്തെ അറസ്റ്റിലായതിനു ശേഷം ജാമ്യം ലഭിക്കുകയായിരുന്നു . 9 , 000 കോടി രൂപ ഇന്ത്യയിലെ ബാങ്കുകളിൽ നിന്നും വായ്പ എടുത്ത ശേഷം തിരിച്ചടയ്ക്കാതെ ലണ്ടനിലേക്ക് മുങ്ങുകയായിരുന്നു മല്യ . തുടർന്ന് മല്യയെ വിട്ടുകിട്ടാൻ ഇന്ത്യ നയതന്ത്രതലത്തിൽ സമ്മർദ്ദം ചെലുത്തിവരുകയായിരുന്നു . കിംഗ് ഫിഷർ എയർലൈൻസിന് വേണ്ടിയാണ് മല്യ വൻതുകകൾ ബാങ്കിൽ നിന്നു വായ്പയായി വാങ്ങിയത് . വൻ മുതൽ മുടക്കിൽ തുടങ്ങിയ കിംഗ് ഫിഷർ എയർലൈൻസ് നഷ്ടത്തിലായതോടെ കന്പനി അടച്ചുപൂട്ടുകയായിരുന്നു . പിന്നീട് ബാങ്ക് ലോണുകൾ അടയ്ക്കാതെ മല്യ രാജ്യം വിടുകയും ചെയ്തു .


അനന്തമജ്ഞാത അവർണ്ണനീയം ഈ ലോക ഗോളം തിരിയുന്ന മാർഗ്ഗമെന്ന് പണ്ട് കവി പാടിയത് അക്ഷരാർത്ഥത്തിൽ ശരിയാണെന്ന് തെളിയിക്കുകയാണ് പ്രപഞ്ചത്തെ സംബന്ധിച്ച പുതിയ പഠനങ്ങൾ . പ്രപഞ്ചത്തിൽ ഗാലക്സികളുടെ ( താരാപഥം ) എണ്ണം സംബന്ധിച്ച ഇതുവരെയുണ്ടായിരുന്ന കണക്കുകൾക്ക് തിരുത്തുമായി ശാസ്ത്രലോകത്തിൻറെ പുതിയ കണ്ടെത്തലുകൾ . കരുതിയതിനേക്കാളും 20 മടങ്ങിൽ അധികം ഗാലക്സികൾ പ്രപഞ്ചത്തിലുണ്ടെന്നാണ് പഠനങ്ങൾ വ്യക്തമാക്കുന്നത് . കഴിഞ്ഞ 20 വർഷത്തിനിടെ , ഹബ്ൾ സ്പേസ് ടെലിസ്കോപ് വഴിയുള്ള നിരീക്ഷണത്തിലൂടെ നിരവധി ഗാലക്സികളെ ഗവേഷകർ തിരിച്ചറിഞ്ഞിരുന്നു . ഇതനുസരിച്ച് , പ്രപഞ്ചത്തിൽ 10000 കോടി ഗാലക്സികൾ ഉണ്ടെന്നായിരുന്നു കണക്കാക്കിയിരുന്നത് . എന്നാൽ ഈ കണക്കാണ് ഒരു കൂട്ടം ഗവേഷകർ തിരുത്തിയത് . ബ്രിട്ടനിലെ നോട്ടിങ്ഹാം സർവകലാശാലയിലെ ക്രിസ്റ്റഫർ കോൺസലസിൻറെ നേതൃത്വത്തിലുള്ള ഗവേഷകസംഘത്തിൻറെതാണ് പുതിയ കണ്ടെത്തൽ . പ്രപഞ്ചത്തിൽ രണ്ടു ലക്ഷം കോടി ഗാലക്സികൾ ഉണ്ടെന്നാണ് ഇവരുടെ കണക്ക് . അത്യാധുനിക ജ്യോതിശ്ശാസ്ത്ര ഉപകരണങ്ങളുടെ സഹായത്തോടെ , ഈ ഗാലക്സികളിൽ പത്ത് ശതമാനത്തിൻറെ ചില ഭാഗങ്ങൾ മാത്രമേ നിരീക്ഷിക്കാനാവൂ എന്ന് ഗവേഷകർ പറയുന്നു . അതായത് പ്രപഞ്ചത്തിലെ 90 ശതമാനം ഗാലക്സികളും നമ്മുടെ നിരീക്ഷണ വലയത്തിനും അപ്പുറമാണെന്നു ചുരുക്കം . ഗവേഷണ ഫലങ്ങൾ അസ്ട്രോണമിക്കൽ ജേണലിൽ പ്രസിദ്ധീകരിച്ചിട്ടുണ്ട് .


സംസ്ഥാന സ്പോർട്സ് കൌൺസിലിൽ അധികാരത്തർക്കവും അഴിമതി ആരോപണങ്ങളും മുറുകുമ്പോൾ ദുരിതം അനുഭവിക്കുന്നത് കായിക താരങ്ങളാണ് . കോടികണക്കിന് രൂപ ചെലവിട്ട് സംസ്ഥാന സ്പോർട്സ് കൌൺസിൽ നിർമ്മിച്ച മഹാരാജാസ് കോളേജ് ഗ്രൌണ്ട് സ്റ്റേഡിയം ഏത് നിമിഷവും ഇടിഞ്ഞുവീഴാവുന്ന അവസ്ഥയിലാണ് . മൈതാനമാകെ കാടുപിടിച്ചു കിടക്കുന്നതിനാൽ പാമ്പ് കടിക്കുമെന്ന് പേടിച്ചാണ് അത്ലറ്റുകൾ പരിശീലനത്തിനെത്തുന്നത് . 2007ൽ നാലു കോടി 87 ലക്ഷം രൂപ മുടക്കിയാണ് മഹാരാജാസ് കോളേജ് ഗ്രൌണ്ടിൽ സിന്തറ്റിക് ട്രാക്ക് ഉൾപ്പടെയുള്ള സ്റ്റേഡിയം നവീകരണം നടന്നത് . സ്ഥലം കോളേജിന്റേതും സ്റ്റേഡിയം സ്പോർട്സ് കൌൺസിലിന്റേതുമെന്നാണ് കരാർ . ഉദ്ഘാടനത്തിന് ശേഷം കാര്യമായ അറ്റകുറ്റപണികളൊന്നും നടത്തിയിട്ടില്ല . തുടർച്ചയായി അത്ലറ്റിക് മീറ്റുകൾ നടക്കുന്ന സ്റ്റേഡിയത്തിന്റെ അവസ്ഥ ഇപ്പോൾ ഇതാണ് . പൊട്ടിപൊളിഞ്ഞ് ചോർന്നൊലിക്കുന്ന പവലിയൻ . ഉപയോഗിക്കാനാകാത്ത ശുചിമുറികൾ . കാടുപിടിച്ച് കിടക്കുന്ന ഗ്രൌണ്ട് . ട്രാക്കിന്റെ അവസ്ഥയും മോശം . എറണാകുളം ജില്ലാ കളക്ടർ ചെയർമാനും കോളജ് പ്രിൻസിപ്പൽ സെക്രട്ടറിയുമായി രൂപീകരിച്ച കമ്മിറ്റിയുടെ ബാങ്ക് അക്കൌണ്ടിൽ 25 ലക്ഷം രൂപയുണ്ടായിരുന്നു . ഇത് ഇപ്പോൾ എവിടെയന്ന് ആർക്കും അറിയില്ല .


ഇന്ത്യയിലെ ഐഫോൺ ആരാധകരെ നിരാശപ്പെടുത്തി ആപ്പിൾ തങ്ങളുടെ ഐഫോൺ വിലകൾ വർദ്ധിപ്പിച്ചു . വിവിധ ഫോണുകൾക്ക് 3.5 ശതമാനം വരെയാണ് ആപ്പിൾ വർദ്ധിപ്പിച്ചത് . ആയിരം മുതൽ ആയിരത്തിയഞ്ഞൂറ് രൂപവരെ ഐഫോൺ 6 , ഐഫോൺ 6 എസ് പോലുള്ള ഫോണുകളുടെ വില വർദ്ധിച്ചിട്ടുണ്ട് . അതേ സമയം പുതിയ മോഡലുകളിൽ വില വർദ്ധനവ് ഇല്ലെന്നാണ് റിപ്പോർട്ട് . സർക്കാർ കസ്റ്റംസ് ഡ്യൂട്ടിൽ വർദ്ധനവ് വരുത്തിയതാണ് വില വർദ്ധിക്കാൻ കാരണം എന്നാണ് ആപ്പിളിൻറെ വാദം . ഈ വിലവർദ്ധനവ് ഓൺലൈൻ സൈറ്റുകൾ വഴിയുള്ള വിൽപ്പനയെ ബാധിക്കുമോ എന്ന് വ്യക്തമല്ല . ഡിസംബർ 18 മുതൽ പുതിയ വില നിലവിൽ വരും . അതേ സമയം ആപ്പിൾ ഐഫോൺ എസ്ഇയുടെ വിലയിൽ മാറ്റമില്ല . 2017 ജൂൺ മുതൽ ഇന്ത്യയിൽ വച്ചാണ് ഐഫോൺ എസ്ഇയുടെ സംയോജനം എന്നതിനാലാണ ഇത് . ഇപ്പോൾ ഇന്ത്യൻ വിപണിയിലുള്ള ഐഫോണുകളും , വിലയും താഴെകൊടുക്കുന്നു


900 ദശലക്ഷത്തിന് അടുത്ത് ഉപയോക്താക്കളാണ് ഫേസ്ബുക്കിൻറെ ചാറ്റിംഗ് സേവനമായ മെസഞ്ചറിലുള്ളത് . ഫേസ്ബുക്കിൻറെ കൈ എന്നതിൽ നിന്നും മാറി മെസഞ്ചറിനെ ആരും കൊതിക്കുന്ന ചാറ്റിംഗ് ആപ്പ് ആക്കുക എന്നതാണ് ഫേസ്ബുക്ക് അധികൃതരുടെ ചിന്ത . അതിനായി കഴിഞ്ഞ ഒരു കൊല്ലത്തിനുള്ളിൽ മുൻപില്ലാത്ത വൻ മാറ്റങ്ങളാണ് മെസഞ്ചർ ആപ്പിലുണ്ടാകുന്നത് . ഇതാ അതിൻറെ പുതിയ പതിപ്പ് . മെസഞ്ചറിൽ എഫ്ബി സുഹൃത്തുക്കളുടെ പിറന്നാൾ ദിനം ഓർമിപ്പിക്കുന്ന ഫീച്ചറും , പുതിയ ഹോം , ഫേവറേറ്റ് എന്നിങ്ങനെയാണ് പുതിയ പതിപ്പിലെ പ്രത്യേകതകൾ . ഉപയോക്താക്കളുടെ താത്പര്യങ്ങൾ മനസ്സിലാക്കിയുള്ള അപ്ഡേഷനുകളാണ് ഇവയെന്നാണ് പുതിയ റിപ്പോർട്ട് . ആപ്പ് തുറക്കുമ്പോൾ തന്നെ ഏറ്റവും പുതിയ കുറച്ച് മെസേജുകൾ സ്ക്രീനിന്റെ മുകളിൽ ലിസ്റ്റ് ചെയ്യും . സ്ഥിരമായ ചാറ്റ് ചെയ്യുന്ന സുഹൃത്തുക്കളുടെ ഐഡികൾ ഫേവറൈറ്റ് വിഭാഗത്തിൽ കാണാൻ കഴിയും . ചാറ്റ് വിൻഡോയ്ക്ക് പുറമെ ഹോം ടാബ് എന്നൊരു ടാബുമുണ്ട് . ഇവിടെയാണ് ജന്മദിന നോട്ടിഫിക്കേഷനും ഫേവറൈറ്റ് സെകഷനും ഉൾപ്പെടുത്തിയിരിക്കുന്നത് . അതിനൊപ്പം ഓൺലൈനിലുള്ള സുഹൃത്തുക്കളെ കാണാനാവുന്ന ആക്ടീവ് നൌ എന്ന പുതിയ സെകഷനും കാണാം . ഏറ്റവും മികച്ച മറ്റൊരു ഫീച്ചർ ആൻഡ്രോയ്ഡ് ഉപയോക്താകൾക്കു മെസഞ്ചറിനെ എസ് . എം . എസ് ആപ്ലിക്കേഷനായും ഉപയോഗിക്കാം എന്നതാണ് .


രാജ്യത്ത് ഇപ്പോൽ തന്നെ സാമ്ർട്ട് ഫോൺ നിർമ്മിക്കുന്ന കമ്പനികളൊന്നും ആവശ്യപ്പെടാത്ത കാര്യങ്ങളാണ് ആപ്പിൾ ആവശ്യപ്പെടുന്നതെന്നും എന്നാൽ നിയമങ്ങളും ചട്ടങ്ങളും പാലിച്ചുകൊണ്ടു മാത്രമേ സർക്കാറിന് പ്രവർത്തിക്കാനാവൂ എന്നും കേന്ദ്ര വാണിജ്യ മന്ത്രാലയത്തിലെ ഉന്നത ഉദ്ദ്യോഗസ്ഥൻ പ്രതികരിച്ചു . ആപ്പിളിനായി ഇളവ് നൽകിയാൽ നാളെ മറ്റൊരു കമ്പനിയും ഇത് ആവശ്യപ്പെടാനിടയാക്കുമെന്നും അദ്ദേഹം പറഞ്ഞു . നികുതി ഇളവുകളും സ്ഥലം ഏറ്റെടുക്കുന്നത് പോലുള്ള കാര്യങ്ങളിലെ ഇളവുകളുമാണ് പ്രധാനമായും ആപ്പിൾ , കേന്ദ്ര സർക്കാറിനോട് ആവശ്യപ്പെട്ടത് . ബംഗളുരുവിലാണ് ആപ്പിൾ തങ്ങളുടെ നിർമ്മാണ പ്ലാന്റ് തുടങ്ങാൻ ആലോചിക്കുന്നത് . ചൈനയിലെ പ്ലാന്റ് അടച്ചുപൂട്ടി ഇന്ത്യയിൽ പുതിയത് തുടങ്ങാനാണ് കമ്പനിയുടെ തീരുമാനം . രാജ്യത്തെ ആകെ സ്മാർട്ട് ഫോൺ വിപണിയുടെ രണ്ട് ശതമാനം മാത്രമാണ് ഇപ്പോൾ ആപ്പിളിനുള്ളത് . 21 ശതമാനം വിൽപ്പനയുള്ള സാംസങ് തന്നെയാണ് ഇപ്പോഴും ഒന്നാം സ്ഥാനത്ത് നിൽക്കുന്നത് . 2015 മുതൽ ചൈനീസ് സ്മാർട്ട് ഫോൺ നിർമ്മാതാക്കളായ ലെനോവോ അടക്കമുള്ള സ്മാർട്ട് ഫോൺ കമ്പനികൾ ഇന്ത്യയിൽ ഫോൺ നിർമ്മിച്ച് വിപണിയിലെത്തിക്കുന്നുണ്ട് .


2018 ൽ ലോകത്ത് ഉപയോഗിച്ച് ഏറ്റവും മോശമായ പാസ്വേർഡുകൾ പുറത്തുവിട്ടു . പതിവ് പോലെ 123456 ആണ് ലിസ്റ്റിൽ ആദ്യ സ്ഥാനത്ത് . സോഫ്റ്റ്വെയർ കമ്പനിയായ സ്പ്ലാഷ് ഡാറ്റയാണ് ഈ ലിസ്റ്റ് പ്രസിദ്ധീകരിച്ചിരിക്കുന്നത് . ഇത് ആദ്യമായി ഡൊണാൽഡ് ( ' donald ' ) എന്ന വാക്ക് മോശം പാസ്വേർഡുകളുടെ കൂട്ടത്തിൽ കടന്നുകൂടിയിട്ടുണ്ട് . ഇൻറർനെറ്റിൽ ചോർന്ന 50 ലക്ഷം പാസ്വേർഡുകൾ പഠിച്ചാണ് സ്പ്ലാഷ് ഡാറ്റ തങ്ങളുടെ പഠന റിപ്പോർട്ട് പുറത്ത് വിട്ടിരിക്കുന്നത് . ഇപ്പോഴും ആർക്കും എളുപ്പത്തിൽ കണ്ടെത്താവുന്ന പാസ്വേർഡുകൾ വലിയൊരു വിഭാഗം ഇൻറർനെറ്റ് ഉപയോക്താക്കൾ സെറ്റ് ചെയ്യുന്നു എന്നാണ് സ്പ്ലാഷ് ഡാറ്റ പറയുന്നു . കീബോർഡിലെ അടുത്തടുത്ത സംഖ്യയും ചിഹ്നങ്ങളുമാണ് പൊതുവിൽ പാസ്വേർഡ് ആകുന്നത് . ! @ # $ % ^ & * എന്ന ചിഹ്നങ്ങൾ ഉപയോഗിച്ചുള്ള പാസ്വേർഡും കൂട്ടത്തിൽ എത്തിയിട്ടുണ്ട് . 1234567 , 12345678 എന്നീ പാസ്വേർഡുകളാണ് ഏറ്റവും മുന്നിൽ . " football " , " princess " എന്നീ പാസ്വേർഡുകൾ ലിസ്റ്റിലുണ്ട് . " password " എന്ന വാക്ക് തന്നെ പാസ്വേർഡായി വയ്ക്കുന്നവരും വളരെ കൂടുതലാണ് . ഇത് പോലെ തന്നെ " 111111 " വലിയ തോതിൽ ഉപയോഗിക്കുന്ന പാസ്വേർഡാണ് .


മുംബൈ സ്വദേശിയായ ആദിത്യ പലിവാളിന് പ്രായം വെറും 22 വയസ് . ജോലി ഐറ്റി ഫീൽഡിൽ ഏവരും സ്വപ്നം കാണുന്ന ഗൂഗുളിലും . ചെറുപ്രായത്തിൽ ഈ മിടുക്കൻ വാങ്ങുന്ന ശമ്പളം എത്രയാണെന്നോ , പ്രതിവർഷം 1.2 കോടി രൂപ . ബാംഗ്ലൂരു ഇന്റർ നാഷണൽ ഇൻസ്റ്റിറ്റ്യൂട്ട് ഓഫ് ഇൻഫർമേഷൻ ടെക്നോളജിയിലെ എംടെക് വിദ്യർത്ഥിയാണ് ആദിത്യ . ഗൂഗിളിന്റെ ആർട്ടിഫിഷ്യൽ ഇന്റലിജൻസ് റിസർച്ച് വിഭാഗത്തിലേക്കാണ് ആദിത്യക്ക് നിയമനം ലഭിച്ചിരിക്കുന്നത് . ഗൂഗിൾ സംഘടിപ്പിച്ച പരീക്ഷയിൽ 6000ത്തോളം വിദ്യാർത്ഥികളാണ് പങ്കെടുത്തത് . എന്നാൽ ഭാഗ്യം തുണച്ചത് ആദിത്യക്കും . ഇതിൽ ലോകതലത്തിൽ തെരഞ്ഞെടുക്കപ്പെട്ട അൻപത് പേരിൽ ഒരാളാണ് ആദിത്യ . ഗൂ ഗിളിന്റെ ഭാ ഗമാകാൻ സാധിച്ചതിൽ സന്തോഷമുണ്ട് ; ഇവിടെ നിന്നു കൊണ്ട് തന്നെ നിരവധി കാര്യങ്ങൾ പഠിക്കാനും പരീക്ഷണങ്ങൾ നടത്താനും സാധിക്കുമെന്നും ആദിത്യ പറഞ്ഞു . തന്റെ വിജയത്തിന് ആദിത്യ നന്ദി പറയുന്നത്അധ്യാപകർക്കാണ് . അധ്യാപകർ തന്നെ വളരെധികം പ്രോത്സാഹിപ്പിച്ചിരുന്നുവെന്നും പുത്തൻ അറിവുകൾ രൂപപ്പെടുത്തിയെടുക്കാൻ പ്രചോദനം നൽകിയിരുന്നുവെന്നും ആദിത്യ വ്യക്തമാക്കി .


നവംബർ ഒന്നിന് സംസ്ഥാനത്തെ വ്യാപാരികൾ കടകൾ അടച്ച് പണിമുടക്കും . ചരക്ക് സേവന നികുതി നടപ്പാക്കിയതിലെ അശാസ്ത്രീയത പരിഹരിക്കണമെന്നതടക്കം വിവിധ ആവശ്യങ്ങളുന്നയിച്ചാണ് സമരം . വ്യാപാരി വ്യവസായി ഏകോപന സമിതിയാണ് കടകളടച്ച് സമരം പ്രഖ്യാപിച്ചിരിക്കുന്നത് . ജി . എസ് . ടി നടപ്പാക്കിയത് വ്യാപാര മേഖലയെ പ്രതികൂലമായി ബാധിച്ചുവെന്ന് വ്യാപാരികൾ പറയുന്നു . ജി . എസ് . ടി കൌൺസിൽ പ്രഖ്യപിച്ച ഇളവുകൾ സംബന്ധിച്ച് വ്യക്തതയില്ല . സംസ്ഥാനത്ത് മൂന്ന് ലക്ഷത്തോളം വ്യാപാരികൾ ജി . എസ് . ടി രജിസ്റ്റർ ചെയ്തെങ്കിലും ഒരു ലക്ഷം രജിസ്ട്രേഷനുകൾ മാത്രം ഉൾക്കൊള്ളാൻ ശേഷിയുള്ളതാണ് സെർവറുകൾ . ഇക്കാര്യങ്ങളെല്ലാം പരിശോധിക്കണം . ഇതോടൊപ്പം ദേശീയപാതാ വികസനം നടപ്പാക്കുമ്പോൾ വ്യാപാരികൾക്ക് പാക്കേജ് അനുവദിക്കണം . വ്യാപാര സ്ഥാപനങ്ങൾ തന്നെ മാലിന്യ സംസ്കരണം നടപ്പാക്കണമെന്ന തീരുമാനം അംഗീകരിക്കാനാവില്ലെന്നും സമിതി പറയുന്നു . വാടക - കുടിയാൻ നിയമം പോലുള്ള വിഷയങ്ങളും വ്യാപാരികൾ മുന്നോട്ട് വയ്ക്കുന്നു . നവംബർ ഒന്നിന് സെക്രട്ടേറിയറ്റിന് മുന്നിൽ 24 മണിക്കൂർ ഉപവാസ സമരം നടത്തും . ഈ മാസം 25 ന് എറണാകുളത്ത് സമര പ്രഖ്യാപന കൺവെൻഷൻ നടത്തും . മുഖ്യമന്ത്രിയെ കണ്ട് ആവശ്യങ്ങൾ ഉന്നയിക്കുമെന്നും വ്യാപാരികൾ അറിയിച്ചു .


രാജ്യത്തെ ആദ്യ ജൈവ ഇന്ധന യാത്രാവിമാനം വിജയകരമായി ദില്ലി വിമാനതാവളത്തിൽ ഇറങ്ങി . 72 സീറ്റുകളുള്ള സ്പൈസ് ജെറ്റ് വിമാനമാണ് ഡെറാഡൂണിൽ നിന്നും ടേക്ക് ഓഫ് ചെയ്ത് നിന്ന് പറന്ന് ദില്ലിയിൽ ഇറങ്ങിയത് . വിമാന യാത്രാക്കൂലിയിൽ വലിയ വിപ്ലവത്തിന് ഈ പരീക്ഷണം കാരണമാകും എന്നാണ് വ്യോമയാനവൃത്തങ്ങൾ നൽകുന്ന സൂചന . ഭാവിയിൽ യാത്രാചെലവ് കുറയ്ക്കുക എന്ന ലക്ഷ്യത്തോടെയാണ് ജൈവഇന്ധന സാധ്യത പരീക്ഷിക്കുന്നത് . ഡെറാഡൂൺ ആസ്ഥാനമായി പ്രവർത്തിക്കുന്ന ഇന്ത്യൻ ഇൻസ്റ്റിറ്റ്യൂട്ട് ഓഫ് പെട്രോളിയം ആണ് ജൈവ ഇന്ധനം വികസിപ്പിച്ചത് . കടലാവണക്കിൻറെ കുരുവിൽനിന്നുണ്ടാക്കിയ എണ്ണ വിമാന ഇന്ധനത്തിനൊപ്പം ചേർത്താണ് ഉപയോഗിച്ചതെന്ന് സ്പൈസ് ജെറ്റ് അധികൃതർ പറഞ്ഞു . ഛത്തിസ്ഗഡിലെ അഞ്ഞൂറോളം കർഷകർ ഈ പദ്ധതിയിൽ പങ്കാളികളായി . വിമാനത്തിൻറെ വലത് എഞ്ചിൻറെ 25 ശതമാനത്തോളം ജൈവ ഇന്ധനത്തിലും ബാക്കി വിമാന ഇന്ധനത്തിലുമാണ് പ്രവർത്തിച്ചത് . ഇന്ത്യയിൽ ആദ്യമായാണ് ഇത്തരത്തിൽ പരീക്ഷണം നടത്തുന്നതെന്നും വ്യോമയാന രംഗത്തു വൻ കുതിച്ചുചാട്ടത്തിന് കാരണമാകുമെന്നും പെട്രോളിയം മന്ത്രി ധർമേന്ദ്ര പ്രധാൻ ട്വീറ്റ് ചെയ്തു . നിലവിൽ വിമാന കമ്പനികളുടെ പ്രവർത്തന ചെലവിൻറെ 50 ശതമാനം വരെ ഇന്ധനത്തിനായാണ് ഉപയോഗിക്കുന്നത് . അമേരിക്ക , ആസ്ത്രേലിയ പോലുള്ള രാജ്യങ്ങൾ നിലവിൽ വിമാനങ്ങളിൽ ജൈവഇന്ധനം ഉപയോഗിക്കുന്നുണ്ട് .